Raajje ishthihaar kurumah China ge team'eh Raajje aisfi\nވިޔަފާރި - މީޑިއާ ފެމިލިއަރައިޒޭޝަން ޓްރިޕް\nޗައިނާގެ މީޑިއާ ޓީމުން ރާއްޖެ އައިސްފައިވަނީ ޖުލައި 16 ވަނަ ދުވަހު\nމި ޓީމުން ރާއްޖޭގެ ތިން ރިސޯޓަކަށް ދިއުމަށްވަނީ ހަމަޖހިފަ\nޗައިނާގެ މީޑިއާ ޓީމު ދަތުރު ނިންމާލާނީ ޖުލައި މަހުގެ 20 ވަނަ ދުވަހު\nކ. މާލެ 19 ޖުލައި 2019 | ހުކުރު 13:05 3,076\nފެމިލިއަރައިޒޭޝަން ޓްރިޕް (ފޭމް ޓްރިޕް)ގެ ދަށުން ރާއްޖެއައި ފްރާންސްގެ ޓީމް - އެމްއެމްޕީއާރްސީ\nމޯލްޑިވްސް މާކެޓިން އެންޑް ޕަބްލިކް ރިލޭޝަންސް (އެމްއެމްޕީއާރްސީ) އިން ބޭރުގެ ގައުމުތަކަށް ރާއްޖެ އިޝްތިހާރު ކުރުމުގެ ގޮތުން ކުރިއަށް ގެންދާ މީޑިއާ ފެމިލިއަރައިޒޭޝަން ޓްރިޕް (ފޭމް ޓްރިޕް)ގެ ދަށުން ޗައިނާގެ މީޑިއާ ޓީމްތައް ރާއްޖެ އައިސްފިއެވެ.\nޗައިނާގެ މީޑިއާ ޓީމުން ރާއްޖެ އައިސްފައިވަނީ ޖުލައި 16 ވަނަ ދުވަހުއެވެ. ގްރޭންޑް ޕާކު ކޮއްދިއްޕަރު، ޝަންގްރިލާ ވިލިގިނލި ރިސޯޓް އެންޑް ސްޕާ އަދި ވެލައްސަރު މޯލްޑިވްސް އަށް ޒިޔާރަތް ކުރުމަށް ފަހު މި ޓީމުގެ ދަތުރު ނިންމާލާނީ މި މަހުގެ 20 ވަނަ ދުވަހުއެވެ. ޗައިނާގެ ޓީމުގައި ހިމެނެނީ ކޮންޑޭ ނާސްޓް ޓްރެވަލާ، މެރީ ކްލެއާ، ޝަންހާއީ ގުއަންޒީ، ޒަކަރް އަދި ޓްރެވަލް ލެޝާ އެވެ. މި ޓީމުން ރާއްޖޭގެ ކަނޑު އަޑީގެ ހިތްގައިމުކަމަށް ތަޖުރިބާކޮށްލުމަށް ވަނީ ހަމަޖެހިފައެވެ.\nއެމްއެމްޕީއާރްސީގެ މި ސިލްސިލާގެ ދަށުން ދެކުނު ކޮރިއާ އަދި ފްރާންސްގެ މީޑިއާ ޓިމްތައް ވަނީ ރާއްޖެ އައިސްފައެވެ. ފްރާންސްގެ ރާއްޖެ އައިސްފައިވަނީ 29 ޖޫން އިން 03 ޖުލައި އަށެވެ. ފްރާންސްގެ ޓީމުންވަނީ ޕްލުމޭރިއާ މޯލްޑިވްސް އަދި މީރު އައިލެންޑް ރިސޯޓަށް ޒިޔާރަތް ކޮށްފައެވެ.\nދެކުނު ކޮރިއާގެ ޓީމުން ރާއްޖެ އައިސްފައި ވަނީ ޖުލައި މަހުގެ 10 ވަަނަ ދުވަހުއެވެ. މި ޓީމުންވަނީ ސަމާ އައިލެންޑް، ކަނޑީމާ ރިސޯޓް އަދި ތާޖް އެގްޒޯޓިކް ރޮސޯޓް އެންޑް ސްޕާ އަށް ގޮސްފައެވެ. ކޮރިއާގެ ޓީމް ދަތުރު ނިންމާލުމަށް ފަހު ފުރާފައިވަނީ ޖުލައި 16 ގައެވެ.\nފޭމް ޓްރިޕްގެ ދަށުން ރާއްޖެ އަންނަ ޓީމްތަކުގެ ބައިވެރިން ދަތުރު ނިންމާލުމަށްފަހު އެބުރި ގައުމަށް ގޮސް ރާއްޖެގެ ފަތުރުވެރިކަން އަދި ރާއްޖެއާއި ބެހޭގޮތުން ލިޔުންތައް ލިޔުމަށް ވަނީ ހަމަޖެހިފައެވެ.


legends cup ge namugai football matcheh baavaifi - vNews.mv\nލެޖެންޑްސް ކަޕް ގެ ނަމުގައި ފުޓްބޯޅަ މެޗެއް ބާއްވައިފި\nސުވައިދާ ޙުސައިން Male' | 24 January 2020, 21:56\nކޮކާ ކޯލާ އާއި ގުޅިގެން ފުޓްބޯލް އެސޯސިއޭޝަން އޮފް މޯލްޑިވްސް (އެފްއޭއެމް) އިން "ލެޖެންޑްސް ކަޕް"ގެ ނަމުގައި ހާއްސަ ފުޓްބޯޅަ މެޗެއް ބާއްވައިފި އެވެ.\nއެފްއޭއެމް ޓާފް ދަނޑުގައި ހުކުރު ދުވަހު ހަވީރު ކުޅުނު މި މެޗްގައި ބައްދަލު ކުރީ ކޮކާ ކޯލާ އާއި، ކޮކާ ކޯލާ ޒީރޯ މި ދެޓީމުގައި ހިމެނޭ ކުރީގެ މަޝްހޫރު ކުޅުންތެރިންނާއި މިހާރު ވެސް ކުޅެމުން އަންނަ ފުޓްބޯޅަ ތަރިން ނެވެ.\nފޯރިގަދަ ކުޅުމެއް ފެނުނު މި މެޗް 3-1 ކާމިޔާބު ކުރި ކޮކާ ކޯލާ ޓީމުން ނެވެ.\nއެފްއޭއެމުން ބުނީ މިއީ ދިވެހި ފުޓްބޯޅަ އަށް އެކި ގޮތް ގޮތުން ހިދުމަތް ކޮށްދެއްވައިފައިވާ ކުރީގެ ކުޅުންތެރިންނަށް އިތުރު ފުރުސަތުތަކެއް ހޯދައިދިނުމުގެ ގޮތުން ބާއްވާ މެޗެއް ކަމަށެވެ. މި މެޗު ފޯރިގަދަ ކުރުމުގެ ގޮތުން މެޗު ފެށުމުގެ ކުރިންނާއި އަދި މެޗް ކުޅެމުންދިޔަ ވަގުތު ތަފާތު ހަރަކާތްތަކެއްވަނީ ކުރިޔަށް ގެންގޮސްފައެވެ.\nމި ރަސްމިއްޔާތުގައި މޯލްޑިވްސް ސޮކާމޭޓްސް ގެ ރައީސް ހަސަން މަނިކު ވިދާޅުވީ، ކޮކާ ކޯލާގެ ފަރާތުން މިފަދަ ހަރަކާތަކަށް އެއްބާރުލުން ދިނުން އެއީ ފުޓްބޯޅަ އައު ހަރުފަތަކަށް ގެންދިއުމަށް ކުރާ މަސައްކަތަށް ލިބިގެންދާ އިތުރު ހިތްވަރަކަށް ވާނެކަމަށެވެ.\nމޯލްޑިވްސް ސޮކާމޭޓްސްގެ ފަރާތުން އެފްއޭއެމް އާއި ގުޅިގެން ރާއްޖޭގެ ފުޓްބޯޅަ ކުރިއެރުވުމަށް އަންނަނީ ގިނަ މަސައްކަތްތަކެއް ކުރަމުންނެވެ. އަދި ކުރީގެ ކުޅުންތެރިން ކުރިއެރުވުމަށް އެ ކުޅުންތެރިންނަށް ގިނަ މުބާރާތްތަކެއްވެސް އަންނަނީ ބާއްވަމުން ނެވެ.\nކޮކާ ކޯލާ އެފްއޭއެމް ކުޅިވަރު


ޏ.އޭއީސީގެ ގުރުއާން މުބާރާތް އޮންލައިންކޮށް މިއަދު ފަށައިފި – Mikal News\nޏ.އޭއިސީގެ ގުރުއާން މުބާރާތް ފެއްޓުމުގެ ގޮތުންދަރިވަރު ޒީން އާލީ މުހައްމަދު އޮންލައިންކޮށް ގުރުއާން ކިޔަވަނީ.\nޏ.އަތޮޅު ތައުލީމީ މަރުކަޒުގެ މިއަހަރުގެ ގުރުއާން މުބާރާތް އޮންލައިންކޮށް ގޫގުލް މީޓް އިން މިއަދު ފަށައިފިއެވެ. ކޮންމެ އަހަރަކު ބާއްވާ މިމުބާރާތް މިފަހަރު އޮންލައިންކޮށް ބާއްވަނީ ކޮވިޑް-19 އާއި ގުޅިގެން ސްކޫލްތައް ބަންދު ކޮށްފައިވުމާއި ގިނަމީހުން އެއްތަނަކަށް އެވެގެެން ކުރިޔަށް ގެންދާ ހަރަކާތައް މަނާކުރެވިފައި ވުމުންނެވެ.\nމިއަދު ހެނދުނު މުބާރާތް ފެށުމުގެ ގޮތުން ޕްރިންސިލް އިސްމާއީލް ސައުދުﷲ މުބާރާތުގެ ކުރު ތައާރައް ދެއްވިއެވެ. ޕްރިންސިޕަލް ވިދާޅުވިގޮތުގައި އޮންލައިންކޮށް ކުރިޔަށް ގެންދެވޭ މިމުބާރާތުގައި ދަރިވަރުންގެ ހުނަރު އެންމެ ފުރިިމަގޮތުގައި ދެއްކޭތޯ މަސައްކަތް ކުރުމަށް އެދިވަޑައިގަތެވެ. ޖަޖުންގެ އިރުޝާދާއި އެއްގޮތަށް ދަރިވަރުން ކިޔަވާއިރު، މުބާރާތަށް އިންސާފުކުރުމުގައި ޖަޖުން ވެސް އޮންލައިން ހާލަތެއްކަން ވިސްނައި ވަޑައިގެން، އެބޭފުޅުންގެ އިލްމާއި ހިލްމު ބޭނުންކުރައްވަައިގެން ކަކަން ނިންމުމަށް އެދިވަޑައިގަތެވެ.\nއޮންލައިންކޮށް ބާއްވާ ގުރުއާން މުބާރާތް ހުޅުވުމުގެ ގޮތުން ޕްރިންސިޕަލް ސައުދުﷲ ޥާހަކަ ދައްކަވަނީ 2020\nމުބާރާތް ފެށުމުގެ ގޮތުން އޮންލައިންކޮށް ގުރުއާން ކިޔަވައި ދިނީ ގްރޭޑް 12 ގެ ދަރިވަރު ޒީން އަލީ މުހައްމަދު އެވެ. މުބާރާތުގައި ދަރިވަރުން ކިޔަވަނީ ގޭގައި ތިބެގެން އިންޓަނެޓް މެދުވެރިކޮށް ވީޑިއޯ އޮންކޮށްގެންނެވެ.\nމި މުބާރާތުގައި 33 ދަރިވަރުން ބައިވެރިވެފައި ވެއެވެ. މުބާރާތުގެ ޖަޖުންނަކީ ހާފިޒު މުފީދު އާއި ސަފުއާން އެވެ.\nގުރުއާން މުބާރާތުގެ ދެ ޖަޖުން ހަފިޒު މުފީދު އަދި ސަފުއާން\nކުރިން މުބާރާތް ފެށުމަށް ހަމަޖެހިފައި އޮތީ މާރިޗު މަހުގެ ތެރޭގައެވެ. ނަަމަވެސް ކޯވިޑް-19 އާއި ގުޅގެން މުުބާރާތް ލަސްވީ ކަމަށް މުބާރާތް ކުރިޔަށް ގެންދިއުމުގައި އިސްކޮށް ހަރަކާތްތެރިވާ ޏ.އޭއީސީގެ އިސްލާމިކް ފޯރަމް (އިސްލާމް ކްލަބު)ގެ ޓީޗަރ ނާޒުމާ އަހުމަދު ހާމަކުރެއްވިއެވެ.\nމި މުބަރާތުގެ ކިޔެވުން މާދަމާ މެންދުރު 13:30 ގައި ކުރިޔަށް ގެންދިއުމަށް ވަނީ ހަމަޖެހިފައިވެ. އަދި މުބާރާތުގެ ކިޔެވުން ފޭސްބުކް ލައިވް އިން ވަގުތުން ދައްކަމުން ދެއެވެ.\nޏ،އޭއިސީގެ 2020 ވަނ ައަހަރުގެ ގުރުއާން މުބާރާތް\nގުޅުންހުރި މައުލޫތައް:ގުރުއާން މުބާރާތް, ޏ.އަތޮޅު ތައުލީމީ މަރުކަޒު, ޏ.އޭއީސީ\n2019ގެ އޯލެވެލް އިމްތިހާނުން ޏ.އޭއީސީ އިން ރަން ވަނަތަކެއް ޙާސިލުކޮށްފި\nޏ.އޭއީސީގެ ގްރޭޑް 11 ގެ ޖާގައަށް ހުޅުވާލައިފި\nޏ.އޭއީސީގެ ދަރިވަރުންގެ ހެލްތު ސްކްރީނިން ހަދަނީ\nޏ.އޭއީސީގެ ދަރިވަރުންނަށް ފުރަތަމަ ފަހަރަށް ސްކޫލުން ހެނދުނުގެ ނާސްތާ ދީފި


PHOTO: Kuda Eid hulhujehun - R. Fainu | Fainu Online\nކުޑައީދު ހުޅުޖެހުން - ރ. ފައިނު\nމިއީ އިހުޒަމާނުއްސުރެ ފައިނުގައި އަދި ކައިރި ބައެއް ރަށްރަށުގައި ވެސް ކުރަމުން އަންނަ ސަގާދީ ކަމެކެވެ. އީދު ވިލޭރޭގެ މެންދަމުން ފެށިގެން ފަނުގައި ރޯކޮށްފައި ބެހެއްޓުމަކީ އޭރުގެ އާދައެކެވެ. ބެލެވޭ ގޮތުގައި މިއީ މުއާސަލާތު ކުރުމުގެ ވަސީލަތްތައް ނެތްއިރު އީދަށް ހަނދު ފެނުނުކަން އެއްރަށުން އަނެއް ރަށަށް އެންގުމަށް ކޮށް އުޅުނު ކަމެކެވެ. ފަހަކަށް އައިސް މިކަމުގައި ހަރަކާތްތެރިވަނީ ކުޑަކުދިންނެވެ. - ފޮޓޯތައް: އިސްމާޢީލް ޝަފީއު، މުޙައްމަދު ޒިޔާދު


Huhdha nethi2thanehgai fathuruverin beythihbi mahsala eh balanee\nރަށެއްގެ މަތިން ނަގާފައިވާ ފޮޓޯއެއް-- ފޮޓޯ: ޓްރިފްއެޑްވައިޒާ\n13 ފެބްރުއަރީ 20192ކޮމެންޓް\nހުއްދަނެތި ދެ ތަނެއްގައި ފަތުރުވެރިން ބޭތިއްބި މައްސަލައެއް ބަލަނީ\nއޮޕަރޭޓިން ލައިސަންސެއް ނެތި ގާނޫނާއި ގާވާއިދާ ހިލާފަށް ފަތުރުވެރިން ބޭތިއްބިކަމުގެ ހެކިލިބިފައިވާ ދެ ތަނެއްގެ މައްސަލަ ރޭ ފުލުހުންނަށް ހުށަހަޅާފައިވާ ކަމަށް ޓޫރިޒަމް މިނިސްޓްރީން ބުނެފިއެވެ.\nއެކަމަކު، އެއީ ކޮން ދެ ތަނެއްކަން ޓޫރިޒަމުން ހިއްސާއެއް ނުކުރެއެވެ. އެކަމާއި ގުޅިގެން މިނިސްޓްރީން ނެރުނު ބަޔާނެއްގައި ބުނީ، އޮޕަރޭޓިން ލައިސަންސް ނެތި މީހުންއުޅޭ ރަށްރަށުގައި ފަތުރުވެރިން ބައިތިއްބާނަމަ އެފަރާތްތަކުގެ މައުލޫމާތު 30 ދުވަހުގެ ތެރޭގައި މިނިސްޓްރީއާ ހިއްސާކުރުމަށް ރަށު ކައުންސިލްތަކަށް އަންގާފައިވާ ކަމަށެވެ.\nޓޫރިޒަމާބެހޭ ޤާނޫނު ގެ 17 އަދި 18 ވަނަ މާއްދާގައިވާގޮތުން، "ދިވެހިރާއްޖޭގައި އެއްވެސް ޓޫރިސްޓް ހޮޓަލެއް ނުވަތަ އެއްވެސް ޓޫރިސްޓް ގެސްޓްހައުސެއް ހިންގޭނީ ޓޫރިޒަމް މިނިސްޓްރީގައި އެތަނެއް ރަޖިސްޓްރީކޮށް އެފަދަ ތަންތަން ހިންގުމަށް މިނިސްޓްރީން ދޫކުރާ ހުއްދަ ހޯދުމަށްފަހުގައެވެ." އަދި "މިތަންތަން ހިންގުމުގެ ހުއްދަ ދޫކުރާނީ، މިނިސްޓްރީން ކަނޑައަޅާ މިންގަނޑުތަކަށް އެތަންތަނުގެ އިމާރާތްތަކާއި އެފަދަ ތަންތަނުން ލިބެންޖެހޭކަމަށް މިނިސްޓްރީން ކަނޑައަޅާ ހިދުމަތްތައް އެތަންތަނުން ލިބެންހުންނަ ނަމައެވެ."\nއެ ގާނޫނާއި ގަވައިދާ ހިލާފަށް ފަތުރުވެރިން ބައިތިއްބާ ފަރާތްތަކުގެ މައުލޫމާތު ހިއްސާކުރުމަށް މިނިސްޓްރީން އަންގާފައިވާއިރު އޮޕަރޭޓިން ލައިސަންސް ހަމަވެފައިވާ ތަންތަން، އޮޕަރޭޓިން ލައިސަންސްއެއް ދެވޭ ފެންވަރަށް އިސްލާހުކުރުމަށް ފުރުސަތުދިނުމުގެ ގޮތުން އެކަންކަން ރަނގަޅުކުރުމުގެ ޕްލޭނަކާއެކު ޕްރޮޕޯސަލް ހުށަހެޅުމަށް 30 ދުވަހުގެ މުއްދަތެއް ދިނުމަށް ނިންމާފައިވާ ކަމަށް ވެސް ޓޫރިޒަމް މިނިސްޓްރީން ބުނެއެވެ.\nމިނިސްޓްރީން ބުނީ، ވަގުތީ ހުއްދައެއް ދޫކުރުމުގައި މިނިސްޓްރީން ބަލާނީ އެފަދަ ތަނެއްގެ ސަލާމަތާއި ރައްކާތެރިކަމާއި، މުވައްޒަފުންގެ ހައްގުތައް ދައުލަތަށް ދައްކަންހުރި ފައިސާ އަދި މިމިނިސްޓްރީން ބަލާ އެހެނިހެން މިންގަނޑުތަކަށް ކަމަށެވެ.\nޓޫރިޒަމް މިނިސްޓްރީ ފަތުރުވެރިކަން ގެސްޓްހައުސް\nކޮބާ މައްސަލައަކީ. ދުނިޔޭގެ މުއްސަދި ގައުމުތަކުގައިވެސް އެކަން އޯކޭ. އެ އުޅެނީ އާދައިގެ މީހަކަށް ފައިސާ އެއް ލިބިދާނެތީ. ޔޫކޭގަވެސް ބެޑް އެންޑް ބްރެކްފަސްޓް ގޮތަށް ގޭގަ ހުންނަ އެއް ކޮޓަރި ދޫކޮށްލެވޭ. ކުރީގައި ރަށްރަށުގައިވެސް އެގޮތަށް. މިކަން ހުއްޓުވީ ޑިމޮކްރަސީއަށް ވޯޓު ދިން ނަޝީދުގެ ސަރުކާރުން. ވަރަށް ހެއްވާ.\nތިކަމަކީ ހުޅުމާލޭގައި ވެސް ވަރަށް ޢާއްމު ކަމެކެވެ. އެގޮތުން ޗައިނާ މީހުން ވެސް ، ބަގްލާދޭސް މީހުން ވެސް އަދި ދިވެހީން ވެސް ގޭތަކުންނާއި ފުލެޓް އަދި ރޯހައުސްތަކުން ރޫމްތަށް ކުއްޔަށް ނަގައިގެން ހުއްދަނެތި ގެސްޓުން ގެންގުޅެނީއެވެ. ޚައްސާކޮށް ޗައިނާ މީހުން ޗައިނާ މީހުން ގެނައިސްގެން ކުއްޔަ ނަގާފައިވާ ރޫމްތަށް އެމީހުންނަ ވިއްކައިގެން ހުއްދަނެތި ވިޔަފާރި ކުރަނީއެވެ. ބަގްލާދޭސް މީހުން ވެސް ގެސްޓުން ގެނައިސްގެ މިކަން ކުރަނީއެވެ. އެހެން ގައުމުތަކާއި ޚިލާފަ މިގައުމަކީ ބޭރުގެ މީހުން ބޭނުންހާގޮތަކަށް ގަވާއިދާ ޚިލާފަ ފާޅުގައި ވިޔަފާރި ކުރަން ފަހިގައުމެކެވެ. ތަންފީޒީ މުއައްސަސާތަށް ކުރާކަމަކީ އެމުވައްޒިފުން މުސާރަ ބަރާބަރަށް މުސާރަނަގައިގެން އޮފީހަށް އައިސް ސޮއިކޮއްލީމާ ވަޒީފާ އަދާވީއެވެ. މީހަގީގަތެވެ.


SunOnline: Raees office kairi ah kudakamu dhiyamassala aa gulhigen, security team badhalu kohfi\nރައީސް އޮފީސް ކައިރިއަށް ކުޑަކަމުދިޔަ މައްސަލައާ ގުޅިގެން ސެކިއުރިޓީ ޓީމު ބަދަލުކޮށްފި\nޢާލިމް އަބްދުއްލަތީފް 22 Oct 2021, 22:13\nރައީސް އޮފީސް -- ސަން ފޮޓޯ/ ފަޔާޒު މޫސާ\nރައީސް އޮފީސް ކައިރިއަށް މީހަކު ކުޑަކަމުދިޔަ މައްސަލައެއްގައި އެ އޮފީހުގެ ސެކިއުރިޓީ ޓީމާއި ސެކިއުރިޓީ އިންޗާޖު ބަދަލުކޮށްފިއެވެ.\n"ސަން"އަށް ކަށަވަރު ވެފައިވާ ގޮތުގައި މި ނިންމުން ނިންމިތާ މިހާރު ވަނީ 10 ވަރަކަށް ދުވަސް ވެފައެވެ.\nމިކަމާ ގުޅިގެން އެމްއެންޑީއެފްގެ އިންފޮމޭޝަން އޮފިސަރު ކެޕްޓަން، ހަނާ މުހައްމަދުއާ "ސަން"އިން ގުޅުމުން ވިދާޅުވީ އެފަދަ މައުލޫމާތެއް ލިބިފައި ނުވާ ކަމަށެވެ. އަދި އެއީ އާއްމުކުރާ ފަދަ މައުލޫމާތެއް ނޫންކަމަށާއި އެ މައުލޫމާތު ސާފު ކުރުމަށް ލިޔުމަކުން ހުށަހެޅުމަށް ވެސް އޭނާ ވަނީ އެދިފައެވެ.\nއެ މީހާ ރައީސް އޮފީސް ކުރިމައްޗަށް ކުޑަކަމުގޮސްފައިވަނީ މިދިޔަ މަހުގެ ތިން ވަނަ ދުވަހުއެވެ. ހަމަ އެ ރޭ މަޣްރިބް ނަމާދުގެ ޖަމާއަތުގައި މީހުން ނަމާދު ކުރަން ތިއްބާ އޭނާވަނީ މަސްޖިދުލް ސުލްތާން މުހައްމަދު ތަކުރުފާނުލް އައުޒަމް (އިސްލާމީ މަރުކަޒު)އަށް ވަދެ ވެސް ކުޑަކަމުގޮސްފައެވެ. އަދި މީގެ އިތުރުން ހުކުރު މިސްކިތަށް ވެސް އޭނާ ހަމަ އެ ރޭ ކުޑަކަމު ގޮސްފައިވެއެވެ.\nއޭގެ ޖެހިގެން އައި ދުވަހު ފުލުހުންވަނީ އޭނާ ހައްޔަރު ކޮށްފައެވެ. އަދި އޭނާއަކީ ނުކުޅެދުންތެރިކަން ހުންނަ މީހެއްކަން ފާހަގަ ކުރެވިފައިވާ ކަމަށް އޭރު ފުލުހުން ބުންޏެވެ.\nއެ މައްސަލައިގައި ހައްޔަރުކޮށްފައިވަނީ މ. ޝޭޑީ ހޯމް، އުމުރުން 40އަހަރުގެ ހަސަން ޒިޔާދެވެ. އޭނާގެ ބަންދަށް މިދިޔަ މަހުގެ 21ވަނަ ދުވަހު ކްރިމިނަލް ކޯޓުން 10 ދުވަސް ޖެހިއެވެ. އޭނާ ބަންދުކުރީ އޭނާގެ ސަބަބުން މުޖުތަމައުގެ ސަލާމަތަށް ނުރައްކާވެދާނެތީކަމަށެވެ.


HEOC Ge Noosveringe Bahdhaluvumeh, Ekamaku Mifaharu Kuda Kudhin - Vaguthu\nއެޗްއީއޯސީގެ ނޫސްވެރިންގެ ބައްދަލުވުމެއް، އެކަމަކު މިފަހަރު ކުޑަކުދިން!\nއެޗްއީއޯސީން ބޭއްވި ކުޑަކުދިންގެ ނޫސްވެރިންގެ ބައްދަލުވުން - ފޮޓޯ: އެޗްޕީއޭ\nރާއްޖޭގައި ކޮވިޑް-19 ފެތުރެން ފެށުމުން، ޚާއްސަ ޓީމެއް އުފެއްދިއެވެ. ނޭޝަނަލް އިމަޖެންސީ އޮޕަރޭޝަން ސެންޓަރު (އެންއީއޯސީ)ގެ ނަމުގައި ޓީމެެއް އުފައްދަވައި، ކޮވިޑް-19 އާ ގުޅޭ އެންމެ ފަހުގެ މައުލޫމާތުތައް ދިނުމަށް ރައީސް އޮފީހުގެ އަންޑާ ސެކެރެޓަރީ މަބްރޫކް އަޒީޒް ހަމަޖެއްސިއެވެ.\nމާޗް ހަތް ވަނަ ދުވަހު އޭނާ އެ މަގާމަށް ހަމަޖެއްސުމުން އެތައް ބަޔަކު ވަނީ ޓީވީ ދޮށަށް އެއްވެ މަބްރޫކް ދައްކާ ވާހަކަތައް އަޑުއަހާފައެވެ. އަދި މަބްރޫކް ދެމުން ދާ މައުލޫމާތުތައް މީސް މީޑިއާއަށް ދިޔައީ ހާމަ ކުރަމުންނެވެ.\nފަހުން އެންއީއޯސީ އުވާލިއެވެ. ޖުލައި އެއްވަނަ ދުވަހުން ފެށިގެން އެ ސެންޓާރު އުވާލައި އެންއިއޯސީގެ ދަށުން ކުރަމުން ގެންދިޔަ މަސައްކަތްތައް ހެލްތް މިނިސްޓްރީގެ ދަށަށް ބަދަލުކުރިއެވެ. އެއާއެކު ހެލްތް އެމާޖެންސީ އޮޕަރޭޝަން ސެންޓަރު (އެޗްއީއޯސީ)ން އެންއީއޯސީގެ މަސައްކަތްތައް ފެށިއެވެ. އަދި އެ ސެންޓަރުގެ ތަރުޖަމާނަކަށް ޑރ. ނަޒްލާ ރަފީގު ހަމަޖެއްސިއެވެ.\nއެޗްއީއޯސީން ބޭއްވި ނޫސްވެރިންގެ ބައްދަލުވުމުގައި ޑރ. ނަޒްލާ ވާހަކަ ދައްކަވަނީ. --- ފޮޓޯ: އެޗްއީއޯސީ\nއެހެންނަމަވެސް މިއަދު މި ވަނީ އަނެއްކާވެސް އެ ޕެނަލްއަށް ބަދަލެއް އައިސްފައެެވެ. އެޗްއީއޯސީގެ ނޫސްވެރިންގެ ބައްދަލުވުމުން މިއަދު ފެނިގެން ދިޔައީ ކުޑަކުދިންނެވެ.\nމިއަދު ހަވީރު ދަރުބާރުގޭގައި ކުރިއަށްގެންދިޔަ އެޗްއީއޯސީގެ ނޫސްވެރިންގެ ބައްދަލުވުމުން ފެނިގެން ދިޔައީ ތުއްތު ކުދިންނެވެ. ދުނިޔޭގެ ކުޑަކުދިންގެ ދުވަހުގެ މުނާސަބަތުގައި އެޗްއީއޯސީގެ ފަރާތުން ބާއްވާ ކުޑަކުދިންގެ ހާއްސަ ނޫސްވެރިންގެ ބައްދަލުވުމުގައި ވާހަކަދައްކަމުން ތަރުޖަމާނު ޔޫސުފް ރީހާން ތައުފީގް ބުނީ، 17 ނޮވެމްބަރާއި ހަމައަށް ބަލި ޖެހިފައިވާ މީހުންގެ އަދަދަކީ 12،355 ކަމަށެވެ. އަދި ބަލިން ރަނގަޅުވާ މީހުންގެ ޖުމްލަ އަދަދަކީ 11،388 ކަމަށް ރީހާން ބުންޏެވެ.\nއަދި އޭނާ ވަނީ ރާއްޖެއިން މިހާތަނަށް 223،220 ކޮވިޑް-19 ޓެސްޓު ރާއްޖެއިން ހަދާފައިވާ ކަން ފާހަގަކޮށްފައެވެ.\nއެ ނޫސްވެރިންގެ ބައްދަލުވުމުގައި ކޮންޓެކްޓް ޓްރޭސިންގގެ ފަރާތުން ބައިވެރިވެފައި ވަނީ ހައްވާ ޔަނާ ޝައިބު ހުސައިނެވެ. ޔަނާ ބުނީ، ކޮންޓެކްޓް ޓްރޭސިންގގެ މަސައްކަތުން ފައްސިވާ ކުދިންނާއި ދިމާވެފައިވާ ކުދިން ހޯދައި، އެ ކުދިންނަށް މި ބަލި ޖެހިފައިވޭތޯ ބަލަން އަވަހަށް ޓެސްޓު ކުރެވޭނެ ކަމަށެވެ.\nޔަނާ ވަނީ ބަލީގެ އަލާމާތްތައްވެސް ފާހަގަކޮށްފައެވެ. އެއީ ހުން އައުމާއި، ކެއްސުން، ކަރުގައި ރިއްސުން، އަދި ނޭވާލާން އުނދަގޫވުން އޭނާ ފާހަގަކޮށްފައި ވެއެެވެ.\n"މިކަހަލަ އެއްވެސް ކަމެއް ވާނަމަ ހުރިހާ ކުދިންވެސް އަވަހަށް ބައްޔަށް ޓެސްޓު ކުރަން ވާނެ" ޔަނާ ބުންޏެވެ.\n"އެއީ 14 ދުވަސް ވަންދެން ކަރަންޓީންވުން، 14 ދުވަސް ވަންދެން ކަރަންޓީންގައި ހުންނައިރު، ތިކުދިންނަކަށް ބޭރަކަށްވެސް ނުނިކުމެވޭނެ، އަދި ތިކުދިންގެ ރައްޓެހިންނާއި އާއިލާއަށް ޒިޔަރަތް ނުކުރެވޭނެ". ލައިހާ ބުންޏެވެ.\nއެ ނޫސްވެރިިންގެ ބައްދަލުވުމުގައި ސައިން ލެންގުއޭޖް އިންޓަޕްރިޓަރެއްގެ ގޮތުގައި ބައިވެރިވެފައި ވަނީ ހުސައިން ނާއިޝް އެވެ.\nއެ ނޫސްވެރިންގެ ބައްދަލުވުމުގައި ނޫސްވެރިންގެ ގޮތުގައިވެސް ކުޑަކުދިންވެސް ބައިވެރިވެފައި ވެއެވެ.\nއެޗްއީއޯސީގެ ނޫސްވެރިންގެ ބައްދަލުވުމާއި ދާދި އެއްގޮތަށް ކުރިއަށްގެންދިޔަ އެ ނޫސްވެރިންގެ ބައްދަލުވުން ވަރަށް ފުރިހަމައެވެ. އެ ކުދިންގެ ހުށަހަޅައިދިނުމުގެ ހުނަރު އެބަ ހުއްޓެވެ.\nނޮވެމްބަރު 20, 2020 20:51\nނޮވެމްބަރު 20, 2020 21:51\nދެން މިކުދިންނަށް އެސްފީނާ ޖައްސާނީކީ ނޫން\nނޮވެމްބަރު 21, 2020 00:27\nއަސްލު އެއްވެސް ސަޅިއެއް ނޫން. މުޅި ކޮވިޑް އަކީ ކަލޭމެން ޖަހާ ސަކަރާތެއްކަށް މަށަަށް ސިފަވީ. އެތަށް ބައެއްގެ ފުރާނަ މިމީހުން ފަރުވާކުޑަކަމުން ދިޔަކަން ހަދާންހުރިހެންވެސް ހިޔެއްނުވޭ\nނޮވެމްބަރު 21, 2020 07:51\nކޮވިޑޭ ކިޔާއިގެން ޑުރާމާ ކުޅެނީ ރައްޔިތުންގެ ސިވިލް ރައިޓުސް ނިގުޅާގަނެގެން، މާލެއިން ބޮޑެތި ވަފުދު އެދަނީ ޖަލްސާތަށް ބާއްވަން ރައްރަށަށް ކަރަންޓީނުނުވެ އެޗްޕީގެ ގައިޑުލައިނާއި ހިލާފަށް އާދައިގެ ރައްޔިތުމީހާޔަށް އުދަގޫ ޖެއްސުން ކަމަކީ !


Ithuru dhe resorteh quarantine facility ah nagaifi\nފިލިތެޔޮ އައިލެންޑް ރިސޯޓް\nމ. އަތޮޅު މެދުފުށި ރިސޯޓާއި ފ. އަތޮޅު ފިލިތެޔޮ ރިސޯޓް ކަރަންޓީން ފެސިލިޓީގެ ގޮތުގައި ހަމަޖައްސައި ބޭނުން ކުރަން ފަށައިފި އެވެ.\nކަރަންޓީންގެ ފެސިލިޓީގެ ގޮތުގައި ކުރިންސުރެ ބޭނުން ކުރަމުން އައި ބަނޑޮހާއި އެރިޔަދޫ އާއި ފަން އައިލެންޑް ރިސޯޓާއި ރޯޔަލް އައިލެންޑް ރިސޯޓް އަދިވެސް ކޮވިޑް ކަރަންޓީނަށް ބޭނުން ކުރެ އެވެ. އިތުރު ކުރީ މެދުފުއްޓާއި ފިލިތެޔޮ ރިސޯޓެވެ.\nރިސޯޓްތަކުގެ ކަރަންޓީންގައި ބައިތިއްބާ ކޮންމެ މީހަކަށް ދުވާލަކު 750ރ. ސަރުކާރުން ހަރަދު ކުރެ އެވެ.\nއެ ދެރަށް ކަރަންޓީނު ފެސިލިޓީޒްގެ ގޮތުގައި ހަމަޖެއްސި އިރު ގިނަ އަދަދަކަށް މީހުން ކޮވިޑަށް ޕޮޒިޓިވްވެ ރާއްޖޭގައި ކޮވިޑް ބަލި ޖެހުނު މީހުންގެ އަދަދު ވަނީ 4,293 އަށް އުފުލިފަ ވެ. މިދިއަ 24 ގަޑި އިރުގެ ތެރޭގައި ރާއްޖެއިން ކޮވިޑް ބައްޔަށް އިތުރު 129 މީހުން ޕޮޒިޓިވެފައި ވެއެވެ. އޭގެ ތެރެއިން 93 މީހުންނަކީ ދިވެހިންނެވެ. ދެން ހިމެނެނީ ބަންގްލަދޭޝްގެ 23 މީހަކާއި އިންޑިއާގެ އަށް މީހަކާއި ސްރީލަންކާގެ ހަތަރު މީހަކާއި އިންޑޮނޭޝިއާ މީހެކެވެ. އޭގެ ކުރީ ދުވަހު ވެސް 215 މީހަކަށް ރާއްޖޭގައި ކޮވިޑް ބަލި ޖެހުނެވެ.\nމިދިއަ ދެ ހަފުތާއެއްހާ ދުވަހުގެ ތެރޭގައި ކޮންމެ ދުވަހަކުހެން ރިކޯޑް އަދަދަކަށް މީހުން ކޮވިޑަށް ޕޮޒިޓްވްވަމުން ދާތީ ކަންބޮޑުވުމެއް އުފެދި ކުރިން ލުއި ދިން ބައެއް ފިޔަވަޅުތައް އަލުން އަޅާފައި ވެސް ވެއެވެ.\nރިސޯޓް ކޮވިޑް-19 ކޮވިޑް-19 އިގެ ބަލާއާފާތް\nބަންދުގައި މިހާރު އޮތީ 71 ރަށް


JP nan boadaa gulhey footage nudheyn ninmaifi\nޖޭޕީގެ ނަން ބޯޑާ ގުޅޭ ފޫޓޭޖް ނުދޭން ނިންމައިފި\nޖޭޕީ އޮފީހުގެ ބޭރުގައި "ސޯލިހު ޕާޓީ" އާއި "އެމްއެމްޕީ" ގެ ނަން ޖަހާފައި. އެއާ ގުޅޭ ސީސީޓީވީ ފުޓޭޖް ޖޭޕީއަށް ނުދޭން ވަނީ ނިންމައިފައި--\nރައްޔިތުންގެ މަޖިލީހުގެ އިދާރާގައި ޖުމްހޫރީ ޕާޓީއަށް ހާއްސަކޮށްފައިވާ އޮފީހުގެ ބޭރުގައި ހަރުކޮށްފައިވާ ނަން ބޯޑުގެ ތިރީގައި "ސާލިހު ޕާޓީ" އާއި "އެމްއެމްޕީ" ނުވަތަ މޯލްޑިވްސް މިލިޓަރީ ޕާޓީ ޖެހި މައްސަލައިގެ ވީޑިއޯ ފުޓޭޖު އެ ޕާޓީއާ ހިއްސާ ނުކުރަން މަޖިލީހުގެ އިމްތިޔާޒު އަދި ސުލޫކީ ކޮމިޓީން ފާސްކޮށްފި އެވެ.\nއިމްތިޔާޒު ކޮމިޓީން އެ ނިންމުން ނިންމިއިރު ޖޭޕީގެ ނަން ބޯޑުގެ ދަށުގައި އެހެން ނަންތަކެއް ލިޔުނު މައްސަލަ ބަލައި އެއާ ގުޅޭ ވީޑިއޯ ފުޓޭޖު ދިނުމަށް ޖުމްހޫރީ ޕާޓީން ކުރިން މަޖިލީހުގައި އޮތީ އެދިފަ އެވެ. އަދި އިއްޔެ ބޭއްވި މަޖިލީހުގެ އިމްތިޔާޒު އަދި ސުލޫކީ ކޮމިޓީގައި އެކަމާ ގުޅޭ ގޮތުން މަޝްވަރާކުރި އެވެ.\nތިނަދޫ ދެކުނު ދާއިރާގެ މެމްބަރު މުހައްމަދު ސަނީފް ވިދާޅުވީ އެ މައްސަލަ ކޮންމެހެންވެސް ބަލަން ޖެހޭ ކަމަށެެވެ. އަދި އޭނާ އެދިވަޑައިގެންނެވީ އެ މައްސަލަ ވީހާވެސް އަވަހަަށް ބަލައި ނިންމުމަށެވެ. ސަނީފްގެ ވާހަކަތަކަށް ތާއިދުކުރެއްވީ މަޑުއްވަރީ ދާއިރާގެ މެމްބަރު އާދަމް ޝަރީފް އެވެ.\nކޮމިޓީގައި ވާހަކަ ދައްކަވަމުން ޝަރީފް ވިދާޅުވީ ނަން ބޯޑުގެ މައްސަލަ ހިނގައި ދިޔަ ދަނޑިވަަޅަކީ ޖުމްހޫރީ ޕާޓީގެ މެމްބަރުންތަކެއް އެ ޕާޓީން ވަކިވެވަޑައިގެންނެވި ވަގުތެއް ކަމަށާއި އަދި ނަން ބޯޑުގެ ދަށުގައި ލިޔުމަކީ ޖުމްހޫރީ ޕާޓީގެ ކަރާމާތާއި ހުރުމަތް ކެނޑުންކަމަށް ވާތީ އެކަން ބަލަން ޖެހޭނެ ކަމަށެވެ.\nމައްސަލަ ބަލަން މެމްބަރުން ތާއިދުކުރި ނަމަވެސް އެ މައްސަލައާ ގުޅޭ ފުޓޭޖު ޖުމްހޫރީ ޕާޓީއާ ހިއްސާކުރުމާ މެދު މެމްބަރުންގެ ހިޔާލު ތަފާތުވި އެވެ.\nމަނަދޫ ދާއިރާގެ މެމްބަރު އަހުމަދު ހާރޫން ވިދާޅުވީ ފުޓޭޖު ޖުމްހޫރީ ޕާޓީއަށް ދިނުމަށް ތާއިދުނުކުރައްވާ ކަމަށެވެ. އަދި އެއީ މަޖިލީހުގެ ސަލާމަތާ ސެކިއުރިޓީގެ ކަމަކަށްވާތީ ފުޓޭޖް ދޫނުކުރަން އޭނާ ހުށަހެޅުއްވި އެވެ.\n"ސަބަބަަކަށް މިވަނީ އަޅުގަނޑުމެންގެ މެންޑޭޓެއް އޮތީމަ މި މައްސަލަ ބަލަން އަޅުގަނޑުމެންނަށް ފޮނުވާފައި މިއޮތީ. އެހެންވެއްޖިއްޔާ އަޅުގަނޑުމެން ބަލާފަ އަދި އެބޭފުޅުން އެެކިއެކި އެހެން ބޭނުންތަކަށް ބޭނުންކުރަން ފުޓޭޖު ދިނުމަކީ އަޅުގަނޑު ގަބޫލުކުރާ ކަމެއް ނޫން." ހާރުން ވިދާޅުވި އެވެ.\nހާރުންގެ ހުށަހެޅުއްވުމާ އެއްގޮތަށް އެ މައްސަލަ ބަލައި އަދި ސީސީޓީވީ ފުޓޭޖު، ޖޭޕީއާ ހިއްސާ ނުކުރަން އިއްޔެ ކޮމިޓީގެ މެމްބަރުންގެ ވޯޓުން ފާސްކުރި އެވެ.\nރައްޔިތުންގެ މަޖިލިސް ޖުމްހޫރީ ޕާޓީ


Afghanistan Ge5Million Rayyithunnah Avas Eheetherikan Beynun Vey - UN - Vaguthu\n9 މަސް ކުރިން ( ޑިސެމްބަރު 16, 2020 )\nއަފްގާނިސްތާނުގައި، އެހީތެރިކަން ފޯރުކޮށްދޭން ޖެހޭކަމަށް މިދިޔަ އަހަރު ލަފާ ކޮށްފައިވާ އަދަދަށްވުރެ، ކޮވިޑް-19 ގެ ބަލި މަޑުކަމާއި ގުޅިގެން އަންނަ އަހަރު އަފްގާނިސްތާނުގެ ފަސް މިލިއަން ރައްޔިތުންނަށް އަވަސް އެހީތެރިކަން ބޭނުންވާނެ ކަމަށް ޔޫއެން އިން ލަފާ ކޮށްފިއެވެ.\nޔޫއެންގެ ހިއުމެނިޓޭރިއަން އެފެއާސްގެ އެކްޓިންގ އެސިސްޓެންޓް ސެކްރެޓަރީ ޖެނެރަލް، ރަމޭޝް ރަޖަސިންގްހަމް ވިދާޅުވެފައި ވަނީ އެގައުމުގެ ރައްޔިތުން އެހީތެރިކަމަށް އެދޭ ކަމަށާއި ވީއެންމެ އަވަހަށް އެހީތެރިކަން ފޯރުކޮށްދޭން ޖެހޭ ކަމަށެވެ.\nރަޖަސިންގްހަމް އެގޮތަށް ވިދާޅުވެފައި ވަނީ އަފްގާނިސްތާނަށް ކުރެއްވި ދަތުރުފުޅު ނިންމަވާލެއްވުމަށްފަހު ބޭއްވި ބައްދަލުވުމެއްގައެވެ. މި ދަތުރުގައި އޭނާ ވަނީ މިދުވަސްކޮޅު އެގައުމުގެ ރައްޔިތުން އުޅެމުން އަންނަ ދަތި ހާލު ބައްލަވާލައްވާފައެވެ.\nއެގައުމުގައި ހާލުގައި ޖެހި އެހީތެރިކަމަށް އެދޭ މީހުންގެ އަދަދު އިތުރުވަނީ “ކޮވިޑް-19 ގެ ބަލިމަޑު ކަމުގެ ސަބަބުން“ ކަމަށް އޭނާ ވަނީ ފާހަގަ ކޮށްފައެވެ.\n“އަޅުގަނޑުމެން އެދިފައިވާ އެހީ ލިބިއްޖެނަމަ، 11 މިލިއަން މީހުންނަށް އެހީ ވެވޭނެ. މިއަހަރު ތެރޭ 16 މިލިއަން މީހުންނަށް އެހީ ވެވޭނެ ކަމަށް ލަފާ ކުރެވޭ“ ރަޖަސިންގްހަމް ވިދާޅުވިއެވެ.\nއޭނާ ވިދާޅުވީ، އޭގެ ތެރޭގައި އެގައުމުގައި ތިބި އެތައް މިލިއަން މީހުންނާއި ވަގުތީ ގޮތުން އެކި ތަންތަނަށް ގޮސްފައިވާ މީހުން ހިމެނޭ ކަމަށެވެ.\nމިދިޔަ ހޯމަ ދުވަހު އަފްގާނިސްތާނުގެ ރައީސް އަޝްރަފް ޣަނީ ވިދާޅުވެފައި ވަނީ، އުއްމީދު ކުރީ ސުލްހަވެރިކަމުގެ ވާހަކަތައް ގަތަރުގެ ބަދަލުގައި އެގައުމުގެ ސަރުކާރާއި ތަލިބާނުން ކުރިއަށް ގެންދާނެ ކަމަށެވެ.\nޑިސެމްބަރު 16, 2020 19:39\nކޮބައިތަ ދިވެހިރާއްޖޭގެ ރައީސް؟ އެބޭފުޅާއަށް ދަންނަވާބަލަ. ލަންކާ ނޫނަސް ރަނގަޅުވާނެ✌🏾🙂❤


!"ހަބޭސް"އާއެކު ދިއްދޫގެ ޢީދު ފޯރި ހަބޭހަށް !"ހަބޭސް"އާއެކު ދިއްދޫގެ ޢީދު ފޯރި ހަބޭހަށް\n"ހަބޭސް"އާއެކު ދިއްދޫގެ ޢީދު ފޯރި ހަބޭހަށް!\nދިއްދޫގައި އީދު ޝޯ ދިނުމަށް، “ހަބޭސް ބޮޑުބެރު ގްރޫޕް”އާއެކު އެއްބަސްވުމުގައި ސޮއިކުރުން\nކުރިއަށްއޮތް އަޟްޙާ އީދުގައި ހއ.ދިއްދޫގައި ވެސް ފޯރިގަދަ ޢީދެއް ފާހަގަ ކުރުމަށް ތައްޔާރު ވެއްޖެ އެވެ. ދިއްދޫގެ ޒުވާނުން އިސްނަގައިގެން އެރަށުގައި ބޮޑު ޢީދު ކުލަގަދަ ގޮތެއްގައި ފާހަގަ ކުރުމަށް ތައްޔާރީތައް ވަމުން އަންނައިރު، ދިއްދޫގެ ރައްޔިތުންނަށް މިފަހަރުގެ ބޮޑުޢީދު ތަފާތު ވެގެން ދާނެއެވެ.\nދިއްދޫގެ ޒުވާން ކުދިންތަކެއް އިސްނަގައިގެން ބޮޑުޢީދަށް މުޅި ރަށް ފޯރިގަދަ ކޮށްލުމަށްޓަކައި ގިނަ ޙަރަކާތް ތަކެއް ރޭވިފައިވާއިރު، ރާއްޖޭގައި ބޮޑު މަޤްބޫލު ކަމެއް ހޯދަމުން އަންނަ ބޮޑުބެރު ގްރޫޕް “ހަބޭސް”ގެ ހުށަހެޅުން ދިއްދޫގައި ދައްކާލަން ވަނީ ހަމަ ޖެހިފައެވެ.\nދިއްދޫގައި އީދު ޝޯ ދިނުމަށް “ހަބޭސް ބޮޑުބެރު ގްރޫޕާ”އެކު މިހާރުވަނީ އެއްބަސްވުމުގައި ސޮއިކޮށްފައެވެ. މިފަހަރުގެ އީދު ޝޯ ވެގެންދާނީ ދިއްދޫގައި ފާހަގަކުރެވޭ އެންމެ ފޯރިގަދަ ޝޯ ކަމަށް މިޙަރަކާތްތަށް އިންތިޒާމުކުރާ ފަރާތްތަކުން މަޢުލޫމާތު ދެއެވެ.\nދިއްދޫގެ ހުނަރުވެރި ޒުވާން ފަންނާނުންގެ ވެސް ބައިވެރިވާ ގޮތަށް ޢީދުގެ ޙަރަކާތްތަށް ދިއްދޫގައި ކުރިއަށް ގެންދިއުމަށް ރޭވިފައިވާއިރު، ހަބޭސްގެ އިތުރަށް “ލެވިޓޭޝަން ބޭންޑް” އަދި “ހަބޭސް ފިއުޝަން” ގެ ފޯރިގަދަ ހުށައެޅުންތައް ވެސް ޢީދު ޝޯގައި ފެނިގެންދާނެއެވެ.\nބޮޑު ޢީދުތެރޭ ކޮންމެ ދުވަހަކުވެސް އެކިއެކި ޙަރަކާތްތައް ދިއްދޫގައި ކުރިއަށް ގެންދިއުމަށް ރޭވިފައިވާއިރު، ބޮޑު ޢީދުގެ ދެވަނަ ދުވަހު އޮންނާނީ “ހެބޭސް” އިން ބާއްވާ ސަޤާފީ ކުޅިވަރު ތަކެކެވެ. ދިއްދޫގައި ބާއްވާ މިފަހަރުގެ ޝޯއިން ފެނިގެންދާ ރާއްޖޭގެ މަޝްހޫރު ހުނަރުވެރި ޒުވާން ފަންނާނުން ނަށް ބަލާއިރު، “ހަބޭސް” ބޮޑުބެރު ގްރޫޕްގެ ތޮލާޤު، ބޮޑުބެ، އަދި ޖަވާ ފާހަގަ ކޮށްލެވެއެވެ.\nމީގެ އިތުރަށް ދިއްދޫ ޒުވާނުން އިންތިޒާމު ކޮށްގެން ކުރިއަށް ގެންދާ ފުޓުބޯޅަ މުބާރާތް “އަޟްޙާޢީދުކަޕް” ވެސް ބޭއްވުމަށް ހަމަޖެހިފައި ވާކަމަށް މިޙަރަކާތް ، އިންތިޒާމު ކުރާ ފަރާތުން ބުނެފައިވެއެވެ. ދިއްދޫގައި ބާއްވަމުން އަންނަ މި ތާރީޚީ ފުޓުބޯޅަ މުބާރާތް މިއަދު ފަށަން ވަނީ ހަމަޖެހިފައެވެ.\nޢީދު ފާހަގަކުރުމުގައި ކުރިއްސުރެ ދިވެހިންގެ ސަޤަފީ ކުޅިވަތައް ކަމުގައިވާ “ފެންކުޅި” ކުޅުމާއި ކުލަ ޖެހުންވެސް ދިއްދޫގައި ކުރިއަށްދާނެކަމަށާ، މިފަދަ އިތުރު ޙަރަކާތްތައް ކޮންމެ ދުވަހަކު ކުރިއަށް ދާނެ ކަމަށް ދިއްދޫ ޒުވާނުން ބުނެއެވެ.\nދިއްދޫގެ ޒުވާނުން އިސްނަގައިގެން ހިންގާ މިޙަރަކާތް ތަކުގައި އެ ދާއިރާގެ މެމްބަރު ޢަބްދުﷲ ވަޙީދުގެ ފަރާތްޕުޅުން ބޮޑު ތަރުޙީބެއް ލިބެމުންދާ ކަމަށް އެރަށު ޒުވާނުން ފާހަގަ ކުރެއެވެ.\nދިއްދޫގެ ހުނަރުވެރި ޒުވާނުންނާއެކު، ހަބޭސް ބޮޑު ބެރު ގްރޫޕުން ދިއްދޫގައި ފޯރިގަދަ ޢީދެއް ފާހަގަކުރުމަށް ތައްޔާރު ވެފަައިވާއިރު މިފަހަރުގެ ދިއްދޫގެ ބޮޑުޢީދު “ހަބޭސް”ވެގެންދާނެއެވެ.


Anna aadheehtha dhuvahun feshigen raajjeygai Pfizer COVID Vaccine dheyn fashanee\nއަންނަ އާދިއްތަ ދުވަހުން ފެށިގެން ރާއްޖޭގައި ފައިޒަރ ކޮވިޑް ވެކްސިން ދޭން ފަށަނީ\nކޮވިޑް-19 ބަލިން ދިފާއުވުމަށް ދިވެހިރާއްޖޭގައި ކުރިއަށްގެންދާ ޤައުމީ ވެކްސިން ދިނުމުގެ ހަރަކާތުގެ ތެރެއިން އަންނަ އާދިއްތަ ދުވަހުން ފެށިގެން ފައިޒަރ ވެކްސިން ދޭން ނިންމައިފިއެވެ.\nހެލްތު އިމަރޖެންސީ އޮޕަރޭޝަންސް ސެންޓަރުން ބުނީ އެޕްރީލް 11ވާ އާދިއްތަ ދުވަހުން ފެށިގެން ފައިޒަރ ވެކްސިން ދޭނެކަމަށާއި، ވެކްސިން ދެވޭނީ ރަޖިސްޓަރީ ކޮށްފައިވާ ފަރާތްތަކަށް އެޕޮއިންޓްމެންޓް ދީގެންކަމަށެވެ.\nމި ވެކްސިން ލިބޭ އާ ކެޓަގަރީތަކުގެ ތެރޭގައި ހިމެނެނީ 16 އަދި 17 އަހަރުގެ ކުދިން، 60 އަހަރުން މަތީގެ މީހުން ތެރެއިން ދިގުމުއްދަތަކަށް ދާއިމީ ބައްޔަށް ބޭސްކުރާ ފަރާތްތައް، އަދި 18 - 60 އަހަރާއި ދެމެދުގެ ދިފާއީ ނިޒާމް ބަލިކަށިވެފައިވާ ޚާއްޞަ ހާލަތްތަކުގައިވާ ފަރާތްތަކެވެ.\nމި ވެކްސިން ޖެހުމަށް އެޗް.ޕީ.އޭ ގެ ވައިބަރ/ޓްވިޓަރ އެކައުންޓްގައިވާ ގޫގްލް ފޯމެއް މެދުވެރިކޮށް ރަޖިސްޓަރ ކުރެވޭނެއެވެ. ދިވެހިރާއްޖެއަށް ކޮވެކްސް ފެސިލިޓީން ވަނީ ފައިޒަރ ވެކްސިންގެ 5850 ޑޯޒް ލިބިފައެވެ.\nފައިޒަރ ވެކްސިނަކީ އެމްއާރއެންއޭ ބާވަތުގެ ވެކްސިނެކެވެ. މި ވެކްސިން ހަށިގަނޑަށް ޖެހުމުން އެމްއާރުއެންއޭ ކިޔާ ބޮޑީ ޖެނެޓިކް މެޓީރިއަލެއް ހަށިގަނޑަށް ތަޢާރަފުކޮށްދޭނެއެވެ. މީގައި ކޮރޯނާ ވައިރަހުގެ ސްޕައިކް ޕްރޮޓީން އުފެއްދުމުގެ އިންސްޓްރަކްޝަންތައް ހިމެނިގެންވެއެވެ. މި ޕްރޮޓީންތަކުގެ ރައްދުގައި ހަށިގަނޑުގެ ދިފާޢުތައް އެކްޓިވޭޓްވެގެންދެއެވެ.\nމި ވެކްސިނަކީ ވަކި ފިނިހޫނުމިނެއްގައި ބަހައްޓާ ގެންގުޅެން ޖެހޭ ވެކްސިނެކެވެ. އެހެންކަމުން މި ވެކްސިން ގެނައުމުގެ ކުރިން ބޭނުންވާނެ ކޯލްޑް ޗެއިން އަދި ލެބޯޓްރީ ސަޕްލައިތައް މިދިޔަ މަހުގެ ތެރޭގައި ޑަބްލިޔުއެޗްއޯއިން ވަނީ ރާއްޖެއަށް ހަދިޔާކޮށްފައެވެ.\nރަމަޟާން މަހުގައި ކޮވިޑް ވެކްސިން ޖަހައިދިނުން އޮންނާނީ ރޭގަނޑު02 hours ago\nއަންނަ އާދިއްތަ ދުވަހުން ފެށިގެން ރާއްޖޭގައި ފައިޒަރ ކޮވިޑް ވެކްސިން ދޭން ފަށަނީ04 days ago\nރައީސް، ކޮވިޑް ވެކްސިންގެ ދެވަނަ ޑޯޒް ޖައްސަވައިފި01 week ago\nދެވަނަ ޑޯޒް ފުރަތަމަ ދޭނީ ފެބްރުއަރީ 1އިން 4އަށް ވެކްސިން ޖަހާފައިވާ މީހުންނަށް01 week ago\nވެކްސިންގެ ދެވަނަ ޑޯޒް ޖެހުމުން ވެކްސިން ޕާސްޕޯޓް ލިބޭނެ: މަބްރޫކް 1 1 week ago\nސިނޮފާމް ވެކްސިންތަކުގެ ދެވަނަ ބެޗާއެކު މޯލްޑިވިއަންގެ ފްލައިޓެއް މިރޭ މާލެއަށް!02 weeks ago\nFirst shipment of Covishield vaccine procured from Serum Institute arrives in the Maldives02 weeks ago\nސިރަމް އިންސިޓިޓިއުޓުން ގަނެފައިވާ ވެކްސިންތަކުގެ ފުރަތަމަ ޝިޕްމެންޓް ރާއްޖެއަށް ގެނެސްފި02 weeks ago


(18 ޖޫން 2017 އާ ގުޅޭ)\nހުދުކުލައިގެ ކަރުދާހުގައި ހަދާފައިވާ އެ މަލުގެ އެތެރޭގައި އިނގިރޭސިން ލިޔެފައި ހުރިތަން ފެނުނެވެ. ގަލަމު ދެލިން ލިޔެފައި ހުރި ލިޔުމެއްކަން ޔަގީންވުމާއެކު އައިރާ އެ މާ ރޫޅާލި އެވެ. އެއާއެކު އޭނާއަށް ފެނުނީ ކަރުދާހުގައި ލިޔެފައިވާ ނޯޓެވެ.\nއިނގިރޭސި ބަހުން ލިޔެފައިވާއިރު އަކުރުތައް ލިޔުމުގައި އަވަސްކަމާއި އެއްއަކުރު އަނެއްއަކުރާ ގުޅުވާފައި ވެއެވެ. ވަކި މީހަކަށް އެޑްރެސްކޮށްފައެއް ނުވެއެވެ. ހައިރާންވެފައި ހުރެ އަނެއްކާ ވެސް އައިރާއަށް ބަލާލެވުނީ ކުޑަދޮރުން ބޭރަށެވެ. އެވަރުން ނުފުދުނެވެ. ކޮޓަރިން ނުކުމެ އިމާރާތުން ބޭރަށް ވެސް ނުކުތެވެ. އިމާރާތުގެ ދެފަރާތް ބެލިއެވެ. މީހަކު ނުފެނުނެވެ. ކުދި ވިނަ އިންދާފައި އޮތުމުން މީހެއްގެ ފިޔަވަޅުގެ ނިޝާނެއްހާ ހިސާބު ވެސް ނެތެވެ. އަތުގައި އޮތް ކަރުދާސް ގަނޑަށް ބަލާލާފައި އެނބުރި އައިސް ކޮޓަރިއަށް އައިރާ ވަނެވެ. އެނދުގައި ހަމަޖެހިލުމާއެކު ކަރުދާހުގައިވާ ލިޔުންކޮޅު ކިޔާންފެށިއެވެ.\n"ރީތި އަސަރުގަދަ ކަޅިރަވައެއް ދުށީމެވެ. އެ ރަވައިގެ ތެރޭގައި ވިދަމުންދިޔަ ކަރުނައިގެ މުތީ ވެސް ދުށީމެވެ. ހަޔާތަކީ އަބަދު އެއްގޮތަކަށް އޮންނާނެ އެއްޗެއް ނޫނެވެ. އެކަން އެ ދެލޮލުގައި ވި ކަރުނަ ސާބިތު ކޮށްދެއެވެ. ތުނި ދެތުންފަތް ފެނި ފިޔައެއްގެ މަލްމަލްކަން ހިތަށް ވަދެގެން ދިޔައެވެ. އެ އޮމާންކަމާއި މަޑުކަމެވެ. ނަމަވެސް އެ ތުންފަތުން ފެނުނީ އުފާވެރިކަމެއް ނުވާ ހިނިތުން ވުމެކެވެ. ފޮރުވަމުން ދިޔަ ހިތުގެ ޒަޚަމްތައް އެ ތުންފަތުން ބޭޒާރު ކުރިޔަ ނުދީ ހިފަހެއްޓި އެވެ. ފެންކަޅިވަމުންދާ ދެ ލޮލަށް ވެސް އޮޅުވާލަމުންނެވެ. ގާތުގައި އެތައް ބަޔަކު ހަރަކާތްތެރި ވިއެވެ. އެމީހުންގެ ވާހަކަތަކުގައި ބައިވެރި ވެސް ކުރިއެވެ. ނަމަވެސް އެ އެންމެންގެ ތެރޭގައި ވެސް އެކަނިވެރިކަން އޭނާއާ ވަކިވެގެން ނުދިޔައެވެ. މުޅި ދިރިއުޅުން ފުނޑުފުނޑުވެ ނާއުންމީދުވެފައި ވެއެވެ. އެހެންނަމަވެސް ވެރި ރަސްކަލާނގެ މަދަދަށް އެދި ދެއަތް އުފުލާލަން ހަނދާނެއް ނުނެތެއެވެ. ކަނިވަމުންދިޔަ ނަމަވެސް އުންމީދުގެ ހުޅުކޮޅު އަދި ނުނިވެއެވެ. ޚަރީފު މޫސުމުގައި ގަސް އެކަނިކޮށްލާފައި ފަތްތައް ވަކިވެގެން ދެއެވެ. އެއީ ވަގުތީ ވަކިވުމެކެވެ. ބަހާރު މޫސުމާއެކު ގަހަށް އާރޯކަން އެނބުރި އާދެއެވެ. ހިތާމައަކީ ވަގުތީ އިހުސާސެކެވެ. ފުންވެފައިވާ ހިތާމަ ބޮޑުނަމަ ލިބެން އުޅޭ އުފާވެރިކަން ބޮޑީ އެވެ. ކަލާނގެ މިންވަރުފުޅު މަތިވެރިވެ ވޮޑިގެންވެއެވެ. ތަޤުދީރުގެ ސަމާސާތަކަށް ހިތްބަރު ނުކުރާށެވެ. އަތުން ބީވެ ދިޔަ އުފާވެރިކަން ހިތުގައި ރައްކާ ކުރާށެވެ. އެ ހަނދާންތަކާ ވަކިވުމެއް ނުވެއެވެ. އޭގެ ބަދަލުގައި ދެއްވި ނިޢުމަތާމެދު ވިސްނަމާ އެވެ. ދުނިޔޭގެ ރޭވުން އެނގެނީ ކާކަށް ހެއްޔެވެ. ރާސްތާ ގެއްލިފައިވާ މުސާފިރާ ހަމައަށް ބަރަކާތުގެ ހިޔާ އެޅިގެން ދާނީ ކޮންވަގުތަކު ކިހިނެއްކަމެއް އެކަކަށް ވެސް ނޭނގޭނެއެވެ. ހުއްޓިފައިވާ ފިޔަވަޅުތައް ކުރިއަށް އަޅާ ހިނގައިގަންނާނީ އަމިއްލައަށެވެ. ރާސްތާގެ ނިމުންވަނީ އިންސާނާގެ ފަހު ނޭވާއާ ހަމައަށެވެ. އިންތިޒާރު ކުރާށެވެ. ކަނޑައެޅިފައިވާ ވަގުތު ޖެހެންދެންނެވެ. އުންމީދާއި ހިތްވަރު ގެއްލުވާ ނުލާށެވެ. އަނިޔާވެރިކަމާއި ކެހެވެރިކަމަށްވުރެ މިންވަރު ކުރެއްވި ނިޢުމަތް މަތިވެރިވެއެވެ. އިންތިޒާރު ކުރާށެވެ. ވަގުތު ބަދަލުވާނޭ އިރަށެވެ. ހިތާއި ނަފްސު ހުޅުވާށެވެ. އަންނަން އުޅޭ އުފާވެރި ކަމަށެވެ. އިންތިޒާރު ކުރާށެވެ. މުސްތަޤުބަލް ނޭނގާހާލު ވެސް އެވެ. އިންތިޒާރު ކުރާށެވެ. އިންތިޒާރު ކުރާށެވެ."\nއެތައް އިރަކު ކަރުދާސްގަނޑާ ދިމާއަށް ބަލަހައްޓައިގެން އައިރާއަށް އިނދެވުނެވެ. ލަފުޒުތަކުގެ އެތުރުންތަކާއި މާނައާ މެދު ފުންކޮށް ވިސްނުނެވެ. އެ ވާހަކަތައް އޭނާއަށް ރައްދުވާ ކަހަލައެވެ. އެކަމަކު އެފަދަ ކަމެއް ކުރާވަރު އެ ގޭގައި ހުރީ ކާކުބާއެވެ. އޭނާގެ ހާލާ މެދު ވިސްނާ ފިކުރުކުރާ މީހަކީ ހަމައެކަނި މަރިޔަންދީ އާއި ދެން އުޅޭ ނޯކަރުންނެވެ. އެހެންނަމަވެސް އެމީހުން އައިރާއާ އެފަދަ ސަމާސާއެއް ކޮށްފާނެބާއެވެ. އެ ޚިޔާލުގައި އައިރާއަށް އިނދެވުނެވެ.\nފުރައިގެން އެމެރިކާއަށް އައި ލޫކަންގެ އުޅުމަށް ބަދަލުތަކެއް އަތުވެއްޖެކަން ދެނެގަތީ އޭނާއާއެއްކޮށް އުޅޭ އެލެކްސް އެވެ. ހަމަ އެއާއެކު ލޫކަންގެ ދުރުކަން އިހުސާސް ކުރެވުނީ މާޔާއަށެވެ. ލޫކަން އެނބުރި އައުމުން އޭނާގެ އެޕާޓްމެންޓުގައި ރައްޓެހިންނަށް ކުޑަ ޕާޓީއެއް ބޭއްވިއެވެ. އެ ޕާޓީގައި އެލެކްސްއާއި ލޫކަން ވަރަށް ގިނަ ވާހަކަ ދެއްކިއެވެ. އޭނާ މިހާރު ގަސްދުކުރަނީ ރާއްޖެއަށް ބަދަލުވާށެވެ. ވަޒީފާއިން ވަކިވެގެންނެވެ. އެފަދަ ބޮޑު ނިންމުމެއް ނިންމަން އެލެކްސް ޤަބޫލެއް ނުވިއެވެ. އޭނާ ވިސްނައިދިނީ ލޫކަންގެ ދިރިއުޅުން އޮތީ އެމެރިކާގައި ކަމެވެ. ވަޒީފާގެ މަތީ މަޤާމެއްގައި ހުރެފައި ވަކިވެގެން ދިއުމަކީ މޮޔަ ކަމެއް ކަމުގަ އެވެ. ލޫކަންގެ ހުރިހާ ނިންމުމެއްގެ ފަހަތުގައިވި ހަޤީޤަތް އެލެކްސްއަށް އޮޅުންފިލި ހިނދު އޭނާ ލޫކަންގެ ވާހަކަ އަޑުއެހިއެވެ.\n"ލޯބި ނޫނޭ ބުންޏަސް އަހަރެން ޤަބޫލެއް ނުކުރާނަން. ތި ހަމްދަރުދީއަށް އަހަރެން ދޭނެ ނަމަކީ ހަމަ ލޯބި. މޭން! ލޫކް!... އެ އަންހެންކުއްޖާދެކެ ލޫކް ލޯބި ނުވާނަމަ ތިވަރުގެ ބޮޑު ނިންމުމެއް ނުނިންމާނެ. މިހާ ދުވަހު ލޫކް ކުރި މަސައްކަތާއި އުޅުނު ތަން ދޫކޮށްލާފައި ދާން ތި ނިންމީ ކުޑަދުވަސްކޮޅަކު ފެނިލި އަންހެންކުއްޖަކަށް ޓަކައި. ލޯބީގެ ބާރުގަދަކަން އަދި ލޫކްއަށް ނޭނގެނީ. އިންސާނާ ހީވެސް ނުކުރާ ފަދަ ބޮޑެތި ކަންކަން އެމިހާ ލައްވާ ކުރުވާ އެއްޗެއް ލޯތްބަކީ. ތި ހުރީ ހަމަ ރަނގަޅަށް ވެސް އެ އަންހެން ކުއްޖާދެކެ ލޯބިވެވިފައި" އެލެކްސް ހޭން ފެށިއެވެ. ރަކިވެފައި އިންހެން ލޫކަން އިންނަން ފެށުމުން އޭނާގެ ބުރަކަށީގައި ތަޅައިގަންނަމުން އޭނާގެ ގައިގާ އެލެކްސް ބައްދާލި އެވެ. އޭރު ދޮރުމަތީ ހުރި މާޔާ އަވަސް އަވަހަށް އެއްފަރާތްވެލިއެވެ. އެލެކްސްއާއި ލޫކަން ދެއްކި ވާހަކަތައް އިވި އެ މީހުންނާ ކުރިމަތިލާން މާޔާ ބޭނުން ނުވީއެވެ. އޭނާގެ ހިތަށް ކުރި އަސަރުންނެވެ.\nޕާޓީއަށް އައިސް އުޅުނު ރައްޓެހިންތައް އެނބުރި ގެއަށް ދިއުމުން އެލެކްސްއާއި ލޫކަންއާ ވެގެން ހަޑިވެފައި އޮތް އެޕާޓްމެންޓު ސާފުކުރުމުގެ މަސައްކަތް ފެށިއެވެ. މާޔާ އެނބުރި ދާން އުޅޭން ފެށުމުން ލޫކަން އޭނާއަށް ގޮވާލިއެވެ.\n"މާޔާ! ދަނީތަ؟ ކެބްއެއް ހޯދައިދޭންތަ؟" ލޫކަން އަހާލި އެވެ.\n"ރަނގަޅުވާނެ. އަހަރެން އެކަނި ހޯދާލަފާނަން. ބާއި" ލޫކަންއާ ހަތަރުކަޅި ބައްދަލުވެދާނެތީވެ މާޔާ އުޅޭހެން ހީވިއެވެ. އޭނާ ކޮންމެވެސް ކަމަކާ މާޔޫސްވެފައި ހުރިކަން ލޫކަންއަށް އެނގުނެވެ.\n"އޯކޭ. ގުޑްނައިޓް... ސީ ޔޫ ޓުމޯރޯ" އެޕާޓްމެންޓުގެ ދޮރުފަތުގައި ހިފަހައްޓާލައިގެން މާޔާއަށް ބަލަން ހުރެ ލޫކަން ބުންޏެވެ.\nޖެހިގެން އައި ދުވަހު ހޮސްޕިޓަލަށް ނުކުތުމާއެކު ލޫކަން މަސައްކަތްކުރާ ޑިޕާޓްމެންޓުގެ ވެރީންނާއި އިސް ޑަކްޓަރުންގެ އޭނާއަށް މަރުޚަބާ ކިޔެވެ. އޭނާގެ މަސައްކަތައް އެނބުރި އައުމުން އެންމެން ވެސް ތިބީ އުފަލުންނެވެ. ލޫކަން އެންމެ ދުވަހެއް ވެސް މަޑުކުރުމެއްނެތި އޭނާގެ ވެރީންނާ ބައްދަލުކުރިއެވެ.\n"ވަރަށް ދެރައްވެއްޖެ ލޫކް ފަދަ ޑަކްޓަރަކު އަހަރުމެންނާ ވަކިވާން ގަސްދު ކުރާތީ. ލޫކްގެ ޕްރެކްޓިސް ހުއްޓާލަނީތަ؟" ޑިޕާޓްމެންޓު ހެޑް އެންޑްރޫ ވާހަކަ ދެއްކިއެވެ.\n"ރާއްޖޭގައި ސެޓްލްވާނީ ދެން. އެކޮޅުގެ ހޮސްޕިޓަލަކާ ގުޅޭނީ. ޕްރެކްޓިސް ކުރުން ހުއްޓައެއް ނުލާނަން" ލޫކަން ބުންޏެވެ.\nއެންޑްރޫގެ ލަފާއާއެކު ލޫކަން ވަޒީފާއިން ވަކިވުމަށް ސިޓީ ލިއެވެ. އޭގެ ފަހުން ތިން ދުވަސް ފާއިތުވެ ދިޔައެވެ. ޖަވާބު ދިނުމުގެ ކުރީން ބޯޑުގެ ކުރިމައްޗަށް ލޫކަން ހާޟިރުކުރީ ހަތަރުވަނައަށް ވީ ދުވަހުއެވެ. އޭނާއާ އެތައް ސުވާލުތަކެއް އެމީހުން ކުރިއެވެ. ލޫކަންގެ ޚިޔާލު ބަދަލުކުރުމަށް އެމީހުން ބޭނުންވި އެވެ. ވަގުތުން ވަކިކޮށްދެވެން ނޯންނާނެކަމުގައި ބުންޏެވެ. އެވަރުން ވެސް ލޫކަންގެ ނިންމުމަށް ބަދަލެއް ނައެވެ. ލޫކަންއާ ބައްދަލު ކުރުމަށްފަހު އޭގެ ހަފްތާއެއް ފަހުން އޭނާއަށް ސިޓީ ލިބުނެވެ. އެއްމަސް ދުވަސް ފަހުން ވަޒީފާއިން ވަކިކޮށްދޭ ގޮތަށް އޮތެވެ. އެހާ ދުވަހު ވެސް އެތަނުގައި ހުންނާން ލޫކަންއަށް ބޮޑުކަމަކަށް ވިއެވެ. ނަމަވެސް އޭނާ ކެތްކުރިއެވެ. ޝުކުރުވެރިވިއެވެ.\n"މާޔާ. މިރޭ އަހަންނާ ބައްދަލުކޮށްލަ ފާނަންތަ؟ އަހަރެން އައި ފަހުން މާޔާ ހާދަ ބިޒީއޭ. ބްރޭކް ގަޑީގައި ވެސް ދިމާނުވޭ" ޑީއުޓީ ނިންމާފައި ގެއަށް ދިއުމުގެ ކުރީން ހުރިހާ ޑަކްޓަރުންގެ ބްރީފިން ކުރިއަށްދިޔަ ކޮޓަރިތެރޭ އިނދެފައި ލޫކަން ބުންޏެވެ. އޭނާއާ ޖެހިގެން އިން މާޔާ ވަކި އެއްޗެއް ނުބުނެ ލުއި ހިނިތުންވުމެއް ބަދަލު ކޮށްލިއެވެ. އެންމެން ނުކުންނަން ފެށުމުން ލޫކަން އާއި މާޔާ ވެސް ކޮޓަރިން ނުކުތެވެ. އޭނާ މާޔާގެ އަތުގައި ހިފާ ހުއްޓުވި އެވެ.\n"އަހަރެން ވާހަކަ އެއް ދައްކަން ބޭނުން" ލޫކަންއާ ހަތަރުކަޅި ބައްދަލުވި ހިނދު އޭނާއަށް ނޫނެކޭ ބުނާނެ ހިތްވަރެއް މާޔާގެ ނެތެވެ. މަޑުމަޑުން އޭނާ ބޯޖަހާލީއެވެ.\n"ސެވަންތާޓީގައި އަހަރެންގެ އެޕާޓްމެންޓަށް އާދޭ. ޑިނާ ކުރާނީ އެކީގައި" ލޫކަން ހިނިތުންވެލިއެވެ. މާޔާ ވެސް ލުއި ހިނިތުންވުމެއް ބަދަލުކޮށްލިއެވެ. ލޫކަން ހިނގައިގަތީ މާޔާ އަންނާނެކަން ޔަގީންވީމައެވެ.\nއަމިއްލައަށް ކެއުމެއް ތައްޔާރުކޮށް ކާމޭޒުމަތީ ތަށިތައް އަތުރަމުން ލޫކަން ދިޔައެވެ. ދޭތެރެއަކުން ކޮނޑަށް އެއްލާފައި އޮތް ތުވާލި ކޮޅުން ދެއަތް ފުހެލައެވެ. އަތްމަތި އަވަސްކޮށްލާފައި އުޅުނުއިރު ބަދިގެތެރޭގައި ހަޑިވެފައި ހުރި ތަށިތައް ގިނަވެފައި ވެއެވެ. ސުފުރާމަތި ތައްޔާރުވުމުން ލޫކަން އަވަސްވެލީ އަމިއްލަ މީހާ ތައްޔާރުވެލުމަށެވެ. ކޮނޑުގައި އޮތް ތުވާލިކޮޅު ނަގާ ކަބަޑުސެޓުމަތީ ބާއްވާލުމާއެކު ލައިގެން ހުރި ޓީޝާޓުން ވަސްބަލާލިއެވެ. ކާއެއްޗެހީގެ ވަސް ނުދިވިނަމަވެސް ލޫކަން ނިކަން އަވަހަށް ކޮޓަރިއަށް ވަދެ ޓީޝާޓު ބަދަލުކޮށްލިއެވެ. އޭނާގެ ދިގު އިސްތަށިގަނޑު އޮމާންކޮށް މައްޗަށް ހުޅިއެއްހެން އައްސާލިއެވެ. އަތުކުރީ އޮތް ގަޑިއަށް ބަލާލި ހިނދު ބެލްޖަހައިފިއެވެ.\nއެތެރެއަށް ވަން މާޔާއަށް ގޮވާލުމާއެކު އޭނާގެ ގައިގާ ލޫކަން ބައްދާލާ ކޯތާފަތުގައި ބޮސްދިނެވެ. ރޭގަނޑުގެ ކެއުން ހުރީ ތައްޔާރަށް ކަމުގައި ބުނެ އެތެރެއަށް އިޝާރާތްކޮށްލިއެވެ. އެޕާޓްމެންޓުގެ ދޮރުލައްޕާފައި އައިސް ކާމޭޒު ދޮށުގައި ދެމީހުން އިށީނދެ ކެއުމަށް އިންސާފުކުރަމުން ދިޔައެވެ. ލޫކަންގެ ކެއްކުމުގެ ރަހަތަކާ ގުޅޭގޮތުން އޭނާ ސުވާލުކުރިއެވެ. ލޫކަންގެ ވާހަކަތަކަށް އެއްޗެއް ނުބުނެ މާޔާއަށް ނީނދެވުނެވެ. ކެއުމަށްފަހު ލޫކަން ހޮސްޕިޓަލުން އަންނަމުން ގަނެގެން އައި ބިޔަރުފުޅި މާޔާއަށް ދިއްކޮށްލިއެވެ. ދެ މީހުން އެކުގައި އައިސް ސޯފާގައި އިށީނެވެ.\n"އަހަންނަށް އެކަނިތަ؟" ލޫކަންގެ އަތުގައި އޮތް ފެންފުޅި ފެނި މާޔާ ސުވާލުކޮށްލިއެވެ.\n"އާން! އަހަރެން ހުއްޓާލީ" ލޫކަން ބުންޏެވެ.\n"ކީއްވެ؟" މާޔާ އެހިއެވެ.\n"އަހަންނަކީ ކާކުކަން އެނގުނީ އަދިކިރިޔާ. އަހަރެންގެ އުޅުން ބަދަލުކުރާން ބޭނުންވީ. ރަނގަޅުގޮތް ނޫންކަން އެނގޭ ހިނދުން ފެށިގެން އެކަމެއް ހުއްޓާލަންޖެހޭނެ. މާޔާ. އަހަރެންގެ ފަރާތުން މާޔާ ދެރަވާވަރުގެ ކަމެއް ކުރެވިފައިވާނަމަ އަހަންނަށް މާފުކޮށްދީ. އަހަރުމެން ދެ މީހުންގެ ދެމެދުގައި އޮންނަ ގުޅުން އެއީ ބާއްވައިގެން ނުވާނެ ގުޅުމެއް. އެންމެ ފުރަތަމަ ދުވަހު ވެސް އެކަމަށް ނޫނެކޭ ނުބުނެވުނީތީ އަހަންނަށް މާފުކުރޭ"\n"ލޫކްއާއެކު ހޭދަކުރި އެއްވެސް ވަގުތަކާމެދު އަހަރެން ރިގްރެޓްއެއް ނުވަން. ލޫކްއަށް އެނގޭނެ އަހަންނަށް ލޫކްއާމެދު ފީލްވަނީ ކިހިނެއްކަން" މާޔާ އިނީ ލޫކަންއަށް ސީދާ ބަލާށެވެ.\n"ޕްލީޒް. ނުބުނާތި މާޔާ އަހަރެންދެކެ ލޯބިވިއްޔޭ. އަހަރެން ބޭނުމެއްނޫން މާޔާގެ ހިތްހަލާކުކޮށްލާފައި ދާ މީހަކަށްވާކަށް. އަހަރެން މިއުޅެނީ ރާއްޖެއަށް ބަދަލުވާން ވެގެން. އުމުރުގެ ބާކީ އޮތް ދުވަސްތައް އެކޮޅުގައި ހޭދަކުރާން ބޭނުންވަނީ. އަހަންނަކަށް ނެތް މާޔާއާ ގުޅެވޭކަށް. އަހަރެންގެ ދިރިއުޅުން ކުރިއަށް ގެންދަންބޭނުންވާ ގޮތައް ކުރިއަކަށް ނުދާނެ އަހަރެން މިކޮޅުގައި ހުރެއްޖެނަމަ. ވަޒީފާއިންގައި ދެން ހުންނަނީ މި މަސް ނިމެންދެން. މާޔާ! އަހަރެންނާމެދު މާޔާގެ ހިތުގައި ނަފުރަތު އޮންނާކަށް އަހަރެން ނޭދެން. ތީ މެޑިކަލް ކޮލެޖުން ފެށިގެން އަހަންނާއެކު އުޅުނު އަހަރެންގެ ބެސްޓް ގާލްފްރެންޑް. ވަދާޢުކިޔަން ބޭނުންވަނީ ދެ އެކުވެރިންގެ ގޮތުގައި" ފެންފުޅި އަތައް ލައިގެން އިނދެ ލޫކަން ވާހަކަދެއްކިއެވެ.\n"އަހަންނަށް އެނގޭ ލޫކް ދާން އުޅޭކަން. އެކަމަކު ކީއްވެ އަހަރެން ގާތުގައި ނުބުނެ އެލެކްސް ގާތުގައި ބުނީ" ހިތައް ކުރި އަސަރު ފޮރުވާލަމުން މާޔާ ޝަކުވާކުރިއެވެ.\n"ވަޓް... މާޔާއަށް އަޑުއިވުންތަ؟" ލޫކަންއަށް ލިބިފައިވި ނުތަނަވަސްކަން ފިލައިގެން ދިޔައެވެ.\n"ލޫކްއަށް ތިހާ ބޮޑު ބަދަލެއް ގެންނަހާ އެ އަންހެންކުއްޖާ ޚާއްޞަތަ؟ ދިއުމުގެ ކުރީން އަހަންނަށް އޭނާ ނުދައްކާނަންތަ؟" މާޔާ މަޑުމަޑުން ބުންޏެވެ.\n"އެއީ ތަފާތު ކުއްޖެއް. ފޮޓޯއެއްހާ ހިސާބު ވެސް އަތަކުނެތް. އެކަމަކު ހިތްހުޅުވައިފިއްޔާ އެ ސޫރަ ފެނިދާނެ. އަހަރެންގެ ދެލޮލުން ބަލައިފިއްޔާ އެ ސޫރަ ފެނިދާނެ" ލުއި ހީނލުމަކުން ލޫކަން ހީނލިއެވެ. އެ ހީނލުން މާޔާގެ ހިތައް ތަދުކުރިއެވެ. އޭނާ މަޑުމަޑުން އައިސް ލޫކަންގެ އުނގަށް ވަދެ އޭނާގެ މޭގައި މޫނު ފޮރުވާލަމުން ބައްދާލިއެވެ.\n"އަހަރެން ވަރަށް ހަނދާންވާނެ ލޫކްމަތިން. ލޫކް ބުނީތީ އަހަރެން އެ ލަފްޒުތަކެއް ނުބުނާނަން. އެކަމަކު އަހަރެން ލޫކް ދެކެ..." މާޔާގެ ޖުމްލަ ފުރިހަމައެއް ނުކުރިއެވެ. އޭނާގެ ދެލޮލުން ކަރުނަ ފާއްދާލި އެވެ. ލޫކަންގެ ދެއަތުން މާޔާ ހިފަހައްޓާލިއެވެ. އޭނާގެ ބޮލުގައި ލޫކަން ފިރުމާލިއެވެ.\nމާޔާ އުޅޭ އެޕާޓްމެންޓް އިމާރާތާހަމައަށް އޭނާއާއެކު ލޫކަން އައެވެ. ލޫކަންއާ ވަކިވެގެން މާޔާ ދިޔައީ އެހާ ގާތްކޮށް ދެމީހުންނަށް ބައްދަލުކުރެވޭނެ މީ އެންމެ ފަހު ފަހަރުކަން މާޔާ ޤަބޫލުކޮށްގެން ހުރެއެވެ. އެރޭ ލޫކަންއަށް އައިރާގެ ޚިޔާލުތައް ކުރެވުނުލެއް ގިނައެވެ. މާޔާއާއި އައިރާ ދެމީހުން ފަރަގުކުރެވުނެވެ. އަމިއްލަ އިޚްތިޔާރުން ބޭރުގައެވެ. އައިރާއަށްވުރެ ވެސް މާޔާ ރީތިވެފައި ފުރިހަމައެވެ. އެހެންނަމަވެސް އައިރާގެ ހުންނަ ފަދަ މަޑުމައިތިރި ގޮތެއް ނުހުރެއެވެ. ނޫނީ ރުހުމުގެ ލޮލަށް އެ އައިބުތައް ފޮރުވިފައިވަނީ ކަންނޭނގެއެވެ.\nލޫކަންގެ ނިންމުންތަކަކީ އޭނާގެ އަމިއްލަ ނިންމުންތަކެކެވެ. އެ ނިންމުމުގެ ހަޤީޤަތް އެނގޭ ތިބީ އެލެކްސާއި މާޔާއާ ދެމީހުންނެވެ. ފުރާން ޖެހޭ ދުވަސް ގާތްވެއްޖެއެވެ. ލޫކަންގެ އެޕާޓްމެންޓުތެރޭގައި އެލެކްސާއި މާޔާ ހަރަކާތްތެރިވަމުންދިޔައެވެ. އެންމެން ވެސް ފޮށި ފޮށްޓަށް އެއްޗެހި އަޅަނީއެވެ. ރާއްޖެއަށް ބަދަލުވާއިރު ލޫކަންގެ އަތުގައި ގެންނަން ހުރީ ހުސް ފޮތެވެ. އެޕާޓްމެންޓުގައި ހުރި ފަރުނީޗަރުތައް އެލެކްސާއި މާޔާއަށް ހަވާލުކުރީއެވެ. އެމީހުން ބޭނުންގޮތެއް ހެދުމަށެވެ.\n"ކިރިޔާ މި އާދެވުނީ. ކޮބާ ރެޑީތަ؟" ލޫކަން އެއަރޕޯޓަށް ދާން އޮތް ގަޑިއަށް އެލެކްސް އައެވެ. އޭރު މާޔާ ހުރީ އައިހެވެ. ލޫކަންއާއެކު އެމީހުން އެއަރޕޯޓަށް ދިޔައެވެ. އެކުވެރިޔާއާ ވަކިވީ ރާއްޖެ ބަދަލުވިޔަސް އެމީހުންގެ މަތީން ހަނދާނައްތާ ނުލުމަށް އެދިފައެވެ.\n"އަހަރެން ކޮންމެވެސް ދުވަހަކުން ރާއްޖެއަށް ދާނަން. ލޫކަންއާ ބައްދަލުކުރާން" ލޫކަންގެ ގައިގާ ފަހުފަހަރަށް ބައްދާލަމުން މާޔާ ބުންޏެވެ. ހިނިތުންވެލައިގެން ހުރި ލޫކަން ބޯޖަހާލިއެވެ. އަދި މާޔާގެ ނިތްކުރީގައި ބޮސްދީފައި އެތެރެއަށް ދިއުމަށް ހިނގައިގަތެވެ. ހިނިއައިސްފައި ހުރެ މާޔާގެ ކޮނޑަށް އަތްވައްޓާލާ އެލެކްސްއާ ގާތްކޮށްލިއެވެ. ދެ މީހުން ވެސް ތިބީ ލޫކަން ވަދެގެން ދިޔަ ދިމާލަށް ނަޒަރުހުއްޓާލައިގެންނެވެ. (ނުނިމޭ)


އިޓަލީ ފްލައިޓުތައް ހުއްޓާލަން އެންގި ވާހަކަ ދޮގުކޮށްފި – ދިވެހި ނޫސް\nHome ⁄ ހަބަރު ⁄ އިޓަލީ ފްލައިޓުތައް ހުއްޓާލަން އެންގި ވާހަކަ ދޮގުކޮށްފި\nއިޓަލީ ފްލައިޓުތައް ހުއްޓާލަން އެންގި ވާހަކަ ދޮގުކޮށްފި\nކޮރޯނާ ވައިރަހާ ގުޅިގެން މީގެ ކުރިން ބޭއްވި ނޫސްވެރިންގެ ބައްދަލުވުމެއްގައި މަބުރޫކު ވާހަކަ ދައްކަވަނީ. — އަވަސް ފޮޓޯ | އަހުމަދު އަޝްހާދު\nއިޓަލީން އައި ފަތުރުވެރިއެއްގެ ފަރާތުން ރާއްޖޭގައި ކޮރޯނާ ވައިރަސް ފެތުރުމުގެ ކުރިން، އެ ގައުމުން މީހުން އައުން ހުއްޓުވުމަށް ދިވެހި ސަރުކާރަށް އެންގިކަމަށް ބުނާ ވާހަކަތައް ސަރުކާރުން މިއަދު ދޮގުކޮށްފި އެވެ.\nރާއްޖޭގައި ކޮވިޑް-19 އެންމެ ފުރަތަމަ ޖެހުނީ، ޅ. ކުރެއްދޫ ރިސޯޓުގައި މަސައްކަތް ކުރަމުންދާ ދެ ބިދޭސީ މުވައްޒަފަކަށެވެ. އެ ދެ މީހުނަށް އެ ވައިރަސް ޖެހިފައިވަނީ އެ ރިސޯޓުގައި ޗުއްޓީ ހޭދަކުރި އިޓަލީގެ ޓޫރިސްޓެއްގެ ފަރާތުންކަމަށް ސަރުކާރުން ވަނީ ބުނެފަ އެވެ. އެ ފަތުރުވެރިޔާ ވައިރަހަށް ޕޮޒިޓިވްވެފައިވަނީ އެނބުރި ގައުމަށް ދިޔަ ފަހުންކަމަށް ސަރުކާރުން މީގެ ކުރިން ބުނެފައިވެ އެވެ.\nނަމަވެސް، އެ މީހާ ރާއްޖެ އައުމުގެ ކުރިން، އިޓަލީގައި އެ ވައިރަސް ފެތުރެމުންދިޔުމާ ގުޅިގެން އެ ގައުމުން މީހުން އައުން ހުއްޓުވުމަށް އަޔާޓާއިން ޓޫރިޒަމް މިނިސްޓްރީއަށް އެންގިކަމަށް ބުނެ ބައެއް މީޑިއާތަކުންވެސް ވަނީ ރިޕޯޓުކޮށްފަ އެވެ.\nމިއަދު ބޭއްވި ނޫސްވެރިންގެ ބައްދަލުވުމުގައި ކޮރޯނާ ވައިރަހާ ގުޅޭ ސަރުކާރުގެ ތަރުޖަމާނު މަބުރޫކު އަޒީޒު ވިދާޅުވީ އަޔާޓާއިން އެފަދަ އެންގުމެއް އަންގައި ފޮނުވި ލިޔުމެއް ނެތް ކަމަށެވެ.\nއަދި އަޔާޓާއަކީ އެފަދަ ޓްރެވަލް އެޑްވައިޒަރީތައް ނެރޭ ޖަމިއްޔާ އިން ނޫން ކަންވެސް މަބުރޫކު ފާހަގަކުރެއްވި އެވެ.\n“ޑަބްލިޔުއެޗްއޯއިން އަކުންވެސް ނެތް އެއްވެސް ގައުމަކުން މީހުން އައުން ހުއްޓުވަން އެދިފައެއް. ޓްރެވަލް ރެސްޓްރިކްޝަންތަކަކީ އެ ގައުމެއް އަމިއްލައަށް އަޅާ ފިޔަވަޅެއް،” މަބުރޫކު ވިދާޅުވި އެވެ.\nވައިރަހަށް ޕޮޒިޓިވްވި އިޓަލީ މީހާ، މާލޭގައި ދެ ދުވަހު ހުރިކަން ސަރުކާރުން ވަނީ ހާމަކޮށްފަ އެވެ. އޭނާ މާލޭން ކޮންޓެކްޓްވި ކަމަށް ބެލެވެނީ، އޭނާ މާލޭގައި މަޑުކޮށްގެން ހުރި މާގިރި ހޮޓެލްގެ 15 މީހެއްގެ އިތުރުން ޓިކެޓިން އޮފީހުގެ މުވައްޒަފެވެ. ޓިކެޓިން އޮފީހުގެ މުވައްޒަފު ވައިރަހަށް ނެގެޓިވްވެފައިވާއިރު، މާގިރި ހޮޓަލުން އެކަހެރިކޮށްފައިވާ އެއްވެސް މީހެއްގެ ފަރާތުން އަދި އަލާމާތެއް ނުފެންކަމަށް ސަރުކާރުން ވަނީ ބުނެފަ އެވެ.\nއެ އިޓަލީ މީހާ ރިސޯޓުގައި ހުރި އިރުވެސް، ބަލީގެ އަލާމާތްތައް ހުރި ކަމަށާއި، ނަމަވެސް އެކަން ރިޕޯޓުކޮށްފައިނުވާ ކަމުގެ ތުހުމަތުތައް ދަނީ ކުރެވެމުންނެވެ. އޭގެ ފަހުން، އޭނާ ފުރުމުގެ ކުރިން މާލޭގައިވެސް ދެ ދުވަހު ހުރިކަމަށް ސާރުކާރުން ވަނީ ހާމަކޮށްފަ އެވެ.\nއެ މައްސަލާގައި ވައިރަހަށް ޝައްކުކުރެވުނު މީހާގެ މައުލޫމާތު ކަމާބެހޭ އިދާރާތަކަށް ހާމަނުކުރިކަމަށް ތުހުމަތު ކުރެވޭ މައްސަލައާއި އެމައްސަލައިގެ ވަށައިގެންވާ ކަންކަމުގައި ޖިނާއީ އެއްވެސް ކުށެއް ހިމެނޭތޯ ނުވަތަ ނޫންތޯ ބެލުމަށް ޖިނާއީ ތަހުގީގެއް ހިންގުމަށް ޕީޖީ ވަނީ ފުލުހުންނަށް އަމުރުކުރައްވައިފަ އެވެ.\nމަބުރޫކު މިއަދު ވިދާޅުވި ގޮތުގައި އެކަމާ ގުޅޭ ވަރަށް ބާރަށް ކުރިއަށްދާކަމަށް ފުލުހުންގެ ފަރާތުން މައުލޫމާތު ލިބިފައިވާ ކަމަށެވެ. އަދި މިއަދު ނޫނީ މާދަމާ އެ ތަހުގީގާ ގުޅޭ މައުލޫމާތު ފުލުހުން ހިއްސާކުރާނެކަމަށްވެސް އޭނާ ވިދާޅުވި އެވެ.\nމި ބައްޔަށް ރާއްޖެ އިން ވެސް ހަ މީހަކު މިހާތަނަށް ވަނީ ޕޮޒިޓިވް ވެފަ އެވެ. އޭގެ ތެރެއިން ހަތަރު މީހުންނަކީ ކުރެއްދޫ އައިލެންޑް ރިސޯޓުގައި ޗުއްޓީ ހޭދަކުރި އިޓަލީ ފަތުރުވެރިއެއްގެ ފަރާތުން ވައިރަސް ޖެހުނު މީހުނެވެ. އަނެއް ދެ ބިދޭސީންނަކީ ބަތަލާ އައިލެންޑް ރިސޯޓުގައި ތިބި ބައެކެވެ. ރާއްޖެއިން މި ބަލި ފެނުމުން، ރާއްޖޭގެ އެލާޓް ލެވަލް ވަނީ ވައިޓް އެލާޓުން ރީނދޫ އެލާޓަށް މަތިކޮށްފަ އެވެ.\nވަން އެންޑް އޮންލީ އިން ބިދޭސީއަކު ކަރަންޓީނު ކުރަނީ\nބަތަލާ ރިސޯޓުން ވައިރަހަށް ޝައްކު ކުރެވޭ ދެ މީހަކު އެކަހެރި ކުރަނީ\nރޯގާގެ އަލާމާތްތައް ހުންނަ ގައިދީން ކޯޓަށް ހާޒިރުނުކުރުން ނިންމައިފި\nމާގިރި ހޮޓާ ބަންދުކޮށްފި\nއެމެރިކާ ސިފައިން އަފްޣާނިސްތާނުން ބޭލުމުގެ މަސައްކަތް ފަށައިފިން: އެމެރިކާ\nއިޓަލީ އިން ރާއްޖެ އަށް ދަތުރުކުރި ދިވެއްސަކު އެކަހެރިކޮށްފައިވާ ކަމަށް އެޗްޕީއޭ އިން ބުނެފި\nހުކުރު ދުވަހުން ފެށިގެން ކަރަންޓީނު މުއްދަތަކީ 10 ދުވަސް4hours ago\nދުބާއީން މުދާ ގެންނަ ފަރާތްތަކަށް އެމްއެސްއެސްގެ ހާއްސަ ހިދުމަތްތަކެއް\nކުޅިވަރުގެ ޤާނޫނަށް ހުށަހެޅި އިސްލާހުތައް ބަލައިގަނެ ކޮމިޓީއަށް ފޮނުވައިފި


ލަކްޝަދީޕްގެ މުސްލިމް މުޖުތަމިއު ފުންޑާލުން: ގެރިމަސް ކެއުން މަނާކުރަން ސްކޫލްތަކުގައި މަސް ކެއުން މަނާ | Sandhaanu\nލަކްޝަދީޕްގެ މުސްލިމް މުޖުތަމިއު ފުންޑާލުން: ގެރިމަސް ކެއުން މަނާކުރަން ސްކޫލްތަކުގައި މަސް ކެއުން މަނާ\nމުސްލިމުންގެ އަޣުލަބިއްޔަތު އޮންނަ ލަކްޝަދީޕްގެ ސްކޫލްތަކުގެ މެންދުރު ކެއުމުގައި ގެރިމަހާއި އެހެން ބާވަތްތަކުގެ މަސް ހިމެނުން މައި ސަރުކާރު، ޕީޖޭޕީގެ އަމުރަށް މަނާ ކުރުމުން އެކަމާ ގުޅިގެން ލަކްޝަދީޕްގައި މުޒާހަރާކޮށްފިއެވެ.\nލަކްޝަދީޕްގެ ވަރަށް ގިނަ ބަޔަކު ގަބޫލުކުރާ ގޮތުގައި ސްކޫލް ކުދީންގެ މެންދުރު ކެއުމުގައި މަސް ހިމެނުން މައިސަރުކާރުގެ އަމުރަށް މަނާކުރީ ސްކޫލް ކުދީންގެ ކެއުމުގައި ގެރިމަސް ހިމެނޭތީއެވެ. މެންދުރުގެ ކެއުމުގައި މަސް ހިމެނުން މަނާ ކުރުމުން ސްކޫލް ކުދީންނަށް ދެން ގެރިމަހެއް ވެސް ނުކެވޭނެއެވެ.\nގެރިއަކީ އިންޑިއާގެ ހައްދުފަހަނަޅާފައިވާ ބައެއް ހިންދޫން އަޅުކަންކޮށް ވަރަށް ބޮޑަށް އިހުތިރާމު ކުރާ ޖަނަވާރެކެވެ. އަދި ގެރިމަސް އިންޑިއާގެ ބައެއް ސަރަހައްދުތަކުގެ ހޮޓެލް ރެސްޓޯރެންޓުތަކުގައި ނުވިއްކައެވެ. ކެއުމުގެ ހުއްދައެއް ނޯވެއެވެ. ނަމަވެސް ކެރެލާ ސްޓޭޓުގައި ގެރިމަސް ކެއުން މަނާކޮށްފައެއް ނުވެއެވެ.\nއިސްލާހީ ފިޔަވަޅެކޭ ބުނެ ސަރުކާރުން އެޅި ހަރުކަށި ފިޔަވަޅާ ދެކޮޅަށް މުޒާހަރާ ކުރި މީހުން ބުނިގޮތުގައި މަސް ކެއުމަކީ އެމީހުންގެ ތެރޭގައި ޒަމާނުއްސުރެ އޮތް ސަގާފަތެއް ކަމަށާއި ސަރުކާރުން އެޅި ފިޔަވަޅަކީ އެސަގާފަތް ނައްތާލުމަށް ކުރިކަމެއް ކަމަށެވެ.\nގާނޫނާއި ގަވައިދަށް ހުރުމަތްތެރިކޮށް ހިތުމާއި ހަމަމަހިމޭންކަމަށް މަޝްހޫރު ލަކްޝަދީޕްގެ އެޑްމިނިސްޓްރޭޓަރަކަށް ޕްރަފުލް ކޮއްޑާ ޕަޓޭލް ސަރުކާރުން ހަމަޖެއްސިފަހުން އޭނާ ގެންދަވަނީ މުސްލުމުންގެ އަޣުލަބިއްޔަތު އޮންނަ ލަކްޝަދީޕުގައި ފިތުނައާއި ނަފުރަތު އުފެދޭ ފަދަ ގަވައިދުތައް ހަދައި ހިންގަމުންނެވެ. އެކަމާ ގުޅިގެން ކެރެލާގެ ހައިކޯޓަށް ދެ މައްސލައެއް ހުށަހެޅުމުން ކޯޓުން ވަނީ މައްސަލަ ބަލައިނުގަނެ ބޭރުކޮށްފައެވެ.\nބޮޑުވަޒީރު މޯދީގެ އަރިސް ބޭފުޅެއްކަމުގައިވާ ޕަޓޭލް: މުސްލިމުންނާ ދެކޮޅު ބޭފުޅެއް\nލަކްޝަދީޕުގެ އާންމުން ގަބޫލުކުރާ ގޮތުގައި ޕަޓޭލްގެ ސިޔާސަތު ބިނާވެފައިވަނީ މަލިކާއި އެހެނިހެން ރަށްރަށުގައި ދިރިއުޅެމުންދާ މުސްލިމުންނާ ދެކޮޅަށެވެ. އަދި އެކަމުގެ ސަބަބުން ޖަޒީރާ ރަށްރަށުގެ ސަގާފަތަށާއި އަމުނުއަމާންކަމަށް ނުރައްކާ ވަމުންދާކަމަށް އެމީހުން ގަބޫލުކުރެއެވެ. އަދި މުސްލިމުންނާ ދެކޮޅަށް ބީޖޭޕީ ސަރުކާރާ ގުޅިގެން ޕަޓޭލް ލަކްޝަދީޕުގައި ސިޔާސީ ކުޅިވަރެއް ކުޅުއްވަމުން ގެންދަވާކަމަށް ބުނެ ރައްޔިތުން ދަނީ ނުރުހުން ފާޅުކުރަމުންނެވެ.\nސަރުކާރުން ލަކްޝަދީޕްގައި އަލަށް ހިންގަންފެށި ގާނޫނާއި ގަވައިދުތަކާ ދެކޮޅަށް ރައްޔިތުން ފަށާފައިވާ “ސޭވް ލަކްޝަދީޕް” ހަރަކާތުގެ އިސްވެރިއެއްގެ ގޮތުގައި ހުންނެވި ޑޮކްޓަރ ޕީ ކޯޔާ “އަރަބް ނިއުސް”އަށް މައުލޫމާތު ދެއްވަމުން ވިދާޅުވީ ސްކޫލް ކުދީންގެ ހަށިގަނޑުގެ ދުޅަހެއު ކަމަށްޓަކައި ދަރިވަރުންނަށް މަހުގެ ބާވަތްތައް ކާން ދިނުމަށް ބަޖެޓުގައި ހިމަނައިގެން ޒަމާނުއްސުރެ ހިންގަމުން އައި މަޝްރޫޢަށް ހުރަސް އެޅުމަކީ ވަރަށް ބޮޑު ގޯހެއްކަމަށެވެ.\nޑރ. ކޯޔާ ވިދާޅުވި ގޮތުގައި ސަރުކާރުން ސައިންސްގެ ހޯދުންތަކާ ދެކޮޅަށް އިސްކަން ދިނީ ހިންދޫންގެ މަޒުހަބީ ސިޔާސަތު ކުރިއަށް ނެރުންކަމަށެވެ.\n“މިކަމުގެ ފަހަތުގައި ވަނީ އެހެން ރޭވުމެއް. އެހެން މަގުސަދެއް.” ޑރ. ކޯޔާ ވިދާޅުވިއެވެ. “ރައްޔިތުންގެ ޚިޔާލު ހޯދުމެއް ނެތް. މިއީ ޖުމްހޫރިއްޔަތު ނިކަމެތި ކުރުމަށް ކުރާމަކެއް.”\nއަނެއްކޮޅުން ސަރުކާރުގެ ކަމާ ބެހޭ ފަރާތްތަކުން ބުނާ ގޮތުގައި މަހުގެ ބާވަތްތައް ކެއުމުގެ ބަދަލުގައި ތަރުކާރީއާއި މޭވާގެ ބާވަތްތައް ކާންފެށުމުން ރައްޔިތުންގެ ސިއްހީ ހާލަތު ކުރިއަށް އޮތްތަނުގައި އިތުރަށް ރަނގަޅު ވެގެންދާނެއެވެ.\nލަކްޝަދީޕްގެ 36 ރަށުގެ ތެރެއިން މީހުން ދިރިއުޅެނީ 10 ރަށުގައި\nޑރ. ކޯޔާ ވިދާޅުވި ގޮތުގައި މަހުގެ ބާވަތްތަކުން ހަށިގަނޑު ބޮޑުކޮށް ވަރުގަދަ ކުރުމަށް ލިބޭ ޕްރޮޓިން ތަރުކާރިއަކުން ނުލިބޭނެއެވެ. އޭނާ އިތުރަށް ވިދާޅުވި ގޮތުގައި ސަރުކާރުގެ ސިޔާސަތަކީ ރައްޔިތުންނަށް ގެރިމަސް ނުކެވޭނެގޮތް ހަދައި ހިންދޫން މަހުގެ ބާވަތްތައް ނުކައި ތިބޭ ގޮތަށް ތަރުކާރީއަށް މުސްލިމުން ވެސް އަޅުވެތި ކުރުވުމެވެ.\nލަކްޝަދީޕްގެ ޖަޒީރާ ރަށްތައް ވެރިކަން ކުރަނީ މައި ސަރުކާރުންނެވެ.\nލަކްޝަދީޕުގައި ހިމެނޭ 36 ރަށުގެތެރެއިން މީހުން ދިރިއުޅެނީ 10 ރަށުގައެވެ. އެ 10 ރަށުގައި އުޅޭ މީހުންގެ މުޅި އާބާދީގެ 95 ޕަސެންޓު މީހުންނަކީ މުސްލިމުންނެވެ. ކެރެލާ ސްޓޭޓާ 240 ކިލޯމީޓަރ ދުރުގައި ފެތުރިފައިވާ ރަށްރަށުގައި 70 ހާހަށްވުރެ ގިނަ މުސްލިމުން ދިރިއުޅެމުން ދެއެވެ.\nބޮޑުވަޒީރު މޯދީގެ ވަރަށް އަރިސް ބޭފުޅެއްކަމުގައިވާ ޕަޓޭލް ލަކްޝަދީޕްގެ ވެރިއަކަށް އައްޔަން ކުރެވުނު ފަހުން ލަކްޝަދީޕްގައި ބަނގުރާ ވިއްކުން ވަނީ ހުއްދަކޮށްފައެވެ. މުސްލިމުންނަށް ހަރާމް އެއްޗެއްކަމުގައިވާ ރާވިއްކުން ހުއްދަކުރުމަށްފަހު، މަނާ ކުރީ މުސްލިމުންނަށް ހަލާލު އެއްޗެއްކަމުގައިވާ ގެރިމަސް ކެއުމެވެ.\nލަކްޝަދީޕްގެ މުސްލިމުން ގަބޫލުކުރާ ގޮތުގައި ސަރުކާރުގެ ސިޔާސަތު ބިނާ ވެފައިވަނީ މުސްލިމް މުޖުތަމިއު ފުނޑާލުމަށެވެ.


SunOnline: Aazimaage passport hifahattaafaeh nuvaane: Immigration\nއާޒިމާގެ ޕާސްޕޯޓު ހިފަހައްޓާފައެއް ނުވާނެ: އިމިގްރޭޝަން\nނަޖާހު މަސްއޫދު 23 Feb 2019, 22:54\nރައީސް އޮފީހުގެ ކުރީގެ ލީގަލް އެފެއާޒް މިނިސްޓަރު އަދި ޕީޕީއެމްގެ ނައިބު ރައީސާ އައިޝަތު އާޒިމާ ޝަކޫރު -- ސަން ފޮޓޯ/ އަހުމަދު އަވްޝަން އިލްޔާސް\nރައީސް އޮފީހުގެ ކުރީގެ ލީގަލް އެފެއާޒް މިނިސްޓަރު އަދި ޕީޕީއެމްގެ ނައިބު ރައީސާ އައިޝަތު އާޒިމާ ޝަކޫރުގެ ޕާސްޕޯޓު ހިފަހައްޓާފައި ނުވާނެ ކަމަށް އިމިގްރޭޝަނުން ބުނެފި އެވެ.\nމިއަދު ޕްރޮގްރެސިވް ކޮންގްރެސް ކޯލިޝަނުން ބޭއްވި ނޫސްވެރިންގެ ބައްދަލުވުމެއްގައި ކޮންގްރެސް ޕާޓީގެ ވަގުތީ ރައީސް އަބްދުއްރަހީމް އަބްދުﷲ ވިދާޅުވީ އާޒިމާގެ ޕާސްޕޯޓު ހިފަހައްޓާފައިވާ ކަމަށެވެ.\n"އަޅުގަނޑުމެންނަށް މައުލޫމާތު ލިބިފައިވާ ގޮތުން ވެއްޖިއްޔާ ޕީޕީއެމްގެ ނައިބު ރައީސާ އާޒިމާގެ ޕާސްޕޯޓް ވަނީ ހިފަހައްޓާފައި،" އަބްދުއްރަހީމް ވިދާޅުވި އެވެ.\nއެހެން ނަމަވެސް، އިމިގްރޭޝަން ކޮންޓްރޯލާ މުހައްމަދު އަހުމަދު ހުސެއިން (ހަނަފީ) "ސަން"އާ ވާހަކަ ދައްކަވަމުން ވަނީ އެކަން ދޮގު ކުރައްވައިފަ އެވެ. އޭނާ ވިދާޅުވީ، އާޒިމާގެ ޕާސްޕޯޓު އިމިގްރޭޝަނުން ހިފަހައްޓާފައި ނުވާނެ ކަމަށެވެ.\nޖިނާއީ އިޖުރާއަތުގެ ގާނުނު ބުނާ ގޮތުން، ޕާސްޕޯޓު ހިފަހައްޓަން ނެރޭ އަމުރެއް ތަންފީޒު ކުރެވޭނީ އެ އަމުރު ނިސްބަތްވާ މީހާއަށް އެ އަމުރުގެ ކޮޕީއެއް ދިނުމަށްފަހު އެވެ.\nޖިނާއީ އިޖުރާއަތުގެ ގާނޫނުގެ 75 ވަނަ މާއްދާގެ (ބ)\nޕާސްޕޯޓު ހިފަހައްޓަން ނެރޭ އަމުރެއް ތަންފީޒު ކުރުމަށްޓަކައި އެ އަމުރު ނެރޭ ތާރީހުގައި އެ އަމުރުގެ އެއް ކޮޕީ މޯލްޑިވްސް އިމިގްރޭޝަނަށް ގާނޫނު ތަންފީޒު ކުރާ އިދާރާއިން ފޮނުވަން ވާނެ އެވެ. އަދި ހަމައެއާ އެކުއެކީގައި އެ އަމުރުގެ ކޮޕީއެއް އެ އަމުރު ނިސްބަތްވާ މީހާއަށް ވެސް އެ ތާރީހުގައި ދޭން ވާނެ އެވެ.\nމިއަދު ބޭއްވި ނޫސްވެރިންގެ ބައްދަލުވުމުގައި، ޕީޕީއެމްގެ ޕާލަމެންޓްރީ ގްރޫޕްގެ ލީޑަރު އަހްމަދު ނިހާން ވިދާޅުވީ، އާޒިމާ މި ވަގުތު ހުންނެވީ ރާއްޖެ އިން ބޭރުގައި ކަމަށެވެ. އާޒިމާ ފޯނު ނިންވާލާފައި އޮތުމުން، އޭނާގެ ބަހެއް ލިބޭ ގޮތް ވަނީ ނުވެފަ އެވެ.\nއާޒިމާގެ މައްޗަށް ދައުލަތުން ކޮށްފައި ވަނީ ދެ ދައުވާ އެކެވެ. އެ ދެ ދައުވާ އަކީ މަނީ ލޯންޑަ ކުރުމަށް މަގުފަހިކޮށްދިނުމުގެ ދައުވާ އާއި ރަސްމީ އިދާރާއަކަށް ދޮގު މައުލޫމާތު ދިނުމުގެ ދައުވާ އެވެ. އޭނާގެ މައްޗަށް މަނީ ލޯންޑަ ކުރުމަށް މަގުފަހިކޮށްދިނުމުގެ ދައުވާކޮށްފައި ވަނީ ކުރީގެ ރައީސް ޔާމީނަށް މަނީ ލޯންޑަ ކޮށްދިނުމަށް އެހީތެރިވުމުގެ ތުހުމަތުގަ އެވެ. އަދި ރަސްމީ އިދާރާއަކަށް ދޮގު މައުލޫމާތު ދިން ކަމުގެ ދައުވާ ކޮށްފައި ވަނީ ރައީސް ޔާމީންގެ މަނީ ލޯންޑަރިން މައްސަލައާ ގުޅޭ ގޮތުން ތަހުގީގީ އިދާރާތަކަށް ދޮގު މައުލޫމާތު ދިން ކަމުގެ ތުހުމަތުގަ އެވެ.\nމަނީ ލޯންޑަރިންނާއި ޓެރަރިޒަމް ފައިނޭންސް ކުރުން ހުއްޓުވުމުގެ ގާނޫނުގެ ދަށުން އާޒިމާގެ މައްޗަށް މަނީ ލޯންޑަ ކުރުމަށް މަގުފަހިކޮށްދިނުމުގެ ދައުވާ އުފުލާފައިވާ އިރު އެ މައްސަލަ ސާބިތުވެއްޖެ ނަމަ 50،000 ރުފިޔާ އާއި ،500،000 ރުފިޔާއާ ދެމެދުގެ އަދަދަކުން އޭނާ ޖޫރިމާނާ ކުރެވިދާނެ އެވެ. ނުވަތަ ދެ އަހަރާއި 10 އަހަރާއި ދެމެދުގެ ޖަލު ޖަލު ހުކުމެއް އިއްވި އެވެ. ނުވަތަ އޭނާ ޖޫރިމާނާ ކުރުމާ އެކު ޖަލަށް ލުމަށް ވެސް ހުކުމް ކުރެވިދާނެ އެވެ.\nގާނޫނުލް އުގޫބާތުގެ 521 ވަނަ މާއްދާގެ ދަށުން ރަސްމީ އިދާރާއަކަށް ދޮގު މައުލުމާތު ދިނުމުގެ ދައުވާ އާޒިމާގެ މައްޗަށް އުފުލާފައިވާ އިރު، އެ މައްސަލައިގައި އަދަބު ކަނޑައެޅުމުގެ އަސާސީ މިންގަނޑަކީ ހަތަރު މަހާއި 24 ދުވަހެވެ. އެ މައްސަލަ ސާބިތުވެއްޖެ ނަމަ އަންނާނެ އެންމެ ބޮޑު އަދަބަކީ އެއް އަހަރު ދުވަހުގެ ޖަލު ހުކުމެކެވެ.


Shilpa Ge Loabi Hoadhumah Raj Kuri Massakai Kiaa Dheefi - Vaguthu\nޝިލްޕާގެ ލޯބި ހޯދުމަށް ރާޖު ކުރި މަސައްކަތް ކިޔައި ދީފި\nބޮލީވުޑުގެ ބަތަލާ ޝިލްޕާ ޝެޓީ ކުންދުރާގެ ފިރިމީހާ ރާޖު ކުންދުރާ ޝިލްޕާގެ ސަމާލުކަން ހޯދުމަށް ވަރަށް މަސައްކަތް ކުރި ކަން ހާމަކޮށް އެ ދެމީހުން އެންމެ ފުރަތަމަ ''ޑޭޓް'' އަކަށް ދެވުނު ގޮތް ޝިލްޕާ ކިޔައިދީފިއެވެ.\nއޭޝިއަން އެޖް އަށް 2018 ވަނަ އަހަރު ދިން އިންޓަވިއުއެއްގައި ޝިލްޕާ ވަނީ ރާޖު ކުންދުރާ އާއި އޭނާގެ ގުޅުން ފެށިގެން އައި ގޮތް ހިއްސާކޮށްފައެވެ.\n''ރާޖު އަތުގައި އަހަރެންގެ ބައެއް އެއްޗެހި ހުރި. އެހެންކަމުން އެ އެއްޗެހި އަހަރެންނާ ހަވާލު ކުރުމަށް ރާޖު އައީ ލަންޑަނުން މުމްބާއީއަށް. އެންމެ ފުރަތަމަ އަހަރެންނަށް ފޮނުވީ ވަރަށް ރީތި އަތް ދަބަހެއް. އަނެއް ދުވަހު ވެސް ފޮނުވީ އަތް ދަބަހެއް. އަހަރެން ވަގުތުން ރާޖުއަށް ގުޅާފައި ބުނިން އަހަރެމެން ދެމީހުންގެ މެދުގައި އެއްވެސް ގުޅުމެއް ނުބޭއްވޭނެ ކަމަށް. އެއީ އަހަރެން ބޭނުންނުވީ މުމްބާއީ ދޫކޮށް ލަންޑަނަށް ދިރިއުޅުން ބަދަލުކުރަން'' އޭޝިއަން އޭޖްއަށް ދިން އިންޓަވިއުގައި ޝިލްޕާ ބުނެފައިވެއެވެ.\nއެންމެ ފުރަތަމަ ރާޖު އާއެކު ދެވުނު ''ޑޭޓް'' ގެ ވާހަކަތައް ވެސް ޝިލްޕާ ވަނީ މި އިންޓަވިއުގައި ކިޔައިދީފައެވެ.\n''އަހަރެން ރާޖު ގާތު ބުނިން އަހަރެން ބޭނުންވަނީ މީހަކާއި އިނދެގެން ދިރިއުޅުމެއް ފަށަން ކަމަށް. އެހެން ބުނުމުން ރާޖު ވެސް ބުނީ އޭނާ ވެސް ދިރިއުޅުމެއް ފަށަން ބޭނުންވެފައިވާ ކަމަށް. ދެން ރާޖު އަހަރެންނަށް ދިނީ އޭނާގެ މުމްބާއީގެ ގޭގެ އެޑްރެސް. އަދި ބައްދަލުކުރުމަށް ބުނި. އެއީ ރާޖުއާއި އެކު އަހަރެން ފުރަތަމަ ޑޭޓް އަށް ދެވުނުގޮތް'' އިންޓަވިއުގައި ޝިލްޕާ ބުނެފައިވެއެވެ.\nމިއަދު ޝިލްޕާ ޝެޓީ ކުންދުރާ ފާހަގަ ކުރަމުން ދަނީ އޭނާގެ 46 ވަނަ އުފަންދުވަހެވެ.\nޖޫން 8, 2021 17:35\nތީ މާކަ ބޮޑު ކަމެއް ނޫން.. އަތުގަ ހުރި ލާރިތައް ދައްކާލީމަ ދުވެފަ އައްނާނެ.. 🤣🤣\nޖޫން 8, 2021 21:32\nތީ އިންޑިއާ އަންހެނުން ! ފުރަތަމަވެސް ބަލާނީ ފައިސާ ހުރިތޯ ! ފައިސާ ހުރިނަމަ ތިމާއަށްވުރެ ކިތަންމެ ދޮށިވިއަސް ނުވަތަ ކިތަންމެ އުމުރުން ހަގުވިއަސް ތެޅެމުން ފޮޅެމުން އަންނާނެ !


ލަންދޫ ޕްރީސްކޫލުގެ ފަރާތުން ކުޑަކުދިންގެ ހަވީރެއް ބާއްވަނީ | Landhooinfo\nލަންދޫ ޕްރީސްކޫލުގެ ފަރާތުން ކުޑަކުދިންގެ ހަވީރެއް ބާއްވަނީ\nލަންދޫޕްރީސްކޫލްގެ ދަރިވަރުްނާއި، ޓީޗަރުން ފޮޓޯއަކަށް ހުއްޓިގެން / ފައިލްފޮޓޯ\nނ.ލަންދޫ ޕްރީސްކޫލްގެ ފަރާތުން ކުޑަކުދިންގެ ހަވީރެއް މިއަދު ބާއްވަން އެސްކޫލްގެ ފަރާތުން ވަރަށް ގިނަތައްޔާރީތައް ވަމުން އެބަދެއެވެ.\nޕްރީސްކޫލްގެ ބެލެނިވެރިންނާއި، ޓީޗަރުން ގުޅިގެން ލަންދޫ ބަނދަރު ސަރަޙްދުގައި މިއަދު ހަވީރު 4:00 ގައި ބާއްވަން ނިންމާފައިވާ ކުޑަކުދިންގެ ހަވީރުގައި އެކިއެކި ކުޅިވަރުތަކާއި، އެކިއެކި ސްޓޯލްތައް ހިމަނާފައިވެއެވެ.\nސްޓޯލްތަކުގައި ހުންނަ އެކިއެކި ހަރަކާތްތަކުގައި ކުޑަކުދިންނަށް ބައިވެރި ވެވޭގޮތަށް ހަމަޖައްސާފައިވާއިރު ބައެއް ސްޓޯލްތަކުގައި ހެދިކާ އާއި، ލުއިބުއިންތައްވެސް ގަންނަން ލިބެންހުނާނެކަމުގެ މައުލޫމާތު ވަނީ ލިބިފައެވެ.\nލަންދޫ ޕްރީސްކޫލްގެ ދަރިވަރުންގެ ކޯކަރިކިއުލާ ހަރަކާތްތައް ހިންގުމަށް ބޭނުންވާ ފައިސާ ހޯދުމުގެ މަޤްޞަދުގައި ކުރިއަށްގެންދާ މި ހަވީރު މިއަދު އިރުއޮއްސުމާ ހަމައަށް ދެމިގެންދާނެކަމަށް އެސްކޫލާއި، ހަވާލާދީ ބެލެނިވެރިން ބުނެއެވެ.\nމިއަދު މިބާއްވާ ކުޑަކުދިންގެ ހަވީރުގެ އިތުރުން އަދި މިރޭވެސް ޕްރީސްކޫލްގެ ފަރާތުން ޚާއްޞަ ބާބަކިއު އެއްވެސް ބަނދަރު ސަރައްހަދުގައި ބޭއްވުމަށް ހަމަޖެހިފައިވެއެވެ. މިއީވެސް ޕްރީސްކޫލްގެ ބަޖެޓް މުއްސަނދިކޮށް ކުދިންނަށްބޭނުންވާ ސާމާނު ގަނެހެދުމަށް ފައިސާ ހޯދުމަށް ބެލެނިވެރިންނާއި، އެ ސްކޫލްގެ ޓީޗަރުން ގުޅިގެން ހިންގާ ހަރަކާތެކެވެ.\nބާބަކިއު ގައި ވެސް ތަފާތު ކެއުންތަކާއި، ތަފާތު ބުއިން ލިބެންހުންނާނެއެވެ. އަގުދީގެ ބައިވެރިވެވޭ ގޮތަށް އިންތިޒާމް ކުރާ މިރޭގެ ބާބަކިއުއަށްވެސް ލަންދޫގެ ކުދިބޮޑު އެންމެހައި ރައްޔިތުންނަށްވަނީ ދައުވަތު ދީފައެވެ.\nމިރޭ އޮންނަ ބާބަކިއު ފެށިގެންދާނީ މިރޭ 8:30 ގައެވެ.\nލަންދޫ ޕްރީސްކޫލްގެ މަސައްކަތުދުވަހެއް ފާހަގަކޮށްފި.\nނ.ލަންދޫ ޕްރީސްކޫލްގެ ބެލެނިވެރިންގެ މަސައްކަތުދުވަހެއް މިއަދު ފާހަގަކޮށްފިއެވެ. މިއީ ކުޑަކުދިންގެ ދުވަހަށް ޕްރީސްކޫލްގެ ދަރިވަރުން ތައްޔާރުކުރާ އެކިއެކި އައިޓަމްތަކަށް ޚަރަދުކުރާނެ …


މިރޭގެ މެޗަށް ނިކުންނާނީ މޮނާކޯގެ ވަރުގަދަކަމަށް ވިސްނައިގެން: ގާޑިއޯލާ\nޔޫއެފަރ ޗެމްޕިއަންސް ލީގުގެ ދެވަނަ ބުރުގައި މިރޭގެ މެޗަށް ނުކުންނައިރުމޮނާކޯ އޮތީ ރަނގަޅު ފޯމެއްގައި ކަމަށާއި އެހެން ނަމަވެސް މެންޗެސްޓަރސިޓީން މޮނާކޯ ދެކެ އެއްވެސް ވަރަކަށް ޖެހިލުން ނުވާކަމަށް އެ ޓީމުގެ ކޯޗުޕެޕް ގާޑިއޯލާ ބުނެފިއެވެ.\nމިރޭގެ މެޗާ ބެހޭގޮތުން ވާހަކަ ދައްކަމުން ގާޑިއޯލާ ބުނީ މޮނާކޯއާ ދެކޮޅަށްކުޅޭއިރު ސަމާލުވާންޖެހޭ ވަރަށް ގިނަ ކަންތައްތައް އެބަހުރިކަމަށާއިއެހެންނަމަވެސް އެ ޓީމާ ދެކޮޅަށް ކުޅެން ޖެހިލުންނުވާކަމަށެވެ.\nގާޑިއޯލާ ބުނީ މޮނާކޯ އަކީ މުޅި ޔޫރަޕަށް ބެލިޔަސް މިވަގުތު އެންމެ ފޯމުރަނގަޅަށް އޮތް އެއް ޓީމުކަމަށާއި އެހެން ކަމުން މިރޭގެ މެޗުއުނދަގުވާނެކަމަށެވެ.\nމިވަގުތު ފްރެންޗް ލީގުގެވެސް އެއްވަނާގައި އޮތް މޮނާކޯ އަކީ ގިނަ މޮޅު،ތަޖުރިބާކާރު ކުޅުންތެރިންގެ މައްޗަށް ބިނާވެފައިވާ ޓީމެއް ކަމަށްވެސްގާޑިއޯލާ ބުންޏެވެ.\nގާޑިއޯލާ ބުނީ އެ ޓީމުގެ ރެކޯޑްތަކަށް ބެލުމުންވެސް އެކަން އެނގޭކަމަށާއިއޭނާ އަކީވެސް ކުޅުންތެރިޔެއްގެ އިތުރުން ކޯޗިން ކެރިއަރުގައިވެސްފޯމުގައި އޮތް ޓީމުތަކާ ދެކޮޅަށް ކުޅެފައިވާ މީހެއްކަމުން އެފަދަ ޓީމަކާއިދެކޮޅަށް ކުޅެންވީ ގޮތް ކުޅުންތެރިންނަށް ބުނެދޭންއެނގޭނޭ ކަމަށެވެ.\nމިރޭގެ މެޗަށް ނުކުންނައިރު ސިޓީގެ ފޯވާޑް ސާޖިއޯ އަގުއޭރޯ ހުރީ މާ ރަނގަޅުފޯމެއްގައެއް ނޫނެވެ. އޭނާއަށް ލީގުގައިވެސް މާއެދެވޭ ކުޅުމެއްނުދެއްކެއެވެ. އަދި އަގުއޭރޯގެ އިތުރުން އެޓީމުގެ ޑިފެންޑަރ ކޮމްޕާނީއަށްވެސް އަނިޔާގެ ސަބަބުން މިރޭގެ މެޗުގައި ނުކުޅެވޭނެކަމަށެވެ.\nއެއާ ޚިލާފަށް ސިޓީގެ ކުޅުންތެރިން މިރޭ އެންމެ ސަމާލުވާންޖެހޭނެ އެއްކުޅުންތެރިޔަކީ މޮނާކޯގެ ފޯވާޑް ރަޑަމެލް ފަލްކާއޯ އެވެ. މި ސީޒަނުގައިފަލްކާއޯ އަންނަނީ އޭނާ ކުރިން ދެއްކި މޮޅު ކުޅުން ތަކުރާރުކުރަމުންނެވެ.\nމިރޭގެ މެޗާ ބެހޭގޮތުން މޮނާކޯގެ ކޯޗު ލިއޮނާޑޯ ޖާޑީމް ބުނީ މެންޗެސްޓާޔުނައިޓެޑާއި ޗެލްސީގައި ފަލްކާއޯ އަށް އޭނާގެ އަސްލު ފެންވަރުގައިނުކުޅެވުނަސް މިހާރު އޭނާ ދައްކަމުން އަންނަ ކުޅުމުން އެކަން ފެނިގެންދާކަމަށެވެ.\nސިޓީ ދަނޑުގައި މޮނާކޯއާ ދެކޮޅަށް ކުޅޭ މެޗު ފަށާނީ ރާއްޖެ ގަޑިން ދަންވަރު 00:45 ގައެވެ.


Fauzan Niyaavun: Ekugai Kiyevi Kudhin Class Room Badhalukohfi - Vaguthu\nފައުޒާން ނިޔާވުން: އެކުގައި ކިޔެވި ކުދިން ކްލާސް ރޫމް ބަދަލުކޮށްފި\nފައުޒާން ކިޔަވަމުން ދިޔަ ކްލާސް ރޫމް؛- ވަގުތު އިމޭޖަސް- މުހައްމަދު އަފްޒަލް\n(ފުވައްމުލައް ސިޓީ) ފުވައްމުލައް ޔޫރޯގެ، އަހުމަދު ފައުޒާން ދުނިޔެ ދޫކޮށްދިޔުމާއެކު އޭނާގެ އެކުވެރި ކްލާސް ކުދިންނަށް ކުރިމަތިވެފައިވާ އަސަރު ބޮޑުވުމުން ފައުޒާނާއެކު ކިޔަވަމުން އައި ކްލާސް ރޫމް މި ވަގުތަށް ބަދަލުކުރަން ފުވައްމުލައް ސްކޫލްގެ މެނޭޖްމަންޓް އިން ނިންމައިފިއެވެ.\nފުވައްމުލަކު ސްކޫލްގެ ޕްރިންސިޕަލް ހަސަން ޒަރީރު "ވަގުތު" އަށް ވިދާޅުވީ އެ ހާދިސާގެ ސަބަބުން ސްކޫލްގެ އެންމެނަށް ވެސް ވަރަށް ބޮޑަށް އަސަރުކޮށްފައިވާ ކަމަށެވެ. ފައުޒާނަކީ ސްކޫލްގެ ހުރިހާ ގްރޭޑްތަކުގެ ކުދިންނާ ވެސް ވަރަށް ގާތުން މަސައްކަތް ކުރާ ކުއްޖަކަށް ވާތީވެ، ހުރިހާ ދަރިވަރުންނަށް ހެން ވެސް އަސަރުކޮށްފައިވާ ކަމަށް އޭނާ ވިދާޅުވިއެވެ.\nފައުޒާން ކިޔަވަމުންދިޔަ ސްކޫލްގެ ޕްރިންސިޕަލް؛ -- ވަގުތު އިމޭޖެސް: އިބްރާހިމް ޝާބިލް\nމި ގޮތުން ކްލާހުގައި ކިޔެވި ކުދިން، ފައުޒާނާ އެކު ކިޔެވި ކްލާހުގައި އިންނަން ޖެހޭނީ ފައުޒާންގެ ހަނދާންތައް ވަރަށް ބޮޑަށް އާވާތީ ކުދިންނަށް އެ ކްލާސް ރޫމްގައި ކިޔަވަން ވެސް ދަތިވި ކަމުގައި ޕްރިންސިޕަލް ވިދާޅުވިއެވެ.\nކްލާސް ޓީޗަރު ޝާދިޔާ ހުސައިން ވިދާޅުވި އެސެމްބްލީގެ ކުރިން ފުރަތަމަ ކުދިން ގޮސް ތިބީ ފައުޒާނާ އެކު ވެސް ތިބި ކްލާސް ރޫމްގައި ކަމަށެވެ. އޭރު ވަރަށް ގިނަ ކުދިން ރޮމުން ދިޔަ ކަމަށް އޭނާ ވިދާޅުވިއެވެ. އެސެމްބްލީ ނިންމުމަށް ފަހު ސްކޫލްގެ މެނޭޖްމަންޓްއާ މަޝްވަރާ ކުރުމަށް ފަހު ނިންމީ އެހެން ކްލާސް ރޫމްއަކަށް ދަރިވަރުން ބަދަލު ކުރުމަށް ކަމަށް އޭނާ ވިދާޅުވިއެވެ.\nފައުޒާންގެ ކްލާސް ޓީޗަރު؛- ވަގުތު އިމޭޖަސް- މުހައްމަދު އަފްޒަލް\nކްލާސް ކުދިންނާ ސްކޫލްގެ މެނޭޖްމަންޓުން ވަކިން ބައްދަލުކުރިއެވެ. މި ގޮތުން ޕްރިންސިޕަލް ޒަރީރާއި، ކްލާސް ޓީޗަރު ޝާދިޔާއާއި، ލީޑިން ޓީޝަރު މުހައްމަދު އަސްލަމްގެ އިތުރުން ކައުންސެލިންގެ ބޭފުޅަކު ބައްދަލުވުމުގައި ބައިވެރިވެވަޑައިގެތެވެ. ކްލާސް ކުދިންނާ އެކު ކުރި އެ މަޝްވަރާތަކަށް ފަހު ކްލާސް ރޫމް ބަދަލު ކުރަން ނިންމީ ކްލާސް ޓީޗަރު ޝާދިޔާގެ އެދުމުގެ މަތިންނާއި އެ ގޮތަށް ކްލާސް ކުދިން ވެސް ބޭނުންވާތީއެވެ.\nފައުޒާން ކިޔަވަމުން ދިޔަ ކްލާސް ރޫމްގައި ހުރި އޭނާގެ ގޮނޑިއާއި މޭޒު- ވަގުތު އިމޭޖަސް- މުހައްމަދު އަފްޒަލް\nފައުޒާން ގެނބުނު ސަރަހައްދަކީ މީގެ ކުރިން އެފަދަ ހާދިސާތަކެއް ހިނގަފައިވާ ސަރަހައްދެކެވެ. މީގެ ކުރިން އެ ސަރަަހައްދުން ޕާކިސްތާނުގެ ޑޮކްޓަރެއްވެސް ވަނީ ގެއްލިފައެވެ. އޭގެ އިތުރުން ވެސް އެތައް ބަޔަކު އެސަރަހައްދަށް މޫދަށް އެރި އުޅެނިކޮށާއި އެދިމާލުން ރަށަށް އަރަން އުޅެނިކޮށް ބޮއްކުރާ ބަންޑުން ޖަހާލުން ފަދަ ހާދިސާ ތަކުގައި ނިޔާވެފައި ވެއެވެ.\nޖެނުއަރީ 13, 2021 11:38\nދެން ތިޔަހެން ކިޔައިގެންވެސް ކޮމެވެސް ގޮތަކުން ޓީޗަރުންނަށް ޖެއްސުން ކޮށްލެވޭތޯ ބަލާ.\nޖެނުއަރީ 13, 2021 13:15\nއިންސާނުންގެ ހަދާން ހުންނަ ކަމުގައިވަނީ މެއްސެއްގެ އުމުރަށް އެއަށްފަހު ހަދާންނެތިގެން ދާނެ... އެންމެންވެސް މިއަދު މިވާހަކަ ދައްކާނެ... ފަހުން މައްޔިތާގެ ފާފަ ފުއްސެވުމަށް އެދޭނީވެސް މަދުބަޔަކު ...\nޖެނުއަރީ 13, 2021 13:55\nކޮންމެ މީހަކީ މަރުވާނޭ މީހެއް. އެމީހެއްގެ ހަނދާންތައް ހުންނާނެ. އެއީކޮންމެހެން މާ ކަންތައް ބޮޑުކޮށްލައި، އުޅޭ ކްލާސްރޫމާއި، ސްކޫލާއި، ރަށާއި ބަދަލުކުރަންޖެހޭވަރު ކަމެއް ނޫން. ދުވަސްކޮޅަކުން ހަމައަކަށް އެލޭނެ.\nޖެނުއަރީ 13, 2021 14:44\nތިޔަ ބުނާހާ ފަސޭހަ އަކުންނެއް ހަނދާން ނެތޭނެ ކަންތައްތަކެއް ނޫން އެއީ އެއް. މުޅި އުމުރަށްވެސް އެ ހަނދާން ތައް ކުރާނެ. އެ ހިތާމަ ކުރާނެ. އެއީ ކަންތައް ބޮޑު ކުރުމެއްވެސް ނޫން. އަމިއްލަ އަށް އެކަހަލަ ކަމެއް އިހްސާސް ކުރަން ޖެހުނީމަ އެނގޭނީ އޭގެ ތަކުލީފާއި އަޅާވޭން.\nޖެނުއަރީ 13, 2021 15:27\nކޮންމެ މަރަކީ ވެސް ދިރިތިބީންނަށްވާ ހަނދާންކޮށްދިނުމެއް. މައިންބަފައިނާއި ޓީޗަރުން ކުދިންނަށް ކިޔައިދޭންވީ ކޮންމެ މީހެއް ކޮންމެ ފަދަ ވަގުތެއްގައި ވެސް މަރުވެދާނެކަން. މަރަށް ތައްޔާރުވާން ޖެހޭނެކަން. ތައުބާވެ ރަނގަޅަށް އުޅެން ކުދިންނަށް ނަސޭހަތްތެރި ވާންވީ. މަރަށް ނުފިލޭނެކަން.\nޖެނުއަރީ 13, 2021 16:02\nކްލާސް ކުދިން ފައުޒާނަށް ހެޔޮދުޢާ ކޮށްދެމާ\nޖެނުއަރީ 13, 2021 16:04\nޢަޅެ މިތަނަށް މޫދަށް އެރުން ހުއްޓާލާކަށް ނުވޭބާ؟\nޖެނުއަރީ 13, 2021 16:18\nއާހް😭😭😭💔💔💔 ހުރިހާ ނޫހެއްގަ ފައުޒާން♥ ގެ ފޮޓޯތައް💔💔 އެ ފޮޓޯތައް ފެނުނީމަ ވަރަށް ވަރަށް ދެރަވޭ ވަރަށް ހަނދާންވޭ😩😩😩💔💔 އެކަމަކު ނޫސް ތަކުން ފައުޒާން♥ އަށް ދޭ ސަމާލުކަން ޙާއްސަކޮށް ވަގުތު ނޫހުން ގެނެސްދޭ ރިޕޯޓްތައް ވަރަށް ފުރިހަމަ♥ ފައުޒާން♥ ގެ ހަނދާން އަބަދުވެސް އާވާނެ♥ އެއީ ހަމަ ބެސްޓް♥ ފައުޒާން އަށް ސުވަރުގޭގެ ދާއިމީ ނިޢުމަތް މިންވަރު ކުރައްވާށި♥🤲🏾💖\nޖެނުއަރީ 13, 2021 17:00\nޖެނުއަރީ 13, 2021 18:12\nاللَّهُمَّ اغْفِرْ لَهُ.\nމަރުހޫމް އަށް ސުވަރުގެ މިންވަރު ކުރައްވާނދޭވެ!\nޖެނުއަރީ 13, 2021 19:51\nޒަރީރަށް ރީތިކޮށް ޓައީގެ ގޮށް ޖަހަން ދަސްކޮއްދޭނެ މީހަކު ތިރަށުގައި ނެތީތޯ؟


Hadhiya ah beynumee kanamadhu metaa gandeh!\nހަދިޔާއަށް ބޭނުމީ ކަނަމަދު މެޓާ ގަނޑެއް!\nރަށަކުން މީހަކު މާލެ އަންނަ ނަމަ އަބަދުވެސް މި އަންނަނީ ރަށުން ހަދާ ކޮންމެވެސް ކާ އެއްޗެއް ފޮށިގަނޑުގަނޑުގެ އިތުރުން ދަޅު ދަޅުގައި ބަންދުކޮށް ހިފައިގެނެވެ. ހަދިޔާ ފޮށިގަނޑެއް ބަންދުކޮށްގެން އެ ހިފައިގެން ނޫނީ މާލެއަކަށް ނާރަ އެވެ. ދެކުނު އަތޮޅުތަކުން ނަމަ ހަދިޔާ ފޮށިގަނޑުގައި ކޮންމެހެން ވެސް އައްޑޫ ބޮނޑި، ތެލުލި އަލަ ނޫނީ ހަވާދު ފުޅިއެކެވެ. އުތުރުގެ ރަށުންނަމަ ބަނބުކެޔޮ ދަޅަކާއި ކަނަމަދު މެޓާގަނޑެކެވެ.\nއަދި މި ފަހަކަށް އައިސް އަހަރުމެންގެ ތެރޭގައި ކަނަމަދުގެ މަގުބޫލުކަން ކުއްލިއަކަށް ވަނީ މާ ބޮޑުވެފަ އެވެ. މިހާރު ވައިގައި ހިފައިގެން އުޅެނީ މާ ބޮޑު ކަނަމަދު މެޓާގަނޑެކެވެ. މި މެޓާގަނޑު މީރުވެފައި ހިނގާލެއް ބާރު ކަމުން ދިވެހިންގެ މިފަދަ ކާ އެއްޗެއްސަށް ޒުވާނުންގެ މެދުގައި އޮންނަ ޝައުގުވެރިކަން އިތުރުވާކަން އެނގެ އެވެ.\nކަނަމަދާއި ގެރިކިރު އެއްކޮށްގެން ހަދާފައި ހުންނަ މި މެޓާގަނޑު ޓެކްސްޗާގެ ގޮތުން ބޮޑަށް އޮންނަނީ ބޮޑު ބިޔަ ޓޮފީގަނޑެއް ގޮތަށެވެ.\nމިހާރު ކާބޯތަކެތި ވެސް ސަޅިވަނީ އޭގެ ރަހައިގެ އިތުރުން ފޮޓޯއަށް ވެސް ރީތިވަންޏާ އެވެ. ސަޅިފޮޓޯއެއް ނެގެންޏާ އެ ސަޅިވީ އެވެ.\nކަނަމަދު މެޓާގަނޑު މިއީ އުތުރުގެ ބައެއް ރަށްރަށުގެ ހާއްސަ އެއްޗެކެވެ. ވަކި ހާއްސަ ފިލާގަނޑެއް ބޭނުން ކޮށްގެން ހަދާފައި ހުންނަ މި މެޓާގަނޑުގެ އެކި އެކި ޑިޒައިންތައް ވެސް ހުރެއެވެ. އަދި މި ޑިޒައިންތަކަށް ހަދާފައި ހުންނަ ކަނަމަދު މެޓާގަނޑުގެ ފޮޓޯތައް ޓުވިޓާގެ އިތުރުން އިންސްޓަގްރާމް ފީޑުތަކުގައި ވެސް ދައުރަވަމުން ގޮސް ބޮޑު މަގުބޫލު ކަމެއް ހޯދަމުން އަންނަ އިރު މެޓާގަނޑުގެ ފޮޓޯ ފެންނަ ކޮންމެ މީހަކު ވެސް ކާ ހިތް ޖައްސުވާފައި ވެއެވެ.\nކަނަމަދު މެޓާގަނޑުގެ އަޖުމަ ބަލާފައި ތިބިމީހުން ބުނާ ގޮތުގައި ކަނަމަދު ކޭކު އަދި އެއްޗަކަށް ނުވެއެވެ. ކަނަމަދު މެޓާގަނޑުވަރެއް ހަމަ ނެތެވެ. އަދި ކަނަމަދަށް ހިތްޖެހިފާވާ މީހުންނަށް މިވަރު އެއްޗެއް ވެސް ނެތެވެ.\nހަވީރު ސައިގެ އިތުރުން ހަމަ ކޮންމެވަގުތެއްގައި ވެސް ފޮނިއެއްޗެއް ހަފާލަން ބޭނުންނަމަ ކާލަން މީރު އެއްޗެއް ކަމަށް އާމްދަނީ ހޯދަން މި މެޓާގަނޑު ހަދައި އުޅޭ ހދ. ނެއްލައިދޫ މީހަކު ބުންޏެވެ. އޭނާ ބުނި ގޮތުންނަމަ 1 ޖޯޑު މަދުން ހަދާ މެޓާގަނޑެއް އާއްމުކޮށް އެ ރަށުގައި ވިއްކަނި 100 ރ. އަށެވެ.\nމާ ގިނަ އެއްޗެއް މި މެޓާގަނޑަށް ނޭޅިޔަސް މިއަށް އަޅާ ކަނަމަދުން އެކަނިން ވެސް މީގެ އަގު އުފުލެ އެވެ. ކަނަމަދު މެޓާގަނޑު މާލެ ގެނެސް މިހާރު ފޭސްބުކް މެދުވެރިކޮށް ވެސް ވިއްކާ މީހުން އުޅެ އެވެ.\nދެކުނުން އައްޑޫއަށް ހާއްސަ އެއްޗެއް ކަމަށްވާ އައްޑޫ ބޮނޑިއަކީ ދެކުނުގެ އެހެން އަތޮޅުތައް ކަމުގައިވާ ފުވައްމުލަކާއި ގއ. އާއި ގދ. ގައި ހަދާ ހާއްސަ ހަދިޔާއެއްގެ ގޮތުގައި ވިއްކާ އެއްޗެއްކެވެ. މާ ވަރުގަދައަށް ހަފަން ނުޖެހުނަސް ދިޔާ ހަކުރާއި ގަބުޅި އަޅައިގެން ކެޔޮފަތުގައި އޮޅާލާފައި ހުންނަ މި ބޮނޑިއަކީ ގިނަ މީހުންގެ މެދުގައި މަގުބޫލު އަދި ކާހިތްވާ ވެސް ބޮނޑިއެކެވެ.\nބާޒަރުގައި އާއްމުކޮށް ވިއްކަން ހުންނަ އެއްޗިސްއަށް ވުރެ ވެސް ދެކުނުން ގެންނަ ބޮނޑި ހާއްސަވަނީ ތާޒާ ވުމުންނެވެ. ވަޅޯމަހާއި ލައިގަން މަސްދަތުރެއްގައި ނުވަތަ އެހެންވެސް އެއްވެލުމެއްގައި ލުއިކާނާއެއް ގޮތަށް ނުވަތަ އައްޑޫ ގުޅައާއި އެއްކޮށް އެއްވަގުތަކު ސައިތައްޓެއް ބޯލަން ވެސް މި ބޮނޑި ވަރަށް ބަރާބަރެވެ.\nއައްޑޫ ބޮނޑިއަށްވުރެ ވެސް ބޮޑަށް ކަނަމަދު މެޓާގަނޑުގެ މިއުޅެނީ މިދުވަސްވަރު ވައިގެ ތެރޭގަ އެވެ. އުތުރުގެ ރަށަކަށް ދެވިއްޖެނަމަ މި މެޓާގަނޑު ހަދާ މަންޒަރުގެ ކުޑަ ވީޑިއޯއެއް ނޫނީ ފޮޓޯއެއް އިންސްޓަގްރާމް ފީޑަށް ނުލައި ދަތުރު ފުރިހަމައެއް ނުވެއެވެ. ކަނަމަދު މެޓާގަނޑާއި އައްޑޫބޮނޑި މިއީ ދިވެހިވަންތަ ރަހަތަކުގެ ތެރެއިން އަދި ފޮނި ރަހާގައިވެސް ފާހަގަކޮށްލެވޭ ދެ ބާވަތެކެވެ.\nއައްޑޫ ބޮނޑިއާއި ކަނަމަދު މެޓާގަނޑު މީ ހަދިޔާ ފޮށިގަނޑުން ތެރެއިން ފެންނާނެ އެންމެ ދިވެހިވަންތަ އަދި އެންމެ ގިނަ ބަޔަކަށް ކަމުދާނެ ފޮނި ކާނާ ކަމަށް ދެބަސްވެވޭކަށް ނެތެވެ. މިތަނުން ބޮޑަށް މީރީ ކޮއްޗެއް؟\nމައިގްރޭން ހުރޭތަ، މި ބާވަތްތައް ކެއުން ހުއްޓާލާ!


MMA ge Financial Intelligence Unitun Egmont Group aa gulhenee\nއެމްއެމްއޭގެ އިންޓެލިޖެންސް ޔުނިޓް އެގްމަންޓާ ގުޅެނީ\nއެމްއެމްއޭގެ ގަވަރުނަރު ބަންގްލަދޭޝް އަދި ސްރީލަންކާގެ އެފްއައިޔޫގެ އިސްބޭފުޅުންގެ ޓީމާއި ބައްދަލުކުރައްވަނީ -- ފޮޓޯ: އެމްއެމްއޭ\nބައިނަލްއަގުވާމީ ފައިނޭންޝަލް އިންޓެލިޖެންސް ގްރޫޕް (އެގްމަންޓް) ގުޅުމުގެ މަސައްކަތް ރާއްޖޭގެ މަރުކަޒީ ބޭންކު، އެމްއެމްއޭގެ ފައިނޭންޝަލް އިންޓަލިޖެންސް ޔުނިޓުން ފަށައިފި އެވެ.\nއެމްއެމްއޭއިން ބުނީ، އެގްމަންޓްގައި ބައިވެރިވުމުގެ ގޮތުން ދެ ގައުމަކުން ރާއްޖޭގެ އެފްއައިޔޫ ސްޕޮންސާ ކުރަންޖެހޭ ކަމަށާއި، އެގޮތުން ސްރީލަންކާ އާއި ބަންގްލަދޭޝްގެ އެފްއައިޔޫއިން ރާއްޖޭގެ އެފްއައިޔޫ ސްޕޮންސާކޮށްފައިވާ ކަމަށެވެ.\nއެގްމަންޓްގައި ބައިވެރިވެވޭނީ ވަކި ޝަރުތުތަކެއް ފުރިހަމަ ވުމުން ކަމަށް ވާތީ އެ ޝަރުތުތައް ރާއްޖޭގެ އެފްއައިޔޫގައި ހަމަވޭތޯ ބެލުމަށް ބަންގްލަދޭޝް އަދި ސްރީލަންކާގެ އެފްއައިޔޫގެ އިސްބޭފުޅުންގެ ޓީމެއް ވަނީ ރާއްޖެ އައިސްފަ އެވެ.\nގަވަރުނަރު އަހުމަދު ނަސީރު އަދި އެފްއައިޔޫގެ ހެޑް އިބްރާހިމް އަހުމަދު ނާސިރު ވަނީ އެޓީމާއި ބައްދަލުކޮށްފައި ކަމަށާއި، ރާއްޖޭގެ އެފްއައިޔޫންއިން ދަނީ އެ ޓީމާއި ވަރަށް ގާތުން މަސައްކަތްކުރަމުން ކަމަށް އެމްއެމްއޭއިން ވަނީ ބުނެފަ އެވެ.\nމީގެ އިތުރުން އެމްއެމްއޭއިން ބުނީ ފައިނޭންޝަލް އިންޓލިޖެންސް ޔުނިޓް މިހާރަށްވުރެ ހަރުދަނާކުރުމުގެ ގޮތުން ގިނަ މަސައްކަތްތަކެއް ދަނީ ކުރެވެމުން ކަމަށާއި، އެގްމޮންޓްގައި ދުނިޔޭގެ 159 ގައުމެއްގެ އެފްއައިޔޫ ވަނީ ބައިވެރިވާ ކަމަށެވެ.\nގަވަރުނަރުކަމަށް އަލީ ހާޝިމް އައްޔަން ކުރައްވައިފި


ކޮވިޑްގެ އަސްލު ހަގީގަތް ހޯދުމުގެ މަސައްކަތުގެ ހުންގާނުގައި...\nކޮވިޑް-19ގެ އަސްލު ތަހުގީގު ކުރުން\nކޮވިޑްގެ އަސްލު ހަގީގަތް ހޯދުމުގެ މަސައްކަތުގެ ހުންގާނުގައި ޑަބްލިޔުއެޗްއޯ\nޖެނުއަރީ މަހުގެ ތެރޭގައި މި ޓީން ޗައިނާއަށް ދާނެކަމަށް ބެލެވޭ\nމި ޓީމްގައި އެކިއެކި ގައުމުތަކުގެ މީހުން ހިމެނޭ\nޗައިނާއަށް ދާނެ ޚާއްސަ ޓީމެއް ޑަބްލިޔުއެޗްއޯއިން ވަނީ އެކުލަވާލާފައި\n19 ޑިސެންބަރ 2020 | ހޮނިހިރު 08:48\nވުހާން ސިޓީ، ބަލިން ރައްކާތެރިވުމަށް މާސްކް އުޅުން ވަނީ މަޖުބޫރުކޮށްފައި\nދުނިޔޭގެ ހުރިހާ ބައްރަކަށް ފެތުރިފައިވާ ކޮވިޑް-19އަކީ މިފަހުގެ ތާރީހުގައި ދުނިޔެ ދުށް އެންމެ ނުރައްކާތެރި ވައިރަސްއެވެ. މި ވައިރަސްއާ ބެހޭ ގޮތުން ދުނިޔޭގެ އެކިކަންކޮޅުތަކުގައި އެކި ގޮތްތަކަށް ތަފާތު ވާހަކަތައް ވެސް ދައްކަމުންދެއެވެ. މުޅި ދުނިޔެ އަޅުވެތިކޮށްފައިވާ މިކުޑަކުޑަ ވައިރަސްގެ ހަގީގަތް މިހާތަނަށް ހޯދިފައިނުވެއެވެ. އަދިވެސް މި ވައިރަސްގެ ހަގީގަތް ހޯދުމުގެ މަސައްކަތް ސައިންސްވެރިން ކުރަމުންދާއިރު، މިއީ ޗައިނާއިން ހަދާފައިވާ ވައިރަސްއެއް ކަމަށް ދުނިޔޭގެ އެންމެ ބޮޑު އެއްބާރުކަމުގައިވާ އެމެރިކާއިން ދަނީ ތަކުރާރުކޮށް ތުހުމަތުތައް ކުރަމުންނެވެ. މިފަދަ ބޮޑު ތުހުމަތުތަކާއި ގުޅިގެން ދުނިޔޭގެ ސިއްހަތު ޖަމިއްޔާ (ޑަބްލިޔުއެޗްއޯ) އިން މި މައްސަލަ މިހާތަނަށް ބަލާފައިނުވާތީ ބައެއް ފަރާތްތަކުގެ ފާޑު ކިޔުންވެސް އެ ޖަމިއްޔާއަށް އަމާޒުވެފައިވެއެވެ.\nމީގެ އިތުރުން އެމެރިކާއިން ވަނީ ޗައިނާއިން ކޮވިޑްގެ އަސްލު ހަގީގަތް ހާމަ ނުކޮށް ސިއްރުކޮށްފައިވާ ކަމަށް ތުހުމަތުކޮށް ދެފުށް ފެންނަ ތަހުގީގެއް ކުރުމަށް ވެސް ޑަބްލިޔުއެޗްއޯއަށް ގޮވާލާފައެވެ. އަދި އެމެރިކާގެ ފިއްތުންތަކާއި ގުޅިގެން ޗައިނާއިން ވެސް ވަނީ ކޮވިޑްގެ އަސްލު ދެނެގަތުމުގެ ''ތަހުގީގުގެ ފޭސް 1'' ފަށާފައެވެ.\nދުނިޔޭގެ އެކިއެކި ގައުމުތަކާއި ގުޅިގެން ޑަބްލިޔުއެޗްއޯއިން ކޮވިޑް-19ގެ މަސައްކަތްތައް ކުރަމުންދާއިރު، އެ ޖަމިއްޔާގެ އިސްނެގުމުގެ މަތިން ކޮވިޑްގެ ހަގީގަތް ހޯދުމަށް ޚާއްސަ ޓީމެއް ޗައިނާއަށް ދާން ހަމެޖެހިފައިވާކަން މިހާރު ވަނީ ހާމަކޮށްފައެވެ. ރޮއިޓަރސްއިން ރިޕޯޓްކޮށްފައިވާ ގޮތުގައި، މި ޚާއްސަ މިޝަންގައި ޗައިނާއަށް ޑަބްލިޔުއެޗްއޯގެ ފަރާތުން ދާ ޓީމްގައި އެކިއެކި ގައުމުތަކުގެ މީހުން ހިމެނޭނެއެވެ. މި ޓީމް ޗައިނާއަށް ދާނެކަމަށް ބެލެވެނީ އަންނަ އަހަރުގެ ޖެނުއަރީ މަހުގެ ތެރޭގައެވެ.\nޗާއިނާއަށް ދަތުރުކުރާ ޓީމްގެ މަސައްކަތް:-\nޗައިނާއަށް ދާ ޓީމްގައި 12 އާއި 15 ދެމެދުގެ އަދަދަކަށް މީހުން ތިބޭނެއެވެ. އަދި މި ޓީމް ޗައިނާގެ ވޫހާންއަށް ގޮސް ޗައިނާގެ ޓީމްތަކުން އެއްކޮށްފައިވާ ވައިރަސްގެ އިންސާނުންގެ ސާމްޕަލްތަކާއި ޖަނަވާރުންގެ ސާމްޕަލްތަކުގެ އިތުރުން ކަމާ ގުޅުންހުރި އިތުރު ހެކިތައް ވެސް ބަލާ ތަހުގީގު ކުރާނެއެވެ. މި ޓީމްގައި ހިމެނޭ މެމްބަރެއް ކަމުގައިވާ ތިޔަރ ފިޗަރ ބުނެފައިވަނީ ޓީމްއަށް ޗައިނާގައި ހަރަކާތްތެރިވާން ލިބެނީ6ހަފްތާ ކަމަށެވެ. އޭގެ ތެރޭގައި ކަރަންޓީން ވާން ޖެހޭ ދެ ހަފްތާ ވެސް ހިމެނެއެވެ. މަސައްކަތްތަކާއި ބެހޭ ގޮތުން ފިޗަރ ބުނި ގޮތުގައި، ޗައިނާއިން ފޭސް 1 ގައި މަސައްކަތްތައް ނިންމާ ނަތީޖާ ހޯދާފައިވާނަމަ މަސައްކަތް ފަށަން ޖެހޭނީ ފޭސް2ންނެވެ.\nވައިރަސްގެ އަސްލު ދެނެގަތުމަށް ޗައިނާއިން ފަށާފައިވާ މަސައްކަތްތަކަށް އަލިއަޅުއްވާލައްވާ ޑަބްލިޔުއެޗްއޯގެ ތަރުޖަމާނު ތެރިކް ޖެޒްވޭލިކް ވިދާޅުވީ އެއީވެސް ލިބޭ ވަރަށް ބޮޑު ކުރިއެރުމެއްކަމަށެވެ. ޗައިނާއިން ފުރުމަށް ހަމަޖެހިފައިވާ ޓީމަށް އަލިއަޅުއްވާލައްވާ ޖެޒްވޭލިކް ވިދާޅުވީ މިހާރު ކުރަމުންދަނީ ފުރުމުގެ ކުރިން ކުރަން ޖެހިފައިވާ ލޮޖެސްޓިކް ކަންތައްތައްކަމަށާއި، އެކަންތައްތައް ނިމުނުހާ އަވަހަކަށް ފުރާނެކަމަށެވެ. އޭނާވެސް ވިދާޅުވީ ޖެނުއަރީ މަހުގެ ތެރޭގައި ފުރޭނެކަމަށެވެ.\nކޮވިޑް-19އާ ގުޅޭ ޑަބްލިޔުއެޗްއޯގެ ބައެއް ބޭފުޅުންގެ ބަސް\nޑަބްލިޔުއެޗްއޯގެ އެނިމަލް ހެލްތްގެ ސްޕެޝަލިސްޓެއް ކަމުގައިވާ ކީތް ހެމިލްޓަން ވިދާޅުވީ ކޮވިޑް-19 ވައިރަހާ ވައްތަރު ގޮތެއް ހުންނަ ވައިރަހެއް ވާލެއްގެ ހަށިގަނޑުން ފެނިފައިވާކަމަށާއި، އަދި ހަމަ އެ ވައިރަސް އެހެން ޖަނަވާރެއްގެ ގައިން ފެނިފައިވާކަމަަށެވެ. އޭގެ ފަހުން މި ވައިރަސް އިންސާނެއްގެ ގައިން ފެނިފައިވާއިރު،މިއީ ސީދާ ކޮވިޑް ނޫނަސް، އެ ވައިރަހާ ވަރަށް ވައްތަރު ބައެއް ސިފަތައް ހުރިކަމަށް އޭނާ މައުލޫމާތު ދެއްވިއެވެ.\nމީގެ އިތުރުން ޑަބްލިޔުއެޗްއޯގެ އެނިމަލް ޑިސީސަސްގެ އެކްސްޕަރޓެއްގެ ކަމުގައިވާ ޕެޓަރ ބެން އެމްބެރަކް ވިދާޅުވީ ވުހާންގައި ފުރަތަމަ ބަލި ފެތުރިގެން ދިޔަ ޖަނަވާރުންގެ މާރުކޭޓްގައި މަސައްކަތް ކުރި މީހުންނާއި އިންޓަވިއު ކުރާނެކަމަށާއި، މިހާތަނަށް ލިބެން ހުރި މައުލޫމާތު ދައްކާ ގޮތުން ކޮވިޑް ވައިރަސްއަކީ ބަޔަކު އުފައްދާފައިވާ ވައިރަސްއެއް ކަމަށް ނުބެލެވޭކަމަށެވެ.\nޗައިނާއިން ދަނީ ކޮވިޑް-19އާ ގުޅިގެން އެމެރިކާއިން ކުރަމުންދާ ހުރިހާ ތުހުމަތުތަކެއް ދޮގު ކުރަމުންނެވެ. އަދި ކޮވިޑް ވައިރަސް ޗައިނާއަށް އެތެރެވެފައިވަނީ ޗައިނާއިން ބޭރުން ކަމަށް އެ ގައުމުން ބުނެއެވެ. ވައިރަސް ތަހުގީގު ކުރަމުންދާ ސައެންސްވެރިންނާއި ހަވާލާދީ އެ ގައުމުގެ އޮފިޝަލުން ބުނެފައިވަނީ ވޫހާނުން ވައިރަސް ފެނުމުގެ ކުރިން ޗައިނާއަށް އެތެރެ ކުރި ފިނިކުރި ބައެއް ބާވަތްތަކުން ވައިރަސް ފެނިފައިވާކަމަށެވެ. ދިރާސާތައް ދައްކާ ގޮތުން މި ވައިރަސް 2019 ވަނަ އަހަރުގެ މެދުތެރޭގައި ޔޫރަޕްގެ ބައެއް ގައުމުތަކުގައި ދައުރުވެފައިވެއެވެ. ޗައިނާއިން އެންމެ ފުރަތަމަ އޭރު ގޮތް ނޭނގޭ ރޯގާއެއް ފެނިގެން ރިޕޯޓްކުރީ ޑިސެންބަރު މަހުގެ 31 ވަނަ ދުވަހުއެވެ.\nމިބަލި މިދިޔަ އަހަރުގެ މެދުތެރޭގައި ޔޫރަޕްގެ ގައުމުތަކުގައި އުޅުނު ކަމަށް ޗައިނާގެ އޮފިޝަލުން ވިދާޅުވޭ\nކޮވިޑް-19އާ ގުޅިގެން ތަފާތު ވާހަކަތައް ދައުރުވަމުންދާއިރު، މިހާރު ބަލީގެ އަސްލު ހޯދުމުގެ މަސައްކަތުގައި ހުންގާނުގައި ޑަބްލިޔުއެޗްއޯއިން މިވަނީ ހިފާފައެވެ. އަދި ބަލި އެންމެ ބޮޑަށް ފެތުރެމުންދާ ގައުމު ކަމަށްވާ އެމެރިކާއިން އުފައްދަމުންދާ ހުރިހާ ސުވާލުތަށް ޑަބްލިޔުއެޗްއޯއިން ޖަވާބު ހޯދައިދޭނެކަމުގެ ޔަގީންކަން އޮފިޝަލުން ދެއެވެ.\nއެހެންނަމަވެސް ވައިރަހުގެ އަސްލު ދެނެގަތުމަށް ކުރަންޖެހޭ ތަހުގީގުތައް ފެށުމުގައި ޑަބްލިޔުއެޗްއޯއިން ވަގުތު ގެއްލުވާލާފައިވާކަމުގެ ފާޑުކިޔުންތަކުގެ އަޑު މުޅިން ފަނޑުވެގެންނެއް ނުދެއެވެ. ހަމައެހެންމެ ޑަބްލިޔުއެޗްއޯގެ ނިންމުންތަކަށް އޮތް ތައުރީފުގެ އަޑުތައްވެސް ފަނޑެކޭ ދެންނެވޭކަށް ނެތެވެ. މިހާރު އެންމެންވެސް އިންތިޒާރުކޮށްގެން ތިބީ މި ތަހުގީގު ނިމި، ހޯދުންތައް އާއްމުކުރާނެ ދުވަހަކަށެވެ.


ޙިކުމަތުގެ ބަސް | ޙެޔޮބަސް\nHome އާންމު ލިޔުން ޙިކުމަތުގެ ބަސް\nޙިކުމަތުގެ ބަސް މިއީ ޝައިޙް ޙުސައިން ރަޝީދު އަޙްމަދު ލިޔުއްވާފައިވާ ވަރަށް އިބްރައްތެރި ބަސްތަކެކެވެ. ބަސްތަކަކީ ޙިކުމަތްތެރި މުހިންމު ބަސްތަކަކަށްވާތީ ހެޔޮބަސްގެ ކިޔުންތެރިންނާއި ހިއްސާކުރަމެވެ.\nއިމާމު ޝާފިޢީ ވިދާޅުވެފައި ވެއެވެ.\n” ﷲ ގަންދީ ބުނަމެވެ. ފިނި ފެނަކީ އެބުއިމުން އަހަރެންގެ ބަނިޔާދަން ކަން ގެއްލުވައިލާ އެއްޗެއްކަން އެނގޭނަމަ އަހަރެން ހޫނުފެން ނޫން އެހެން އެއްޗެއް ނުބުއީހެވެ.”\nހެއު ޞާލިޙުންގެ ކިބައިންޝަފާޢަތަށް އެދުން:\nއިމާމު ޝާފިޢީގެ ޅެން ބަސްފުޅެއްގައި އައިސްފައި ވެއެވެ.\nމާނައީ: އަހުރެންނަކީ މާބޮޑު ހެއު ޞާލިޙު މީހެއް ނޫނީމެވެ. އެހެނަސް އަހުރެން ޞާޙިލުން ދެކެ އަހުރެން ނުހަނު ލޯބުވެއެވެ. އަހުރެން އުއްމީދު ކުރަނީ އެއުރެންގެ ކިބައިން އަހުރެންނަށް ޝަފާޢަތެއް ލިބިދާނެ ކަމަށެވެ\nތިން ކަމަކާއި ލައިގެންނޫނީ ފައިދާއެއް ނުކުރާނެ:\nދަރުސާއި ނަޞީޙަތުގެ ބަހުން ފައިދާ ކުރާނީ އޭގައި ތިން ކަމެއް ހުރެގެންނެވެ. އެއީ:\nހިތުގެ އިޚްލާޞްތެރި ކަމާއިދުލުގެ ފަސޭހަ ކަމާއިއަޑުއަހާ މީހުންގެ ޠަބީޢަތް އެނގުމެވެ.\n(1) ފުރަތަމަ ކަމަކީ ނަޞީޙަތްދޭ މީހާ އިޚްލާޞްތެރި މީހަކަށް ވުމެވެ. އެހެންކަމުން ތިމާ ދޭ ނަޞީޙަތަކީ ތިމާގެ ހިތާއި ﷲއާ ގުޅިފައިވާ، އެކަމުގައި ﷲގެ ވަޖުހުފުޅު ޚާލިޞްވެފައިވާ އިޚްލާޞްތެރި ކަމަކަށް ވާންޖެހޭނެއެވެ. ތިމާގެ ހިތުގައި ދެވަނަ އެހެން އެދުމެއް އޮވެގެން ނުވާނެއެވެ. މިގޮތުން މީހުންގެ ކުރިމަތީ ތިމާއަކީ މޮޅު މީހެއްކަން ދެއްކުމަށް، ނުވަތަ އަނެކުންގެ ކިބައިން ދުނިޔެވީ ކޮންމެވެސް މަންފާއެއް ޙާޞިލު ކުރުމުގެ ގޮތުން ތިމާގެމައްޗަށް ނަޞީޙަތް ބިނާ ކުރާނަމަ އެކަން ވެގެންދާނީ ފޫނެތް ފަޔަކަށް ފެންއެޅުން ކަހަލަ ކަމަށެވެ.\n(2) ދެވަނަ ކަމަކީ ވާހަކަ ދެއްކުމުގެ ގުޅަދާނަކަން ލިބިފައި ހުރުމެވެ. ތިމާގެ ދުލުގެ ފަސޭހަކަމަކީ ނުވަތަ ބަހުގެ ފަޞާޙަތްތެރިކަމަކީ ﷲގެ ޙަޟުރަތުން އެމީހަކަށް ލިބިފައިވާ މައުހިބާއެކެވެ. ހަދިޔާއެކެވެ. އެއީ ކޮންމެ ކޮންމެ މީހަކަށް ލިބިގެންވާ ކަމެއް ނޫނެވެ. މިމައުހިބާ ލިބުމުގައި ކޮންމެހެން އެމީހަކީ މޮޅު މީހަކަށް ނުވަތަ މާގިނަ އެއްޗެހިތަކެއް ދަންނަ މީހަކަށްވެސް ވުން ލާޒިމެއް ނޫނެވެ. މިގޮތުން ވާހަކަ ދެއްކުމުގެ ކުޅަދާނަކަމާއެކު ތިމާގެ ކިބައިގައި މައުރިފާވެރިކަން އިތުރުވެއްޖެނަމަ، އެއީ އަލީގެ މައްޗަށް އައްޔެކެވެ. އެހެންކަމުން ތިމާއަށް ދުލުގެ ފަޞާޙަތްތެރިކަމުގެ ނިޢުމަތް ލިބިއްޖެ މީހަކަށް ތިމާގެ މަޢުރިފާއާއި ޢިލްމުވެރިކަން އިތުރު ކުރުމަކީ ކޮންމެހެންވެސް ނުކޮށް ދޫކޮށްލައިގެން ވާނޭ ކަމެއް ނޫނެވެ. ނޫންނަމަ އެކަން ވެގެންދާނީ މޮޅު، ތޫނު ހަތިޔާރެއްގެ ބޭނުންކުރަން ނޭގޭ މީހެއްގެ މިލްކިއްޔަތުގައި އެފަދަ ހަތިޔާރެއް އޮތުންފަދަ ކަމެކެވެ. ޝައްކެއްނެތި ތިމާގެ އަތުގައި ޢުމަރުގެފާނުންގެ ކަނޑިކޮޅު އޮތަކަސް ޢުމަރުގެފާނަކަށް ނުވާނެއެވެ. އެފަދަ ފަހުލަވާނަކަށްވެސް ނުވާނެއެވެ.\n(3) ތިންވަނަ ކަމަކީ ތިމާ ތަޖްރިބާވެރިއަކަށް ވުމާއެކު، ތިމާ މުޚާޠަބުވާ މީހުންގެ ޠަބީޢަތް ތިމާއަށް އެނގިހުރުމެވެ. ތިމާއަށް ކިތަންމެ ވަރަކަށް ޢިލްމު އެނގިފައި ހުއްޓަސް، އަދި ތިމާގެ ދޫ ކިތަންމެ ފަސޭހަވިއަކަސް، ތިމާގެ ކިބައިގައި ތަޖްރިބާއެއް ނިތިއްޖެނަމަ އަނެއްކާވެސް އެއޮތީ މޮޔައެއްގެ އަތަށް ކަނޑިއެއް ދިނުން ފަދަ ކަމަކާ މަތިވެފައެވެ. ޢިލްމަކީ ހަތިޔާރެކެވެ. އެހަތިޔާރު އޮންނަންވާނީ އޭގެ ބޭނުންކުރަން އެނގޭ، އެކަމުގެ ތަޖްރިބާއާއި ހުނަރު ހުރި މީހެއްގެ އަތުގައެވެ. ނުވަތަ އެމީހަކަށް އެޢިލްމުގެ ފައިދާއެއް ކުރާނީ އަދި އަނެކުންނަށް އެއިން ފައިދާއެއް ހޯދައިދެވޭނީ ތިމާގެ ކިބައިގައި އެކަމުގެ ފުރިހަމަ ޤާބިލިއްޔަތާއި ހުނަރުވެރިކަން ހުރެގެންނެވެ. މިގޮތުން ތިމާ އެބަޔަކާ މުޚާޠަބުކުރާ ބަޔަކީ ކޮންކަހަލަ، ކޮން ފެންވަރެއްގެ، ކޮން މާޙައުލެއްގައި ދިރިއުޅޭ، ކޮންމެ ޢުމުރެއްގެ، ޢިލްމާއި ޙިލްމުގެ ގޮތުން ކިހާހިސާބަކަށް ސިކުނޑި ފޯރާފައިވާ ބަޔަކުކަން، ތިމާއަށް ނޭގި ހުރެ އެމީހުންނަށް ނަޞީޙަތްދީ ވަޢުޒާއި ދަރުސުދޭން ފަށައިފިނަމަ އެއިން އެބަޔަކަށް ހަލާކާއި ކުރިމަތިލާން ޖެހުން ދުރުކަމަކަށް ނުވާނެއެވެ.\nއެހެންކަމުން ބަޔާންވެދިޔަ ތިން ސިފައަކީ ދަޢުވަތުދޭ މީހަކަށް ނުވަތަ ދީނަށް ގޮވައިލާ މީހަކަށް ނުވަތަ ދާޢީއަކަށް ނުވަތަ ދަރުސުދޭ މީހަކަށް، އެމީހެއްގެ ކިބައިގައި ކޮންމެހެން ބަހައްޓަންޖެހޭ މުހިންމު ތިން ސިފައެވެ. މިތިން ސިފައަށް އިޝާރަތް ކުރަށްވަމުން ކީރިތި ޤުރުއާނުގެ، އައްނަޙްލު ސޫރަތުގެ 125 ވަނަ އާޔަތުގައި މާތް ﷲ ވަޙީ ކުރަށްވާފައި ވަނީ މިފަދައިންނެވެ. اُدْعُ إلَى سَبِيلِ رَبِّكَ بِالْحِكْمَةِ وَالْمَوْعِظَةِ الْحَسَنَةِ وَجَادِلْهُمْ بِالَّتِى هِيَ أَحْسَنُ މާނައީ: އޭ ރަސޫލާއެވެ! ކަލޭގެވެރި ރަސްކަލާނގެ މަގަށް، މީސްތަކުންނަށް ދަޢުވަތު ދޭހިނދު ޙިކުމަތްތެރިކަމާއި މޮޅު، ރިވެތި ނަޞީޙަތާއެކު އެމީހުންނަށް ވިސްނައިދޭށެވެ! އަދި އެމީހުންނާ ބަހުސެއް ކުރަން ޖެހިއްޖެ ޙާލަތެއްގައިވެސް އެކަމުގައި އޮންނަ މަޑުމައިތިރި ރިވެތި މަގު އިޚްތިޔާރު ކުރާށެވެ.\nމުދާ ރައްކައުތެރި ކުރެވޭނެ ތިންސިފަ:\nމުދަލަކީ ﷲގެ ޙަޟުރަތުން މީހާއާ ޙަވާލުކުރެވޭ އެއްޗެކެވެ. އެއީ ކޮންމެހެން ތިމާގެ ޢިލްމަކުން، ނުވަތަ ތިމާގެ ބާރަކުން، ނުވަތަ ތިމާގެ ހުނަރަކުން ލިބެމުންދާ އެއްޗެއް ނޫނެވެ. ޙަޤީޤަތުގައި ތިމާއަށް މުދާ ދެއްވަނީ ތިމާއަށް ﷲގެ ޙަޟްރަތުން ކުރިމަތިކުރެވޭ އިމްތިޙާނަކަށެވެ. ފާސްވޭތޯ ބެއްލެވުމަށެވެ. ނުވަތަ ފޭލިވެގެންދަނީ ކިހާ އަވަހަކަށްތޯ ދެއްކެވުމަށެވެ. އެހެންކަމުން މުދަލެއް ތިމާއަށް ލިބިއްޖެނަމަ އޭގައި ތިން ސިފަ އެކުލެވިގެން ނުވާނަމަ ތިމާއަށް އެމުދާ ތިމާގެ އަތުގައި ރައްކައުތެރި ނުކުރެވޭނެއެވެ. ޝައްކެއްނެތެވެ. ތިމާއަށް ލިބިފައިވާ، ތިމާގެ މުދާ ތިމާގެ އަތުގައި ސަލާމަތްތެރިވެ ރައްކައުތެރި ކުރެވޭނީ ތިމާގެ ކިބައިގައި މުދަލާ ގުޅޭ ތިން ސިފައެއް ހުރެގެންނެވެ.\n(1) އަނިޔާވެރިކަމެއް ނެތުން: ތިމާ ޖަމާކުރާ މުދާ ހޯދިފައި ހުންނަންޖެހޭނީ، އެހޯދުމުގައި އެއްވެސް އަނިޔާވެރިކަމެއް ނެތިއެވެ. ޙަލާލު ގޮތުގައެވެ. މުދަލަކީ ވިހައެއްފަދަ އެއްޗެކެވެ. ނަހަލާލު ގޮތެއްގައި މުދާ ހޯދައިފިނަމަ ތިމާއަށް އެމުދާ ވިހަލާނެއެވެ. ތިމާއަށް އާފަތަކަށް އެމުދާ ވެގެންދާނެއެވެ.\n(2) އިސްރާފު ނުކުރުން: މުދަލަކީ ﷲ ތިމާއާ ޙަވާލުކުރަށްވާފައިވާ އަމާނަތެކެވެ. އެއަމާނާތަށް ޚިޔާނާތްތެރިވެގެން ނުވާނެއެވެ. ޚަރަދު ކުރުމުގައި ތިމާއަށާއި ތިމާ ޚަރަދުކުރަން ވާޖިބުވެފައިވާ މީހުންގެ އިތުރުން ﷲގެ ޙައްޤާއި އަނެކުންގެ ޙައްޤު އަދާކުރަން ވާނެއެވެ. މިއިން އެއްވެސް ކަމެއްގައި އިސްރާފުކޮށް، ބޭނުންނެތް ވިޔާނުދާ ޚަރަދު ކޮށްގެން ނުވާނެއެވެ. ނޫންނަމަ އެމުދާ އެންމެފަހުން ވެގެންދާނީ އާފަތަކަށެވެ. އިސްރާފު ކުރުމަކީ ތިމާގެ އަތްމަތިން ބަރަކާތް ހުސްވެގެންދާ ކަމެކެވެ. ޒަކާތް ދިނުމާއި ޞަދަޤާތް ދިނުމަކީ ތިމާގެ އަތްމަތީގައި ބަރަކާތް އިތުރުވެ، މުދާ އިތުރުވާ ކަމެކެވެ. އެހެންކަމުން އިސްރާފު ކުރުމެއްނެތި މިކަންކަމުގައިވެސް ތިމާގެ މުދާ ބައިވެރިކުރަންވާނެއެވެ. މާތް ﷲ ވަޙީ ކުރަށްވާފައި ވެއެވެ. يَا بَنِي آدَمَ خُذُوا زِينَتَكُمْ عِنْدَ كُلِّ مَسْجِدٍ وَكُلُوا وَاشْرَبُوا وَلَا تُسْرِفُوا إِنَّهُ لَا يُحِبُّ الْمُسْرِفِينَ (الأعراف: 31) މާނައީ: އޭ އާދަމުގެ ދަރިންނޭވެ! ނަމާދަށް ދާއިރު ރީތިވެ، ޒީނަތްތެރިވެގެން ﷲ ގެ ޙަޟުރަތަށް ކުއްތަންވާށެވެ! އަދި ﷲ ދެއްވި މުދަލުން، އުފަލާއެކު ކައިބޮއި އުޅޭށެވެ! އެހެނަސް ނަމަނަމަ އިސްރާފު ނުކުރާށެވެ! ދަންނާށެވެ! އިސްރާފުކުރާ މީހުންދެކެ ﷲ ލޯބިވެ ވޮޑިނުގަންނަވައެވެ. މިއެވެ.\n(3) ދަހިނުވުން: މުދާ ބަލަހައްޓައި ރައްކައުތެރި ކުރަންޖެހޭނީ ތިމާ އެއަށް ދަހިވެ ބަޚީލުވެގެނެއް ނޫނެވެ. ދަހިވުމަކީ ބައްޔެކެވެ. މުދަލުގައި ވިހަ ފަނި އަޅާ ކަމެކެވެ. އަދި ފަނިއެޅުމަކީ މުދާ ހަލާކު ކޮށްފަނިވި ކަމެކެވެ. ތިމާގެ ޢާއްމު ތަކެތީގައި ފަނިއެޅުމުން ހަލާކުވާ ފަދައިންނެވެ. އެއިން ބަރަކާތް ހުސްވެ ކަމީނާވާ ކަމެކެވެ. މުދަލުން އިސްރާފު ނުކުރުމުގެ މާނައަކީ ދަހިވެތި ވުމެއް ނޫނެވެ. އަހަރެމެން ހަނދުމަ ބަހައްޓަން ޖެހޭ ކަމަކީ ތިމާގެ ކިބައިގައި ދަހިވެތިކަމާއި ބަޚީލުކަމުގެ ބަލި އަށަގެންފި ކަމުގައި ވާނަމަ މުދާ ތިމާގެ އަތުގައި ހަރުނުލާނެއެވެ. ތިމާއަށް ހީވަނީ މުދަލުން ޚަރަދު ނުކުރުމުން އިތުރުވެދާ ކަމަށެވެ. ޙަޤީޤަތަކީ އެއީއެއް ނޫނެވެ. މުދާ އިތުރުކުރަން ބޭނުންނަމަ ޚަރަދުވެސް ކުރަންޖެހޭނެއެވެ. މިގޮތުން ޚަރަދުކުރުމުގައި އަބަދުވެސް ތިން ފަރާތެއްގެ ޙައްޤެއް އޭގައި ވާކަން ދަންނަންވާނެއެވެ. އެއީ ތިމާގެ ނަފްސުގެ ޙައްޤާއި ﷲގެ ޙައްޤާއި ތިމާއަށް ބަލަދު އަރާފައިވާ މީހުންގެ ޙައްޤެވެ. މިތިން ޙައްްޤު ފުރިހަމައަށް އަދާކޮށްގެން ނޫނީ މުދަލާމެދު ހެއުގޮތުގައި މުޢާމަލާ ނުކުރެވޭނެއެވެ. މުދަލާއެކު ހެއު ގޮތުގައި މުޢާމަލާ ނުކުރާ މީހަކާއެކު މުދާ ދެމިހުންނާނެއެވެ. އައްތަޣާބުން ސޫރަތުގެ 16 ވަނަ އާޔަތާއި 17 ވަނަ އާޔަތުގައި މާތް ﷲ އަންގަވާފައި ވަނީ މިފަދައިންނެވެ. فَاتَّقُوا اللَّهَ مَا اسْتَطَعْتُمْ وَاسْمَعُوا وَأَطِيعُوا وَأَنْفِقُوا خَيْرًا لأنْفُسِكُمْ وَمَنْ يُوقَ شُحَّ نَفْسِهِ فَأُولَئِكَ هُمُ الْمُفْلِحُونَ (١٦) إِنْ تُقْرِضُوا اللَّهَ قَرْضًا حَسَنًا يُضَاعِفْهُ لَكُمْ وَيَغْفِرْ لَكُمْ وَاللَّهُ شَكُورٌ حَلِيمٌ (١٧) މާނައީ: ތިޔަބައިމީހުން، ތިމާމެންނަށް ވީމިންވަރަކުން ﷲއަށް ބިރުވެތިވެ އުޅޭށެވެ. އަދި އެއިލާހުގެ އަމުރުފުޅުތަކަށް ސަމާލުކަންދީ، ކަންފަތްދޭށެވެ! އަދި އެއިލާހުގެ އެންގެވުންތަކަށް ތަބާވާށެވެ! ތިމާއަށް އެއިލާހު ދެއްވި މުދަލުން ހޭދަކޮށް އުޅޭށެވެ. ތިމާމެންނަށްޓަކައި އޮތް ހެއުމަގަކީ މިއީއެވެ. ދަންނާށެވެ! ތިމާގެ ޠަބީޢަތުގައި ހުންނަ ދަހިވެތިކަމުން ތިމާގެ ނަފްސު ސަލާމަތްކޮށްފި މީހާއީ ޔަޤީނުންވެސް ކާމިޔާބުގެ މަގު ލިބިގެންފި މީހެކެވެ. އަދިވެސް ދަންނާށެވެ! ﷲގެ މަގުގައި ތިޔަބައިމީހުން ހެއުގޮތުގައި ހޭދަކުރާ ކަމުގައި ވަނީނަމަ، އޭގެ ބަދަލުގައި ﷲ ތިޔަބައިމީހުންގެ މުދަލުގައި ބަރަކާތް ލައްވައި، މުދާ އެތަށްގުނައަށް އިތުރުކޮށް ދެއްވާނެތެވެ. އަދި ތިޔަބައިމީހުންގެ ފާފަ ފުއްސަވައި ދެއްވާނެތެވެ. ދަންނާށެވެ! ﷲ އީ ޝުކުރުކުރާ މީހުންނަށް ފުރިހަމަ ބަދަލު ދެއްވާ، ފާފަވެރިއަޅުންނަށް ކޯފާވެވޮޑިގަތުމުގައި ކެތްތެރިވެ ވޮޑިގެންވާ އިލާހެވެ.\nيابني ذقت الطيبات كلها فلم أجد أطيب من العافيه ދަރިފުޅާއެވެ! އަހުރެން މިވަނީ އެންމެހައި މީރު ތަކެއްޗެއްގެ ރަހަ ބަލައިފައެވެ. ނަމަވެސް ފުރިހަމަ ޞިއްޙަތާއި ޢާފިޔަތުގެ ވުރެން މީރު އެއްޗެއް އަހަންނަކަށް ނުފެނުނެވެ.\nPrevious articleޣަރަޤުވެ މަރުވާ މީހުން\nNext articleﷲ ތަޢާލާ ޙަލްޤު ތަކުންނަށް ސިއްރު ކުރައްވަވާފައިވާ ދުވަހެއް…\nއަޅުގަނޑުމެންގެ މަޤްޞަދަކީ ދިވެހިންނަށް ހެޔޮބަސް ފޯރުކޮށްދިނުމެވެ.\nއާންމު ލިޔުން Feb 28, 2013


Zaha ge maraai gulhigen fuluhun gina bayakaa suvaalukohfi – Iru\nކޮންމެ ކައުންސިލަކަަށް ފާރަވެރިވާނެ މީހަކު ތަމްރީނު ކުރަނީ\nރ އަތޮޅުން ފެށިގެން އދ.އަތޮޅަށް ޔެލޯ އެލާޓް ނެރެފި\nޒަހާގެ މަރާއި ގުޅިގެން ފުލުހުން ގިނަ ބަޔަކާ ސުވާލުކޮށްފި\nމިދިޔަ ހުކުރު ދުވަހު ހުޅުމާލޭގައި ކުއްލި ގޮތަކަށް ނިޔާވި 21 އަހަރުގެ، ފާތުމަތު ޒަހާ އަހުމަދު ޝަކީލްގެ މަރުގެ މައްސަލައިގައި ފުލުހުން ގިނަ ޒުވާނުންތަކަކާ ސުވާލުކޮށްފި އެވެ.\nއެ ހާދިސާ ހިނގި ގެސްޓްހައުސްއަށް ދިޔަ ޒުވާނަކާ ހަވާލާދީ އޮންލައިން ނޫސް މިހާރު އިން ރިޕޯޓުކޮށްފައިވާ ގޮތުގައި، އޭނާ އެ ގެސްޓްހައިސްއަށް ދިޔައީ ޒަހާގެ ހާލު ގޯސްވާ ކަމަށް ބުނެ، އެހެން އެކުވެރިންތަކެއް ގުޅުމުން ކަމަށެވެ. ގެސްޓްހައުސްގެ ކޮޓަރިއަށް ދިޔައިރު އެތަނުގައި 11 ވަރަކަށް ޒުވާނުން ތިބި ކަމަށާއި ގިނައީ ފިރިހެނުން ކަމަށް އޭނާ މިހާރުއަށް ބުންޏެވެ.އަދި ފެނުނު މަންޒަރުތަކުން އޭނާ ތުހުމަތުކުރަނީ އެތަނުގައި ރެޑްބުލް ބޮއެ، ޕާޓީކޮށްފައި ހުރި ކަމަށެވެ.\nއޭނާ އެތަނަށް ދިޔައިރު ދެތިން އަންހެން ފްރެންޑުން ތިބީ ޒަހާ ހިފަހައްޓައިގެން ކަމަށާއި، އޭރު އޭނާ ނޭވާލަމުން ދިޔައީ ވަރަށް ފާޑަކަށް ކަމަށް އޭނާ ބުންޏެވެ. އަދި ހޮސްޕިޓަލަށް ގެންދިއުމަށް ކާރަށް އެރުވި އިރު، ކުރިން ލީ ގޮތަށް ނޭވާ ނުލާ ކަމަށް އޭނާ ބުނެއެވެ.\nޒަހާ ނިޔާވި ފަހުން، ކޮވިޑް-19 އަށް ޓެސްޓް ކުރި އިރު، އޭނާގެ ނަތީޖާ ވަނީ ޕޮޒިތިވްވެފައެވެ. އެކަމަކު، ޒަހާ ނިޔާވީ އެ ބަލީގައި ކަން ހެލްތު ޕްރޮޓެކްޝަން އެޖެންސީ (އެޗްޕީއޭ) އިން ކަނޑައަޅާފައެއް ނުވެއެވެ.\nމިކާމާއި ގުޅިގެން ފުލުހުން މީގެ ކުރިން ވިދާޅުވެފައި ވަނީ ޒަހާ އަހުމަދު ޝަކީލްގެ މަރުގެ މައްސަލަ ތަހުގީގު ކުރަމުންދާ ކަމަށެވެ. އެ މައްސަލައާ ގުޅިގެން އެއްވެސް މީހަކު ފުލުހުންގެ ބެލުމުގެ ދަށަށް ގެނެސްފައި ނުވާ ކަމަށެވެ.


Afghanistan: Hukuru namaadhaa dhimaa koh bomuge hamalaa eh\nއަފްޣާނުގައި އާއްމުންނަށް އަމާޒުކޮށް ދެމުންދާ ހަމަލާތައް އިތުރުވަމުން ދާތީ އދ. އިން ވެސް ވަނީ ކަންބޮޑުވުން ފާޅުކޮށްފައި. -- ފޮޓޯ: ރޮއިޓާސް\nކާބުލް (ޖޫން 13) - ހުކުރު ވަގުތާ ދިމާކޮށް، އަފްޣާނިސްތާނުގެ ވެރިރަށް ކާބުލްގެ މިސްކިތަކަށް ދިން ބޮމުގެ ހަމަލާއެއްގައި މިހާތަނަށް ހަތަރު މީހުން މަރުވެފައިވާ ކަމަށް އެ ގައުމުގެ އިންޓީރިއާ މިނިސްޓްރީން ބުނެފި އެވެ.\nއެ މިނިސްޓްރީން ނެރުނު ބަޔާނެއްގައި ބުނީ މިސްކިތުގެ ތެރޭގައި ބޮން ގޮއްވާލަން ރާވާފައިވަނީ ހުކުރު ނަމާދުގެ ތެރޭގައި ކަމަށެވެ. އަދި އެ ހަމަލާގައި މަރުވި މީހުންގެ ތެރޭގައި އެ މިސްކިތުގެ އިމާމު ހިމެނޭއިރު، އެ ހަމަލާގައި އިތުރު އަށް މީހަކު ޒަހަމްވެފައިވާ ކަމަށެވެ.\nމި ހަމަލާގެ ޒިންމާ އަދި އެއްވެސް ފަރާތަކުން ނަގާފައި ނުވި ނަމަވެސް، އަފްޣާނުގައި ހަރަކާތްތެރިވާ ހަރުކަށި ފިކުރުގެ ހަނގުރާމަވެރި ޖަމާއަތެއް ކަމުގައި އައިސިލް (އައިސިސް) އިން ވަނީ މިސްކިތަކަށް އަމާޒުކޮށް ހަމަ މިފަދަ ބޮމުގެ ހަމަލާއެއް މިދިއަ ހަފުތާގެ ތެރޭގައި ވެސް ދީފަ އެވެ.\nއަދި މިދިއަ މަހު ވެސް އަފްޣާނިސްތާނުގެ ޕަރުވާން ސަރަހައްދުގައި ހުރި މިސްކިތަކަށް ބަޑި ހިފައިގެން ތިބި ބައަކު ވަދެ ހަމަލާދީ، ގިނަ ބައަކު ވަނީ މަރާލައިފަ އެވެ.\nއަފްޣާނުގައި އާއްމުންނަށް އަމާޒުކޮށް ދެމުންދާ ހަމަލާތައް އިތުރުވަމުން ދާތީ އދ. އިން ވެސް ވަނީ ކަންބޮޑުވުން ފާޅުކޮށްފަ އެވެ.\nމިދިއަ މަހު ވެރިރަށް ކާބުލްގައި ހުރި ހޮސްޕިޓަލަކަށް ވެސް ހަމަލާދީ 24 މީހަކު މަރާލައިފައި ވެއެވެ. އޭގެ ތެރޭގައި އަލަށް ވިހޭ ތުއްތު ކުދިންނާއި، ވިހައިގެން ތިބި އަންހެނުން ވެސް ހިމެނެ އެވެ.\nއާއްމުންނަށް އަމާޒުކޮށް މިފަދަ ހަމަލާތައް އިތުރުވެފައި މިވަނީ، ހަނގުރާމަވެރި ތާލިބާނު ޖަމާއަތާއެކު ސުލްހައިގެ މަޝްވަރާތައް ސަރުކާރުން ކުރަމުންދާ ދަނޑިވަޅެއްގަ އެވެ.\nއައިސިލްގެ މަގުސަދަކީ، ހަމައެކަނި ތާލިބާނާއެކު ސުލްހައިގެ އެއްބަސްވުމަކަށް އާދެވިގެން އަފްޣާނިސްތާނުގައި ހަމަޖެހުން ގާއިމުކޮށްފައި ނުބޭއްވޭނެކަން އަންގައި ދިނުން ކަމަށް މަސްރަހު ދިރާސާ ކުރާ ފަރާތްތަކުން ވަނީ ބުނެފަ އެވެ.\nތާލިބާން ލީޑަރު ގަޔަށް ބަޑިޖަހާ މަރާލައިފި


Madam Fathun Addu City Gai Beyvi Rally Beyruge Mediathakuge Samaalukamah - Vaguthu\nމެޑަމް ފާތުން އައްޑޫ ސިޓީގައި ބޭއްވި ރެލީ ބޭރުގެ މީޑިއާތަކުގެ ސަމާލުކަމަށް\nރައީސުލްޖުމްހޫރިއްޔާގެ އަނބިކަނބަލުން ފާތިމަތު އިބްރާހިމް އައްޑޫ ސިޓީގައި ބޭއްވި ރެލީއަށް ބޭރުގެ މީޑިއާތަކުގެ ސަމާލުކަން ލިބިއްޖެއެވެ.\nއޭޝިއާ ސަރަހައްދުގެ ހަބަރުތައް ގެނެސްދިނުމުގައި އެންމެ އުހުގައި ހަރަކާތްތެރިވާ އެއް މީޑިއާ ކަމުގައިވާ "ނިއުސްއިން.އޭޝީއާ" އިން އިއްޔެ ރިޕޯޓު ކުރި ގޮތުގައި، "މަގޭ ގައުމާ މަގޭ ދީނާ ނުކުޅެއްޗޭ"ގެ ނަމުގައި މެޑަމް ފާތުން އައްޑޫގައި ބޭއްވި ރެލީގައި އެތައް ހާސް ރައީސް ޔާމީންގެ ސަޕޯޓަރުން ބައިވެރިވިއެވެ.\nއަދި އެކަމަނާ އައްޑޫ ސިޓީއަށް ވަޑައިގަތުމުން ޕީޕީއެމް އަދި ރައީީސް ޔާމީންގެ އެތައް ހާސް ސަޕޯޓަރުން މަރުހަބާ ކިޔަން ދިޔަ ކަމަށް އެނޫހުން ރިޕޯޓު ކުރިއެވެ.\nމީގެ އިތުރުން، އައްޑޫ އަކީ މީގެ ކުރިން އިނގިރޭސީންގެ މިލިޓަރީ ބޭސްއެއް އޮތް އަދި އިނގިރޭސީންގެ ބާރުގެ ދަށުގައި އޮތް ތަނެއް ކަން އެނޫހުން ފާހަގަ ކުރިއެވެ. އެހެން ކަމުން އިންޑިއާ ސިފައިން ރާއްޖެ އައިސް ރާއްޖޭގެ ކަންކަމަށް ނުފޫޒު ފޯރުވުމަށް ކުރީގެ ރައީސް މުހައްމަދު ނަޝީދު ގޮވާލެއްވި ގޮވާލެއްވުމަށް އިޝާރާތް ކޮށް އެނޫހުން ސިފަ ކުރީ އައްޑޫ އަކީ "މަގޭ ގައުމާ މަގޭ ދީނާ ނުކުޅެއްޗޭ" މި ޝިޔާރުގެ ދަށުން އެއްވުމެއް ބާއްވަން އެންމެ އެކަށީގެންވާ އެއްތަން ކަމުގައެވެ.\n"މަގޭ ގައުމާ މަގޭ ދީނާ ނުކުޅެއްޗޭ" ނަމުގައި ބޭއްވި ރެލީގައި ބައެއް މިނިސްޓަރުންނާއި ރައްޔިތުންގެ މަޖިލީހުގެ ޕީޕީއެމްގެ ބައެއް މެމްބަރުން ވެސް ބައިވެރިވެ ވަޑައިގެންނެވިއެވެ. އައްޑުއަށް ވަޑައިގެންނެވި މިނިސްޓަރުންގެ ތެރޭގައި އިކޮނިމިކް މިނިސްޓަރު މުހައްމަދު ސައީދާއި ހެލްތު މިނިސްޓަރު އަބްދުﷲ ނާޒިމް އިބްރާހިމް އެންވާރްމަންޓް މިނިސްޓަރު ޠާރިގު އިބްރާހިމް ހިމެނިވަޑައިގަންނަވައެވެ. އަދި އައްޑުއަށް ވަޑައިގެންނެވި މަޖިލީސް މެމްބަރުންގެ ތެރޭގައި ޕީޕީއެމްގެ ޕީޖީ ލީޑަރު ނިހާން ހުސައިން މަނިކާއި ވިލުފުށީ ދާއިރާގެ މެމްބަރު ރިޔާޒް ރަޝީދާއި އިނގުރައިދޫ ދާއިރާގެ މެމްބަރު އިބްރާހީމް ފަލާހު ހިމެނިވަޑައިގަންނަވައެވެ.\nމިދިޔަ އަހަރުގެ އޮކްޓޯބަރު މަހުގެ ތެރޭގައިވެސް ފަސްޓްލޭޑީ، ތިން ދުވަހުގެ ދަތުރުފުޅެއް އައްޑުއަށް ވަނީ ކުރައްވާފައެވެ.\nފެބުރުއަރީ 24, 2018 08:48\nކޮބާ ތަމެންނަށް ހީވޭތަ ކަމެއްހެން. ގަންޖާބޯ ފެއިލް ބޮޑުތަނުން. ??\nފެބުރުއަރީ 24, 2018 12:05\nމީހުންގެ އަދަދު މަދު ކަމަށް ބުނެ މާލެއިން އައި ވަފްދު ކަންބޮޑުވީ\nފެބުރުއަރީ 24, 2018 08:52\nމާދަމާ އިންތިހާބެއް ބޭއްވިޔަސް ޕީޕީއެމް ބަލިވާނެ. ވަރިހަމަ މެޑަމް ވާދަކުރިއަސް ބަލިވާނެ. ހެހެހޭ\nފެބުރުއަރީ 24, 2018 08:54\nފެބުރުއަރީ 24, 2018 09:10\nޚަރަދުކުރިތަނެއް އެނގިގެމްދިޔާމަ އަދި މީގެ ފޯރިގަދަވާނީ\nފެބުރުއަރީ 24, 2018 09:11\nރިޔާސީ އިންތިޚާބުގެ ވޯޓުގަވެސް އައްޑޫގެ ރައްޔިތުން ތިގޮތުގައި ރައީސްޔާމީނާއެކު ތިއްބެވުމަކީ މުޅި ޤަވްމު އައްޑޫރައްޔިތުންނަށް ގޮވާލާ ގޮވާލުމެކެވެ. މުޅި ދިވެހި ޤަވްމަށް ކުރިއެރުމާއި ފާގަތިކަން އިތުރުކުރުމަށެވެ.\nފެބުރުއަރީ 24, 2018 09:34\nމާލެއިން 4000 ހެހެހެ ވަރައްގިނަ\nފެބުރުއަރީ 24, 2018 09:45\nދައުރުގެ ބޮޑުބައި އައްޑޫގަ... ދެންތިބީ އަޅުންވީމަ ވޯޓަށް އެކަނި ފެންނާނީ\nފެބުރުއަރީ 24, 2018 09:46\nތިކިޔާ އައްޑޫ އަހަރުމެން ވެސް.. އަހަރުމެން ހަމަ އަޑު އެހިތާނގަ މި ތިބީ.. އެހެނެއް ނޫން މީހުން ރުޅި ގަދަވެގެން މަގުމައްޗައް ނިކުމެ ހަޅޭއް ލަވާ ހެދި\nފެބުރުއަރީ 24, 2018 11:29\nފާޑު ކިޔާ ބަޔަކު ފާޑު ކިޔަންވީ ޑިފަމޭޝަން ގާނޫނާއި ޚިލާފު ކަމެއް މާލޭގެ މަގުމަތީގައި މުޒާހަރާ ކުރުމަކީ. ދެން އެއްވެ އުޅުމާއި ބެހޭ ގާނޫނާއި ޚިލާފު ކަމެއް މާލޭގެ މަގުމަތީގައި ސަރުކާރު ވައްޓާލަން ފާޅުގައި ގޮވާ މުޒާހަރާ ކުރުމަކީ. އަދި އެމެން ތަންފީޒު ކުރަން ގޮވާ ސްޕްރީމް ކޯޓުގެ އަމުރަކީ އެއީ ބާތިލް އަމުރެއް. ކަން މިހެން ހުރުމުން އެމްޑީޕީން ގޮވަނީ އެއީ ބާތިލް ކަންކަން ކުރަން ކަން އެއީ ހަމަ ޔަގީން ކަމެކޭ. އެވްރީ ރޫލް ޔޫ ބްރޭކް އެވްރީ ލޯ ޔޫ ބްރޭކް ވީ ވިލް ބީ ވޮޗިންގް ޔޫ ވޮޗިންގް ޔޫ. އޯއް ކާންޓް ޔޫ ސީ އިޓް.\nފެބުރުއަރީ 25, 2018 02:12\nޑެފަމޭޝަން ޤާނޫނަކުން މުޒާހަރާ ކުރުމަކަށް ހުރަހެށް ނާޅާނެ. ބާކީ ފާހަގަ ކޮށްފައި ހުރި ޤާނޫނުތައް ކިޔަން ވިސްނާނީ ފުރަތަމަ ނުކުތާ ރަނގަޅުކުރީމަ.\nވަރަށް ޤާނޫނާއި އަހުލުވެރިކަމަށް މި ފެންނަނީ\nފެބުރުއަރީ 24, 2018 11:32\nމަތިން ފޮޓޯ ނަގާލި ނަމަ ވ ސަޅިވީސް. ވަރަށް ވާހަކަ މިބުނެލީ.\nފެބުރުއަރީ 24, 2018 14:28\nކަލޭމެނަށް ތިހާ ޔަޤީން ވާ އިރު މަގުމައްޗަށް ނުކިމެ ކޮނސަކަރާތެއް ތިޖަހަނީ. ވޯޓާ ޖެހެނދެނ މަޑުކުރަނ ވީނު.\nފެބުރުއަރީ 24, 2018 15:13\nފެބުރުއަރީ 24, 2018 16:16\nއަޅޭ ފަހެ މިނީލަން ކިޔަނީތަ؟؟؟\nފަޚުރުވެރި ދިވެހީންގެ ޤައުމީ ރޫހު އާލާކޮށްލަމާހޭ\nމެޑަމް ގޮވާލި ގޮވާލުމަށް އައްޑޫއިން ފުރިހަމަ ތާއީދު .ސާބަސް މާހާރެހެންދި .\nފެބުރުއަރީ 25, 2018 07:49\nޢަދިމީހަކުއެއްވިނަމަ ހުންނާނެތަކަމެއްދޯ ތިޔަތިބީ ވިއްސަކައްމީހުންވިއްޔަ ދޯ އެވެސްމާލޭން ގެންދިޔަމީހުންކޮޅާ އެއްކޮއް ލަދެއް ހަމައެއްގޮތަކައްވެސް ނުގަންނާނެ ޕިންކް ޕޭންޓާ އެމްޑީޕީ މީހުންކަމެއް ބާއްވައިފިއްޔާ އެތަނައް ފަހުންދާމީހަކައް އިށިއިންނާނެ ގޮނޑި ގަނޑެއްވެސް ނުލިބޭ ޕީޕީ ގޮނޑިފަތުރައިފިއްޔާ ގޮނޑިތައް އޮންނަނީ ހުހައް މިހާރު އެހެންވެ ޕީޕީ ކުދިންނައް ލަދުންމިހާރު ގޮނޑިއެއްވެސްއްތުރާލަންނުކެރޭ މިހާރުދޯ ފޮޓޯނަގާއިރު ފޮޓޯއައް ހުސްގޮނޑިތައް އަރާފަ އޮންނާތީ ލަދުންބޯ ހަލާކުވެއްޖޭ ޕީޕީ ކުދިން މަމޭން ބުނަން ނެތީމު


Covid-19: Raajjeyga Bali Jehifaiva Meehun Ge Adhadhu 1,000 In Mahchah - Vaguthu\nރާއްޖޭގައި މިވަގުތު ކޮވިޑް-19 އަށް ފައްސިވެ ފަރުވާ ދެމުން އަންނަ މީހުންގެ އަދަދު އަނެއްކާ ވެސް 1،000 އަށް ވުރެ އިތުރުވެއްޖެއެވެ.\nފާއިތުވި ދެތިން މަހުގެެ ތެރެގައި މި ބަލި ރާއްޖޭގައި ފެތުރޭ މިންވަރު އެއްކޮށް ކޮންޓްރޯލް ނުކުރެވުނު ނަމަވެސް ފައްސިވާ މީހުންގެ އަދަދު ވަނީ ވަރަށް ބޮޑަށް ދަށަށް ގޮސްފައެވެެ. އެެ ދުވަސްތަކުގައި ދުވާލެއްގެެ މައްޗަށް ފައްސިވާ އަދަދު އާންމުކޮށް ހުރީ 50 މީހުންނަށްވުރެެ ދަށުގައެވެެ. އެކަމަކު ފަހަކަށް އައިސް ދުވާލެއްގެ މައްޗަށް ބަލި ޖެހޭ މީހުންގެ އަދަދު މިހާރު ވަނީ 50 އަށް ވުރެ މައްޗަށް އަރައިފައެވެ.\nރާއްޖެ އިން މިހާތަނަށް ކޮވިޑް-19 އަށް ފައްސިވެފައި ވަނީ 14،712 މީހުންނެވެ. އަދި ބަލީގައި ފަރުވާ ހޯދަމުން ދަނީ 1،017 މީހުންނެވެ.\nހެލްތު ޕްރޮޓެކްޝަން އެޖެންސީ (އެޗްޕީއޭ) ގެ ތަފާސް ހިސާބުތައް ދައްކާ ގޮތުން އަންގާރަ ދުވަހުން ފެށިގެން އިއްޔެ އިރުއޮއްސި ހައެކާ ހަމައަށް 79 މީހުން ވަނީ ކޮވިޑް-19 އަށް ފައްސިވެފައެވެ. މި ބަލިން ރަނގަޅުވެފައި ވަނީ 13،639 މީހުންނެވެ.\nފާއިތުވި އެެއް ދުވަހުގެ ތެރޭގައި މި ބަލިން ރަނގަޅުވީ 24 މީހުންނެވެ.\nރާއްޖެއިން މިހާތަނަށް މި ބައްޔަށް ޓެސްޓު ކުރުމަށް 374،217 ސުންކު ވަނީ ނަގާފައެވެެެ. ވޭތުވެެދިިޔަ 24 ގަޑިއިރު ތެރޭގައި ނެގި ސުންކުގެެ ޖުމްލަ އަދަދަކީ 3428 އެވެ. މިހާތަނަށް މި ބަލީގައި ރާއްޖެއިން ނިޔާވީ 49 މީހުންނެވެ. އެއީ 41 ދިވެހިންނާއި އަށް ބިިދޭސީންނެވެ.\nރާއްޖޭގައި މިހާރު އޮތް އެންމެ ބޮޑު ކަންބޮޑުވުމަކީ އަތޮޅު ތެރެެއިންނާއި ރިސޯޓުތަކުން މިި ބައްޔަށް ފައއްސިވާ މީހުންގެ އަދަދު ވެސް ވަރަށް ބޮޑަށް އިތުރުވަމުންދާތީއެވެ. މި ބަލި އެންމެ ގަދައަށް ފެތުރެމުން އަންނަ ގއ. ދެއްވަދޫގައި މިހާތަނަށް 78 މީހަކު މި ބައްޔަށް ފައްސިވެެފައި ވެއެވެ.\nކޮވިޑް-19 އިން ރައްކާތެރިވުމަށް އަޅަން ޖެހޭ މުހިންމު ފިޔަވަޅުތައް އެެޅުމަށް ސަރުކާރުންނާއި ކަމާބެހޭ އިދާރާތަކުން އަންނަނީ އިލްތިމާސްކުރަމުންނެވެ.


ޢަލީ ޝާއިންގެ ހެޓްރިކާއެކު ކެންދޫއިން ދަރަވަންދޫ ބަލިކޮށްފި\nބ. އޭދަފުށީގައި މިހާރު ކުރިއަށްދާ ބ. ފުޓްބޯލް ޗެލެންޖުގައި މިއަދު ހަވީރު ކުޅުނު މެޗު ކެންދޫއިން ކާމިޔާބުކޮށްފިއެވެ.\nދަރަވަންދޫއާ ބައްދަލުކޮށް ކެންދޫ އިން މި މެޗު ކާމިޔާބުކުރީ5ލަނޑު3ލަނޑުންނެވެ.\nއޭދަފުށީ ޓަރފް ދަނޑުގައި ކުޅުނު މި މެޗުގައި ފުރަތަމަ ލަނޑުޖަހާ ލީޑު ނެގީ ދަރަވަންދޫއިންނެވެ. މި ލަނޑު2ވަނަ މިނެޓުގައި ޖަހައިދިނީ ޖާރޒީ ނަމްބަރު 10 ސާމިން ޢަލީ ޝަރީފެވެ. އެހެންނަމަވެސް އޭގެ 8 މިނެޓުފަހުން މެޗުގެ 10 ވަނަ މިނެޓުގައި ކެންދޫގެ ޖާރޒީ ނަމްބަރު7ޢަލީ ޝާއިން ވަނީ ލަނޑެއްޖަހާ ނަތީޖާ އެއްވަރުކޮށްފައެވެ.\nދެވަނަ ލަނޑުޖެހިތާ4މިނެޓުފަހުން މެޗުގެ 14 ވަނަ މިނެޓުގައި ކެންދޫއިން ވަނީ އިތުރު ލަނޑެއްޖަހާ ލީޑު ނަގާފައެވެ. މި ލަނޑު ޖަހައިދިނީ ޖާރޒީ ނަމްބަރު 77 ރަބީޢު އަޙްމަދުއެވެ.\nމި ލަނޑާއެކު ފުރަތަމަ ހާފު ކެންދޫ ލީޑުގައި އޮވެގެން ނިންމާލި އިރު، ދެވަނަ ހާފު ފެށިގެންވެސް މާގިނަ އިރުތަކެއްނުވެ، ކެންދޫއިން ވަނީ ލަނޑުޖަހާ ލީޑު ފުޅާކޮށްފައެވެ. އެގޮތުން 53 ވަނަ މިނެޓުގައި ޖާރޒީ ނަމްބަރު އަޙްމަދު މިސްބާޙް ލަނޑެއްޖަހައިދިން އިރު، 56 އަދި 61 ވަނަ މިނެޓުގައި ޢަލީ ޝާއިން ވަނީ އިތުރު ދެލަނޑު ޖަހާ މެޗުގެ ލީޑު އިތުރަށް ފުޅާކޮށްދީފައެވެ.\nއެހެންނަމަވެސް ދަރަވަންދޫއިންވެސް ފޯރިއާ ޖޯޝާއެކު ކެންދޫގެ ގޯލަށް ނުރައްކާ ކުރަމުން ދިޔައެވެ. އެގޮތުން 71 މިނެޓާއި 74 ވަނަ މިނެޓުގައި ދަރަވަންދޫގެ ޖާރޒީ ނަމްބަރު5މުޙައްމަދު އަނިލް ވަނީ ދެ ލަނޑުޖަހާ ނަތީޖާގެ ފަރަގު ކުޑަކޮށްފައެވެ.\nމިއަދުގެ މެޗުގެ މޮޅު ކުޅުންތެރިޔާގެ މަޤާމަށް ހޮވުނީ ކެންދޫގެ ހުނަރުވެރި ކުޅުންތެރިޔާ ޖާރޒީ ނަމްބަރު7ޢަލީ ޝާއިންއެވެ.\nމި މުބާރާތުގައި މާދަމާ ބައްދަލުކުރާނީ ގޮއިދޫ އާއި ކުޑަރިކިލެވެ. މެޗު ފެށުމަށް ތާވަލުކޮށްފައިވަނީ 16:15ގައެވެ.


Kuh hee by Yummy – Iru\nސަމާ· 20 ސެޕްޓެމްބަރު 2020\nރިހެބުގައި ހޭދަކުރަމުންދިޔަ ދުވަސްތަކަކީ އަމިއްލަ ދިރިއުޅުމާއި ދޭތެރޭގައި ވިސްނާލާ ތައުބާވުމަށް ލިބުނު އިތުރު ފުރުސަތެއްކަމުގައި ދެކިގެން ކުރި މަސައްކަތުން މާގިނަ ދުވަސްތަކެއްގައި އެތަނުގައި ހޭދަކުރާކަށް ނުޖެހުނެވެ. މުޅިން އައު މުސްތަޤުބަލަކައިގެން އަހަރެން ކުރިއަށް އެއްފިޔަވަޅު އެޅުނު ކަހަލައެވެ.\nމަސްތުވާތަކެއްޗާއި ދުރުވެވުނީތީ ﷲއަށް ޝުކުރު ކުރަމުން އަހަރެން ފުރަތަމަވެސް ޝުކުރު އަދާކުރަން ބޭނުންވ ދެގޮތެއްނުވެ އަހަރެންނަށް އެންމެ ގާތުން އެހީވި ޒިޔާންއާއި ރީޝާއަށެވެ. ރިހެބުގައި ހުރި އިރުވެސް ޒިޔާން އަހަރެނަށް ބަރާބަރަށް ގުޅައެވެ. އަހަރެންގެ ހާލުބަލައެވެ. އެހެން ނަމަވެސް މާބޮޑަށް އޭނާގެ ދިރިއުޅުމުގެ ވާހަކައެއް ނުދައްކައެވެ. އަހަރެންވެސް އަހާ އޮޅުން ފިލުވާކަށް މަސައްކަތެއް ނުކުރަމެވެ. އަނެއްކާވެސް ބުނެވޭ އެއްޗަކުން ނޫނީ ކުރެވޭ ކަމަކުން ޒިޔާންގެ ރަޙުމަތްތެރިކަން ބީވެދާނެތީ ބިރު ގަންނަނީއެވެ.އެންމެ ޖެހިލުންވަނީ އަހަރެންގެ ފަރާތުން އެއީ ނީނާކަން އެގި އެދެމަފިރިންގެ ގުޅުމަށް ހީނަރުކަން އައިސްދާނެތީއެވެ.\nއަހަރެން ހިނގަމުންދިޔައީ ރީޝާގާތަށް ދިއުމަށެވެ. އެގެއިން ރީޝާއާއި ބައްދަލުކޮށް ލިބުނު އުފާ ދެގުނަ ކުރުމަށެވެ. އަހަރެން ބޭނުންވީ ރީޝާއަށް ލޯބި ހުށައަޅާށެވެ. ދިރިއުޅުމުގެ ބާކީބައި އެ އޯގާތެރިކަމުގެ ތެރޭގައި ހޭދަކުރާށެވެ. އަހަރެންނަން ރަގަނޅުގޮތް ބުނެދީ ގޯސްމަގުންދިޔަ ނުދީ ހިފަހައްޓާ އެހީތެރިވާނެ މީހަކު މިއަދު ހަޔާތަށް ވަރަށް މުހިއްމެވެ. އަހަރެން ދެން ކުރިއަށްދާން ބޭނުމީ އެފަދަ މީހެއްގެ ހިމާޔަތުގައެވެ.\nސިޑިން މައްޗަށް އަރަމުންދިޔަ އިރު ހިތް ބާރު ބާރަށް ތެޅެއެވެ. އަހަރެންނަށް ފާއިތުވި މަދު ދުވަސްކޮޅުގެ ތެރޭގައި ކުރެވުނު ވިޔާނުދާ އަމަލުތަށް ހިތަށް އަރަނީއެވެ. އެއީ ސަބަބަކަށްވެ ރީޝާ އަހަރެންގެ ލޯތްބަށް އިންކާރު ކުރާނޭ ހީވަނީއެވެ. ކޮންމެ ގޮތެއްވިޔަސް އަހަރެން ހިތުގެ އުދާސްތަށް މިއަދު ރީޝާއަށް ބުނެދޭނަމެވެ. ހުސްއަތާ މިގެއިން ނިކުންނަށްޖެހުނަސް ފަރުވާލެއްނެތެވެ. އަހަރެންނަށް ހުރިގޮތްކަމަށް ބަލާނަމެވެ.\nގޭދޮރުގެ ބެލްޖަހާލީމެވެ. ދެފަހަރަކު ބެލްޖަހާލުމުން ދޮރު ހުޅުވިއެވެ. ކުރިމަތީގައި ހުރީ ދެބައި އުމުރުގެ ފިރިހެނެކެވެ.\n“ކީއްކުރާ ކުއްޖެއް؟” އޯގާތެރިކަމަމާއެކު އެމީހާ ސުވާލުކުރިއެވެ.\n“މި މި ބޮޑުދައިތަ އެބައުޅޭތަ؟” އަހަރެންނަށް އާގަންނަމުން އަހާލެވުނީ ރިޔާޝާ ދައްތަގެ ވާހަކައެވެ. އެ ފިރިހެން މީހާއަކީ ރީޝާގެ ބައްޕައަށް ވެދާނެތީ ރީޝާ ކޮބައިތޯ އަހަން ނުކެރުނީއެވެ.\n“ބޮޑުދައިތަ؟ރިޔާޝާ ދައްތަތަ؟” އެމީހަކު ހައިރާންވެފައި ކުރީ އިތުރު ސުވާލެކެވެ.\nއާއެކޭ ބުނުމުގެ ގޮތުން އަހަރެން ބޯޖަހާލީމެވެ.\n“މިވަގުތު ގެއަކު ނެތް…އާދޭ އެތެރެއަށް.ބާޒާރަށް ދިޔައީ ..މިހާރު އަންނަން އުޅޭނެ..” އެތެރެއަށް ވަނުމަށް އެފިރިހެން މީހާ ދައުވަތު ދިން ނަމަވެސް ސިޓިންގު ރޫމުންވެސް އިތުރު މީހަކު ފެންނަށް ނެތުމުން ފަހުން އަންނާނަށްކަމަށްބުނެ އަހަރެން ހިނިތުންވެލާފައި ފޭބީމެވެ.\n“ނިޔާ……” އަހަރެންނަށް އިސްއުފުލާލަން މަޖުބޫރުވީ އަހަރެންގެ ނަމުން މީހަކު ގޮވާލުމުންނެވެ. އަހަރެން ނަށް ސިޓިން ފޭބުނީ ރީޝާގެ ކުރިމައްޗަށެވެ. ރީޝާ ފެނުމުން އަހަރެންގެ ހިތް އުފަލުން ނަށާލިކަހަލައެވެ. ބަލަހައްޓައިގެން ހުރެވުނީ ބަނޑުހައިވެފައިހުރި މީހަކު މީރު ކާއެއްޗަކަށް ބަލާހެނެވެ. އުފަލުންފޮޅި ލަދުރަކި ގޮތަކަށް ހިނިތުންވެފައިހުރި ރީޝަގެ މޫނަށް ބަލަން ހުރެވުނީ ބޭއިޙުތިޔާރުގައެވެ.\nރީޝާ އަހަރެން އަތުގައި ހިފައގެން ހިގަނގަތީ ގެއިން ބޭރަށެވެ. އަވަސް އަރުވާލާފައި ހުރިވަރުން ހީވަނީ މިހަކަށް ފިލަން މަސަތްކަތްކުރާހެނެވެ.\n“އޭ…މަޑުކޮއްބަލަ..ކިހިނެތްތަވީ؟ ކޮންތާކަށްތަ ތިދަނީ؟” އަހަރެން ސުވާލުތަށް އަމުނާލީމެވެ.\n“އާދެބަލަ..ހުރިހާ އެއްޗެއްވެސް ބުނެދޭނަމޭ..” ރީޝާ ދިން ޖަވާބުން އިތުރަށް އެއްޗެއް ނުބުނެ އަހަރެން އޭނާ އާއި އެކު ކުރިއަށް ދިޔައީމެވެ. އޭނާ ގޮސް ފޭބީ ރަސްފަންނަށެވެ. މެންދުރު ވަމުންއައި ވަގުތުކަމުން ލޯ ހުޅުވާލަން އުދަނގޫވާވަރަށް އިރުގެ އަލިގަދައެވެ. މީހުންމަދު ނަމަވެސް އެކި ކަންކަމުގައި މަދު މަދުން މީހުން އުޅެއެވެ. ފަނުން ހަދާފައިހުރި ކުޑައެއްގެ ހިޔަލަށްވަދެ ރީޝާ އިށީދެލިއެވެ. އަހަރެންވެސް ކައިރީގައި އިން ގޮޑީގައި އިށީދެލީމެވެ.\n“ހޫމް..ދެބުނެބަލަ ކީއްކުރަން ގެއަށްއައީ؟ ރީޝާ ހިނިތުންވެލާފައި ސުވާލުކުރިއެވެ.\n” ކިހިނެތްވީ؟ ތިގެއަށް ވަނުން އަހަރެންނަށް މަނައީތަ؟” އަހަރެން އިތުރަށް ސަމާސާކޮއްލީމެވެ.\n“ހޫމް…މިހާރު ގެއަށް އައުން އެހާ ރަގަނޅެއް ނުވާނެ..” ރީޝާގެ މޫނުމަތީގެ ކުލަވަރު މުޅިން ބަދަލުވެ މާޔޫސްކަން ވެރިވިއެވެ.\nއަހަރެންނަށްވެސް އިދެވުނީ ހައިރާން ކަމެއްގެ ތެރޭގައެވެ. ރީޝާ ބުނަން އެއުޅޭ އެއްޗެއް ވިސްނައިގަންނަށް ނޭނގިފައެވެ.\n” ބައްޕަ އެއްގޮތަކަށްވެސް ހިތްހަމައެއް ނުޖެހޭނެ ނިޔާ ގެއަށް އަންނާކަށް. އަހަރެންނަށް މައާފުކުރޭ ނިޔާ. އަހަރެންނަށް އެނގޭ ނިޔާގެ ހިތުގައި އަހަރެންނަކަށް ޖާގައެއް ނެތަކަން.. އެކަމަކުވެސް އަހަރެންގެ ހިތް ނިޔާއަށް އެދޭވަރު އަހަރެންގެ އާއިލާއަށް ބުނެދޭން މަޖުބޫރުވީ…” ވާހަކަ ދައްކަމުންދިޔައިރު ރީޝާގެ ލޮލުން ފާއްދާލި ކަރުނައިން އޭނާގެ ހިތުގެ ވޭން އަހަރެންނަށް އިހުސާސްކުރެވުނު ކަހަލައެވެ.\n“ތިދެން މާފަށް އެދޭވަރު ކަމެއްތަ؟ ކާކު ބުނީ އަހަރެން ހިތުގަ ރީޝާއަށް ޖާގައެއް ނެތޭ؟ އަސްލު އަހަރެން މިއަދު މިއައީވެސް އަހަރެންގެ މީހަކަށް ރީޝާ ހަދަން ހިތް އެދޭތީ އެކަމަށް އެދިގެން .އަހަރެންގެ ލޯބި ޤަބުލުކުރޭތޯ އަހާލަން ވެގެން..” އަހަރެންގެ އެވާހަތަށް ޤަބުލުނުކުރެވިފައި އިންހެން ރީޝާ އަހަރެންނަށް ބަލަހައްޓައިގެން އިނެވެ.\n“ހަމަ ތެދެން..އަހަރެންނަށް ރީޝާ ދެކެ ލޯބި ވެވިއްޖެ.. ވަރަށް ވަރަށް ލޯބި ވެވިއްޖެ… ދިރިއުޅުމުގެ ބާކީބައި އަހަރެން ހޭދަކުރަން ބޭނުމީ ތި އުނގުގައި…އެ ފުރުސަތު ލިބޭނެތަ؟ ” ހައިރާންވެފައި އަހަރެންގެ މޫނަށް ބަލަން އިން ރީޝާގެ އަތުގައި އަހަރެން ހިފާލީމެވެ.\nއެއޮތްދޭ ބާރުއަވީގައިވެސް އެ އަތްހީވަނީ ފިނި ފިނި ގަނޑުފެން ކޮޅެއްހެނެވެ. އަތުގައި ހިފާލުމާއެކު އެލޮލަށް ޖަމާވެފައިހުރި ކަރުނަ ތިކިތަށް ދޮން ކޯތާފަތުގެ މައްޗަށް ފައިބައިގަތެވެ. އަހަރެން ރީޝާގެ މަގަތަށް ޖެހިލާ އޭނާގެނެސް ގަޔާ ކައިރިކޮއްލީމެވެ.\nއަހަރެންގެ އަތުތެރެއިން ދުރަށް ޖެހެމުން ތެދުވިއެވެ. ” މިހާރު މާލަސްވެއްޖެ..” އަހަރެންނަށް ފުރަގަސްދީގެންހުރެ ރީޝާ އެބުނި ދެލަފްޒުން ހިތް ކުދިކުދިވެގެންދިޔައެވެ. އަހަރެން ޤަބޫލުކުރީ ރީޝަ އަހަރެންގެ ލޯބި މިހާރު ބޭނުން ނުވަނީ ކަމަށެވެ.\n” އިޓްސް އޯކެ… ރަހުމަތްތެރިއެއްގެ ގޮތުގައި ހުރެދޭނެ ކަމަށް ހީކުރަން..” ރީޝާކުރިމަތީގައި އަހރެންގެ ހިތުގެ ހާލު ހާމަކުރަން ބޭނުންނުވާތީ އެތަނުންދިއުމަށް ހިގައިގަތީމެވެ. ހުއްޓެން މަޖުބޫރުވީ ފަހަތުން އަހަރެންގެ އަތުގައި ހިފާލީމައެވެ.\n“މަޑުކޮއްބަލަ..ކީއްވެ ތިދަނީ..” ރީޝާ ތުރުތުރުލާ އަޑަކުން ބުނެލިއެވެ.\n” ލަސްވީމަ…” އަހަރެން އެބުރިލާފައި ހިނިތުންވަމުން ބުނެލީމެވެ. މޫނުމަތިން ހިނިތުންވެ ރީޝާއަށް ކިތަންމެ ރީތި މޫނެއް ދެއްކިޔަސް ހިތްވަނީ މިލާފައެވެ.\nއަހަރެންގެ އަތުގައި ހިފައިގެންހުރެ ރީޝާ ރޯމަންޒަރު ބަލާކަށް އަހަރެންނަކަށް ކެތެއްނުވިއެވެ. ހޯސްލާފައި އެލޮލުން ފައިބަމުންދިޔަ ކަރުނަތަށް ފޮހެމުން ހުއްޓާލާފައި ހަމަޖެހުމަށް އާދޭސްކުރިމެވެ. ގޮނޑީގައި ބޭންދުމަށްފަހު އާދޭހާއެކު ހިނިތުންވުމަށް ބުނީމެވެ. ވަރަށް އުދަގުލުން ނަމަވެސް އަހަރެންނަށްޓަކައި އެވަގުތު ހިނިތުންވެލީތި އަހަރެން ހިތަށް ހަމަޖެހުމެއްލިބުނެވެ.\n“ނިޔާ … އަހަރެން ނިޔާ ބޭނުން..” ރީޝާގެ އެ ޖުމްލަ ކިތަންމެ ކުރުނަމަވެސް އެތަށް ވާހަކައެއް ބުނެދީފިއެވެ.\n” އަހަރެންމީ ރީޝާގެ މީހެއް.. ކޮންމެ ދުވަހަކުން އަހަރެންގެ އެހީތެރިކަމަށް ބެނުންވިޔަސް އަހަރެން ހުންނާނަށް.” ރީޝައަށް ހިތްވަރު ދިނުމުގެ ގޮތުން ބުނެލީމެވެ. އެކަމަކު ރީޝާގެއެ ލަސްވީއޭ ބުނި ލަފްޒުގެ މާނަ އޮޅުން ފިލުވަން އެބަޖެހެއެވެ. އަނެއްކާ އޭނާ މީހަކާ އިނީބާއެވެ.\n” ކީއްވެ ލަސްވިއްޔޭ ބުނީ..” އަހަރެން ސީދާ އެނުކުތާއަށް ސުވާލުކުޜިމެވެ.\n” އަހަރެންގެ އާއިލާ ޤަބޫލެއް ނޫން މިހާރު ނިޔާ އާއި ގުޅޭކަން … ކުރިން މަންމައަށްވެސް ނިޔާ ވަރަށް ކަމުދޭ.. އެކަމަކު މިހާރު މަންމަވެސް ބޭނުމެއް ނޫން..” އިސްޖަހާލައިގެން އިދެ ރީޝާއަށް އެހެން ބުނެވުނީ ކިރިޔާއެވެ. އަނެއްކާވެސް އޭނާއަށް ރޮވޭގޮތް ވިއެވެ. އެހެން ނަމަވެސް މީހަކާ ނީންނަކަން އެގުމުން އަހަރެންގެ ހިތަން ކޮންމެވެސް ވަރެއްގެ ހަމަޖެހުމެއް ލިބުނެވެ.\nއަހަރެން އޭނާގެ ދަތްދޮޅިގައި ހިފާ އުފުލާލީމެވެ. އަހަރެން ބޭނުންވަނީ އަހަރެން ދައްކަން އުޅޭ ވާހަކަ އެއީ ތެދުކަން އަހަރެންގެ ލޮލުގެ ތެރެއިން ރީޝާ އަމިއްލައަށް ދެނެގަންނާށެވެ.\n” މަންމަމެން ނުޤަބޫލުވަނީ އަހަރެންނަށް ނުބައި މަގަކުން ދެވުނީމަދޯ..” އަހަރެންގެ ކިތަންމެ ދެރަވިޔަސް ރީޝާގެ ލޮލުން ކަރުނަ ފެންނަށް ބޭނުން ނުވާތީ ވާހަކަ ދެއްކީ ހިނިތުންވުމާއެކުގައެވެ.\n“ހޫމް…” ރީޝާވެސް ގަދަކަމުންކަހަލަ ގޮތަކަށް ހިނިތުންވާން މަސައްކްތްކުރިއެވެ.\n” އަސްލު މައިންބަފައިންނަށް އެހެން އެވަނީ ރީޝާއާއި ދޭތެރޭ ވިސްނާތީ… އެއްގޮތަކަށްވެސް އެމީހުން ގޯސްނުކުރާތި…އެކަމަކު އަހަރެން މުޅިން ރަގނޅު ވެއްޖައިން… އެކަމުގެ ހިތި އަހަރެންނަށް ފެނިއްޖެ .. ދެން ދުވަހަކުވެސް އެފަދަ ކަމެއް ނުކުރާނަށް ކަމަށް ރީޝައަށް ވައުދުވަން..” އަހަރެންނަށް މިވަގުތު އެންމެ މުހިއްމީ ރީޝާގެ އިތުބާރެވެ. އޭނަ އަހަރެންނާއެކު ކުރިއަށްދާން ހުރިއްޔާ ކިތަންމެ ބޮޑު ޤުރުބާނީއެއްވެގެންވިޔަސް އެތަށް ހުރަހަކާ ކުރިމަތިލާން ޖެހުނަސް އަހަރެން ފަހަކަށް ނުޖެހޭނަމެވެ.\n” އެކަކު މަންމަ މެން..” ރީޝާ ބުނަން އެއުޅެނީ ކީކޭކަން އެގުމުން އަހަރެން އޭނާގެ އަނގަ މަތީގައި އަތް އަޅާލީމެވެ.\n” ރީޝާ އަހަރެންނަށް އިތުބާރުކުރަންތަ؟ ” އަހަރެން ބޭނުންވީ ކޮންމެ ކަމަކާއި ކުރިމަތިލާން ޖެހުނަސް ރީޝާ އަހަރެންނާއެކު ވާނެކަން ޔަޤީން ކުރާށެވެ.\nރީޝާގެ އަނގަމަތީގައި އަޅާފައި އޮތް އަހަރެންގެ އަތުގައި ހިފާ އޭނާ ތިރިކޮށްލިއެވެ.\n” ހޫމް …އަހަރެން އަބަދުވެސް ބޭނުމީ ނިޔާގެ މީހަކަށްވާން.. ކުރިންވެސް މިހާރުވެސް..އެކަމަކު..” ރީޝާ އެބުނި ލަފްޒުތަކުން އަހަރެންގެ ހިތް އުފަލުން ފޮޅުނު ނަމަވެސް ރީޝާ އަދިވެސް އެ ވިސްނަނީ މަންމަމެން ނުޤަބޫލުވެދާނެތީއެވެ.\n” ދެން އެކަމަކު ނުކިޔާ..އިންޝާ ﷲ އަހަރެން ހުރިހާ ކަމެއް ހަމަ އަކަށް އަޅުވާނަން…މިވަގުތު އަހަރެންނަށް ރީޝާ އަހަރެންނާއި އެކުވުން ފުދޭ..” އަހަރެންގެ ހިތުގައި އޮތްއެތި ސާފުބަހުން އަހަރެން ރީޝާއަށް ހާމަކޮއްދިނީމެވެ.\n“ދެން ހިގާ ގެއަށްދާން..މާ ލަސްވެއްޖެ..” އަހަރެން ތެދުވީމެވެ.\n” އަހަރެން ނުދާނަން…އަދި މަޑުކޮއްބަލަ..” އަތުގައި ހިފާ ދަމާލަމުން ރީޝާ ބޮޑާ ހާކާލިއެވެ.\n” ނޫނޭ.. އަހަރެން ހަވީރު ފުރަން ޖެހޭ ..އަދި ބައެއް ކަންތަށްތަށް ހަމައަކަށް އަޅުވަންޖެހޭއެބަ…” ރީޝާއަށް ބަލާލާފައި އަހަރެން ބުނެލީމެވެ.\n“ފުރަނީއޭ.. ރަށަށް ދަނީ..ދެން ނާންނާނަން.. އަހަރެންވެސް ގެންދޭ.. އަހަރެން ބޭނުމެއްނޫން ދެން އެންމެ ދުވަހަކުވެސް ނިޔާ ނުފެންނަ ތާކު ހުންނާކަށް ..” ރީޝާއަށް އަނެއްކާވެސް ރޮވިއްޖެއެވެ.\n” ސާބަހޭ … ހުއްޓާލަބަލަ..އަހަރެން އަންނާނަމޭ.. ރީޝާ ބަލާ..” ކޮލުގައި ކޮއްޓާލަމުން އަހަރެން ބުނެލީމެވެ.\nދެމީހުން ގެއާދިމާއަށް ދިއުމަށް ހިގައިގަތީމެވެ. ރީޝާ އަދިވެސް ބޮޑާ ދައްކަމުންދަނީ އަހަރެންނާއި އެކު ރަށަށް ދިއުމަށެވެ. އަހަރެން އެކަމުދެން ރީޝާ ރަށަށް ގެންދާނީ އަނެއްކާވެސް އަމިއްލަ ފައިމައްޗަށް ތެދުވެ އޭނަގެ މައިންބަފައިންގެ ހުއްދަ ލިބުނު ދުވަހަކުންނެވެ.\nވާހަކައިގެ ތެރެއިން ޒިޔާންގެ ވާހަކަ ފެށުނުގޮތެއްވެސް ނޭނގުނެވެ. ގެއާ ހަމައަށް ދެވުނުއިރު ޒިޔާންގެ ހަޔަތުގައި ދިމާވަމުންދާ، ސުވާލުމާކު ޖެހޭނެ އެތަށް ވާހަކައެއް ރީޝާ އަހަރެންނަށް ބުނެދިނެވެ. އެހެން ނަމަވެސް އެކަންކަމުގެ ހަޤިޤަތް ރީޝާއަށްވެސް ނޭނގޭތީ ހައިރާންވިއެވެ.\nއެންމެ ހައިރާންވީ ދަރިފުޅު ގޮވައިގެން ސިދާދާ އެބުރި އޭނާގެ ރަށަށް ދާން ޖެހޭ ހިސާބަށް ކަންތަށްތަށް ދިޔައިރު އެއިން އެއްވެސް ކަމެއްގެ ސުރުހީވެސް ޒިޔާން އަޅާފައި ނެތީމައެވެ.